text:
ምዕራፍ ዕስራን ትሽዓተን
ኣብ ጸሎት ዘሎና ትብዓት
“ከምቲ ፍቓዱ ጌርና ሓደ ነገር እንተ ለመንናዮ፣ ይሰምዓና ኢዩ፣ እቲ ኣብኡ ዘሎና ትብዓት ድማ እዚ ኢዩ። ነቲ ዝለመንናዮ ዘበለ ከምዚሰምዓና ካብ እንፈልጥ ድማ፣ እቲ ካብኡ ዝለመንናዮ ልማኖ ድሮ ከምዝረኸብናዮ፣ ንፈልጥ ኢና።” (1 ዮሃንስ 5፣14-15)
ብእምነት ኣብ ምጽላይ ካብ ዘለዉ ዕንቕፋታት እቲ ዝዓበየ፣ ብዘይ ጥርጣረ እዚ ስዒቡ ዘሎ ኢዩ። ንሱ ድማ፣ እቲ ዝልምንዎ ብመሰረት ፍቓድ ኣምላኽ ምዃኑ ዘይፈልጡ ምዃኖም ኢዩ። ኣብዚ ነጥቢ ክሳዕ ዘወላወሉ፣ ብርግጽ ከምዝረኽቡ ፈሊጦም፣ ብትብዓት ክልምኑ ኣይኽእሉን ኢዮም። ስለዚ ልማኖኦም ኣቕሪቦም መልሲ ምዘይረኽቡ፣ ከይደንጐዩ፣ እግዚኣብሄር ከምፍቓዱ ክገብር ምግዳፍ ይሓይሽ ብምባል ክሓስቡ ይጅምሩ።
“ከምቲ ፍቓዱ ጌርና ሓደ ነገር እንተ ለመንናዮ፣ ይሰምዓና ኢዩ፣” ኣብ ዚብል ቃል ዮሃንስ፣ ካብ ዘለዎም ርድኢት ብምብጋስ፣ ፍቓድ ኣምላኽ እንታይ ምዃኑ ርግጸኛ ብዘይ ምዃኖም፣ እቲ ጸሎት መልሲ ከምዘይረኸበ ብርግጸኛነት ይገልጹ። ፍቓድ ኣምላኽ፣ ናቱ ሕቡእ ምኽሪ ከምዝዀነውን ይሓስቡ። ከመይ ገይሩ ሰብ፣ ናይቲ ኵሉ ዝፈልጥ ኣምላኽ መደብ፣ ክምርምር ይኽእል ድማ ይብሉ።
እዚ፣ ምስቲ ዮሃንስ ዝጸሓፎ መልእኽቲ፣ ምሉእ ብምሉእ ዝጻረር ኢዩ። ንሱ፣ ኣብ ጸሎት፣ ትብዓት፣ ርእሰ ተኣማንነትን ምሉእ ብምሉእ መረጋገጺ እምነትን ክህልወና ኢዩ ደሊዩ። ንሱ፣ “እቲ ኣብኡ ዘሎና ትብዓት ድማ እዚ ኢዩ።” በለ። ኣቦ! ንስኻን ኣነን፣ ብመሰረት ፍቓድካ ከምዝለመንኩ ንፈልጥ ኢና። ከምእትሰምዓኒ እፈልጥ እየ። “ከምቲ ፍቓዱ ጌርና ሓደ ነገር እንተ ለመንናዮ፣ ይሰምዓና ኢዩ፣ እቲ ኣብኡ ዘሎና ትብዓት ድማ እዚ ኢዩ።” ኣብ ልዕሊዚ መልእኽቲ ወሲኹ ድማ፣ በዚ ዘሎና እምነት፣ “ነቲ ዝለመንናዮ ዘበለ ከምዚሰምዓና ካብ እንፈልጥ ድማ፣” ነቲ ፍሉይ ነገር፣ “እቲ ካብኡ ዝለመንናዮ ልማኖ፣ ድሮ ከምዝረኸብናዮ፣ ንፈልጥ ኢና።” በለ።
ዮሃንስ ኣብ እንጽልየሉ፣ ጸሎትና ብመሰረት ፍቓድ ኣምላኽ ምዃኑ ክንፈልጥ ኣመተ። ብመሰረት ፍቓድ ኣምላኽ ከለዉ፣ ብኡንብኡ፣ ወይ ብዘይ ጽኑዕ ናይ እምነት ጸሎት፣ እቶም መልስታት ከይመጹ ይኽእሉ ኢዮም። ንሱ፣ ምእንቲ ጸኒዕና ክንተብዕን ብእምነት ክንብርትዕን ክብል ኢዩ፦ “ከምቲ ፍቓዱ ጌርና ሓደ ነገር እንተ ለመንናዮ፣ ይሰምዓና ኢዩ፣ እቲ ኣብኡ ዘሎና ትብዓት ድማ እዚ ኢዩ።” ብምባል ዝሓበረና። እዚ ቃል፣ እቲ ልማኖና ብመሰረት ፍቓዱ ምዃኑ ክንጠራጠር ዝገብር እንተ ዝኸውን፣ ንሱ፣ “እቲ ካብኡ ዝለመንናዮ ልማኖ ድሮ ከምዝረኸብናዮ፣ ንፈልጥ ኢና።” ብምባል ዝተዛረቦ ቃል፣ ትርጉም ኣይምሃበናን ነይሩ።
ይኹንምበር እቲ ጸገም እዚ ኢዩ። ብዙሓት ኣመንቲ፣ “እቲ ኣነ ዝደልዮ ነገር፣ ብመሰረት ፍቓድ ኣምላኽ ምዃኑ ኣይፈልጥን እየ። ፍቓድ ኣምላኽ፣ መደብ እቲ ደረት ኣልቦ ጥበቡ ኢዩ። ንሱ ካብቲ ኣነ ዝደልዮ ንላዕሊ ይሓስበለይ ይህልው ይኸውን ኢዩ፣ ወይ ንሱ ነቲ ኣነ ዝለምንኩዎ ልማኖ መልሲ ከይህብ፣ ናቱ ዝዀነ ምኽኒታት ይህልዎ ኢዩ፣ ነዚ ኣነ ከመይ ገይረ ክፈልጥ ይኽእል።” ይብሉ። ኵላቶም ድማ፣ የሱስ ብዛዕባ ብእምነት ምጽላይ ኣመልኪቱ፣ “ዝዀነ ይኹን እቲ ዝበሎ ከምዝኸውን ዚኣምን፣ ንዕኡ ይዀነሉ።” ብምባል ዝተዛረቦ፣ ምስ ከምዚ ዝበለ ሓሳባት፣ ክፍጸም ዘይኽእል ዀይኑ ይስምዖም።
ኣብ ጥበብ ኣምላኽ ተኣሚንካ፣ ኵሉ ንዕኡ ብምግዳፍ ዝግበር ጸሎት ይህልው ይኸውን፣ ኣብኡ ግና ናይ እምነት ጸሎት ክህልው ኣይኽእልን ኢዩ። ኣብዚ እቲ ዓቢይ ገይጋ፣ ዉሉዳት ኣምላኽ፣ ፍቓድ ኣምላኽ እንታይ ምዃኑ ክፍለጥ ከምዝከኣል፣ ብሓቂ ዘይኣምኑ ምዃኖም ኢዩ። ወይውን ነዚ እንተ ተኣሚኖም፣ ግዜን ዘድሊ ዘበለ ነገርን ወፊዮም፣ ክፈልጡ ክጽዕሩ ኣይደልዩን ኢዮም። እቲ ዘድልየና ነገር፣ ኣቦ ብኸመይ ኣገባብ፣ ነቲ ልማኖኡ ብመሰረት ፍቓድ ኣምላኽ ምዃኑ ክፈልጥ ዝተቐረበ ውላዱ፣ ከምዝመርሖ ብንጹር ክንርኢ ኢዩ። ብመገዲ እቲ ቅዱስ ቃል ኣምላኽ፣ ኣብ ልብና፣ ኣብ ህይወትናን ኣብ ፍቓድናን ክሓድር እንቕበሎን ብመገዲ ናይ እግዚኣብሄር ቅዱስ መንፈስ ኣባና ክሓድርን ክመርሓናን እንቕበሎን ኢዩ፣ ልማኖና ብመሰረት ፍቓድ ኣምላኽ ምዃኑ ክንፈልጥ ንኽእል።
ብመገዲ እቲ ቃል ኢዩ። መብዛሕቱ እዋን ጸሎትና ምስ ፍቓድ ኣምላኽ ከይፍለይ እንሰግኣሉ፣ ምስጢራዊ ፍቓድ ኣምላኽ ይህልው። ብመሰረት እዚ ፍቓድ ኣምላኽ ዘይኰነ፣ እኳ ደኣ ኣብቲ ቃሉ ብዝተገልጸ ፍቓዱ ኢና ንጽሊ። እቲ ምስጢራዊ ፍቓዱ ዝሓገጎ እንታይ ኰን ይኸውን፣ ከምኡውን እዚ ብኸመይ ልማኖና መልሲ ከይረክብ ክዕንቅፎ ይኽእል፣ ብምባል እንግምቶ ሓሳብ፣ ብዙሕ ግዜ ግጉይ ኢዩ።
ኣብ ከምህጻን ዝበለ እምነት፣ ንውላዱ ፍቓዱ ክገብረሎም ምዃኑ፣ ኣብቲ ኣቦ ኣብ ዝሃቦ ውሕስነት ዝግደፍ፣ ንሱ፣ ጸሎት ክሰምዕን ቃሉ ዝደልዮን ዝቕበሎን ክገብርን፣ ፍቓዱ ኢዩ። ኣቦ፣ ኣብቲ ቃል፣ ንህዝቡ ናይ ዘለዎ ፍቓድ ቀንዲ መምርሒታት፣ ብሓፈሻዊ ተስፋታት ገሊጹዎ ኢዩ። እቲ ህጻን ነቲ ተስፋ ክወስድን ኣብ ሓፈሻዊ ኵነታት ህይወቱ፣ ከከምዝምልከቶ ተግባራዊ ክገብሮን ይግባእ። ብመጠን እቲ ዝተገለጸ ፍቓድ ዝለመኖ ዘበለ፣ ብመሰረት ፍቓድ ኣምላኽ ምዃኑ ይፈልጥን ብርእሰ ተኣማንነት መልሲ ይጽበን ኢዩ።
እግዚኣብሄር፣ ምሳና፣ ምስ ህዝቡን ምስ ዓለምን፣ ዘለዎ ፍቓድን መደብን፣ ከምኡውን ብዝለዓለ ክቡር ተስፋ ጸጋን ሓይሊን፣ ብመገዲ ህዝቡ መደባቱ ከምዝፍጽምን ከምዝዓዪይን፣ ኣብ ቃሉ ገሊጹ ሂቡና ኢዩ። እቲ እምነት፣ ኣብቲ ፍሉይ ኵነት፣ ምእንቲ እቲ ሓፈሻዊ ዝተወሃበ ተስፋታት ክፍጸም ክጠልብ፣ ኣብ ዝሕይለሉን ዝተብዓሉን፣ ልማኖና ብመሰረት ፍቓድ ኣምላኽ ምዃኑን ልማኖና ከምእተሰምዐን መረጋገጺ ይህልወና።
ካብዚ ኣቐዲሙ ዝተጠቐሰ ቃል ዮሃንስ፣ ስዒቡ ንዝመጽእ ቃል ከምኣብነት ንርአ፣ “ሓደ ንሓዉ ናብ ሞት ዘየብጽሕ ሓጢኣት ኪገብር እንተ ረኣዮ፣ ይለምን፣ ኣምላኽውን ነቶም ናብ ሞት ዘየብጽሕ ሓጢኣት ዝገብሩስ ህይወት ኪህቦም ኢዩ።” እቲ ሓፈሻዊ ተስፋ ነዚ ይመስል። እቲ ብመስረት እዚ ተስፋ ዝልምን ኣማኒ፣ ብመሰረት ፍቓድ ኣምላኽ ይጽሊ ኣሎ። ዮሃንስ ድማ፣ ልማኖኡ ከምዝረክብ፣ ትብዓት ክህልዎ ይሕብሮ ኣሎ።
ግና ነዚ ፍቓድ ኣምላኽ ምግንዛብ መንፈሳዊ ነገር ኢዩ፣ ብመንፈስ ድማ ክልለይ ይግባእ። እዚ እንካታዓሉ ስነ-መጎት ኣይኰነን። ኣምላኽ ተዛሪቡዎ ኢዩ፣ ኣነ ድማ ግድን ክረኽቦ እየ። ነፍሲ ወከፍ ክርስትያን እውን፣ ሓደ ውህበት፣ ወይ ሓደ ጻውዒት የብሉን። እቲ ኣብቲ ተስፋ ዝተወሃበ ሓፈሻዊ ፍቓድ፣ ንዅሉ ሓደ እኳ እንተ ዀነ፣ ብመሰረት መደብ ኣምላኽ፣ ንነፍሲ ወከፍ ዝተወሃበ ፍሉይ ፍቓድ ኣሎ። እዚ ጥበብ ቅዱሳን ይደሊ። ንሱ ድማ፣ ንነፍሲ ወከፍና ነዚ ፍሉይ ፍቓድ ኣምላኽ ንምፍላጥ፣ ብመሰረት ብመጠን ዝተወሃበና ጸጋ፣ እግዚኣብሄር ዘዳለወልናን ዝቐረበልናን፣ ብጸሎት ክንልምን ይግባእ። መንፈስ ቅዱስ ኣባና ዝሓደረ፣ ነዚ ጥበብ ክሕብረና ድማ ኢዩ። ነቲ ሓፈሻዊ ዝተወሃበ ናይ ተስፋ ቃል፣ ኣብ ውልቃዊ ፍሉያት ድሌታትና ክንትግብሮ፣ ነዚ ኢዩ መሪሕነት መንፈስ ቅዱስ ዝህበና።
መብዛሕቱ ሰብ ክጭብጦ ዘይኸኣለ ነገር፣ ነዚ ቃልን መንፈስን ብሕብረት ንዝምህሮ ዘሎ ኢዩ። ስለ ዝዀነ ድማ፣ ፍቓድ ኣምላኽ እንታይ ምዃኑ ንምፍላጥ ድርብ ጸገም ተፈጢሩ ኣሎ። ገለ ሰባት ንፍቓድ ኣምላኽ፣ ብዘይ’ቲ ቃል፣ ብመሪሕነት መንፈስ ኣብ ውሽጣዊ ስምዒት፣ ወይ ድርኺት፣ ይደልዩዎ። ካልኦት ሰባት ድማ፣ ብዘይ ህያው መሪሕነት መንፈስ ቅዱስ፣ ኣብቲ ቃል ይደልዩዎ።
ክልቴኦም ክሓብሩ ይግባእ። ብቓል ጥራይ፣ ብመንፈስ ጥራይ ዘይኰነ፣ እኳ ደኣ ብዕኦም ኢዩ፣ ንፍቓድ ኣምላኽ ክንፈልጥን ኣብኡ ተወኪልና ክንጽሊን ንኽእል። ቃልን መንፈስን፣ ኣብ ልቢ ክራኸቡ ይግባእ። ኣብኡ ኣብ ዝሓድሩሉ ጥራይ ኢዩ፣ ነቲ ትምህርቶም ክነስተማቕር ንኽእል። እቲ ቃል ኣባና ክሓድርን ክጸንዕን ይግባእ። መዓልታዊ ልብናን ህይወትናን፣ ብዕኡ ክጽለዉ ይግባእ። ቃል ብመንፈስ ካብ ግዳም ዘይኰነ፣ እኳ ደኣ ካብ ውሽጢ ኢዩ ዝበራበር።
እቲ ንልዕልና ቃልን ፍቓድን ኣምላኽ፣ ምሉእ ብምሉእ ገዛእ ህይወቱ ኣሕሊፉ ዝሃበ ሰብ ኢዩ፣ ኣብ ፍሉይ ኵነታት፣ እቲ ቃልን እቲ ፍቓድን፣ እንታይ ብትብዓት ክልምን ከምዘፍቕደሉ ኣለሊዩ ክፈልጥ ዝኽእል። ከምቲ ንቓል፣ ንመንፈስውን ከምኡ ኢዩ። ከምቲ ፍቓድ ኣምላኽ እንታይ ምዃኑ ብርግጽ ክፈልጥ፣ ብመሪሕነት መንፈስ ክጽሊ ዘሎኒ፣ ምሉእ ህይወተይ እውን ብዕኡ ክምራሕ ይግባእ። ስለዚ ኣእምሮን ልቢን፣ መንፈሳዊ ምዝዀኑ ጥራይ ኢዩ፣ ንቕዱስ ፍቓድ ኣምላኽ ክፈልጡ ዝኽእሉ። እቲ ብመገዲ ቃልን መንፈስን፣ ንፍቓድ ኣምላኽ ብምትግባር ዝነብር ሰብ ኢዩ፣ መልሲ ከምዝረክብ ፈሊጡ፣ ብመሰረት እቲ ፍቓድ ክጽሊ ዝኽእል።
ክርስትያናት፣ እቲ ጸሎት ብመሰረት ፍቓድ ኣምላኽ ስለ ዘይኰነ ኢዩ፣ ዘይተመለሰ፣ ብምባል ብዕግበት ዝሓስቡዎ ሓሳብ፣ ክጽብጸብ ዘይኽእል ጕድኣት ከምዘውረደ እንተ ዝዕዘቡ፣ ክንደይ ሰናይ ምዀነ። ቃል ኣምላኽ፣ ጸሎትና ዘይተመለሰሉ ቀንዲ ምኽንያት፣ ንሰናይ ስለ ዘይጸለና ምዃኑ ይሕብረና ኢዩ። “ብኽፉእ ስለ ዝለመንኩም፣ ኣይትቕበሉን ኢኹም።”
ኣቦ መልሲ ዘይሃበሉ ምኽንያት፣ ኣብ ጸሎትና ገለ ገይጋ ስለ ዘሎ ምዃኑ ይሕብረና ኣሎ። ንሱ፣ ምእንቲ ብሓቂ ክንእመንን ዕውት ጸሎት ክንገብርን ክንመሃር፣ ጌጋና ክንረኽቦን ካባኡ ክንንሳሕን ክምህረና ይደሊ ኣሎ። ነዚ ዕላምኡ ክትግብር፣ መልሲ ዘይተወሃበሉ ምኽንያት፣ ተሓተቲ ባዕልና ምዃናውን ከርእየና ኔሩዎ። እቲ ዕላማና፣ ወይ እምነትና፣ ወይ ህይወትና፣ ከምቲ ዝድለ ኣይኰነን። ይኹንምበር፣ ንሕና ክሳብ ንሱ ጸሎተይ ዘይሰምዓሉ ምኽንያት፣ ብመሰረት ፍቓድ ኣምላኽ ስለ ዘይለመንኩ ኢዩ ዝበልና፣ መደባት ኣምላኽ ነደናጕይ ኣሎና።
ዎ ድሕሪ ደጊም ጸሎት መልሲ ዘይረኸበሉ ምኽንያት፣ ብሰንኪ ምስጢራዊ ፍቓድ ኣምላኽ ኢዩ፣ ኣይንበል። እኳ ደኣ ክፉእ ስለ ዝለመና ምዃኑ ንግለጽ። እዚ፣ “ብኽፉእ ስለ ዝለመንኩም፣ ኣይትቕበሉን ኢኹም።” ዝብል ቃል፣ ነቶም ክርስቶስ መልሲ ከምእንረክብ ተስፋ ዝሃበና፣ ንልቢን ህይወትን ዝምርምር፣ መብራህቲ ኣምላኽ ይኹን። ጸሎትና ብመሰረት ፍቓድ ኣምላኽ ምዃኑ ክንፈልጥ ከምእንኽእል ንተኣመን።
ምእንቲ ቃል ኣቦ ኣብዚሑ ኣብኡ ክሓድር፣ ቃል ክርስቶስ ኣብኡ ክጸንዕ፣ ንልብና ኣሕሊፍና ንሃብ። መዓልታዊ ብቕብኢ እቲ ኵሉ ነገር ዝምህረና ንንበር። መዓልታዊ ኣብቲ መንፈስ ቅዱስ ኣብ ክርስቶስ ኣብ ምጽናዕን ኣብ ህላወ ኣቦ ኣብ ምንባርን ኣብ ዝምህረና፣ ብዘይ ብቂ ገዛእ ርእስና ኣሕሊፍና ንሃብ። ካብኡ ፍቕሪ ኣቦ፣ ውላዱ ፍቓዱ ክፈልጥ ብናፍቖት ይጽበ ከምዘሎ፣ ብቕልጡፍ ክንፈልጥ ንኽእል። እቲ ፍቓድ ድማ፣ እቲ ሓይሉን ፍቕሩን ክፍጽምዎ ናይ ዝተወሃበ ተስፋ ከምዘጠቓልልን ልማኖና ከምዝምልስን ንፍለጥ። “ከምቲ ፍቓዱ ጌርና ሓደ ነገር እንተ ለመንናዮ፣ ይሰምዓና ኢዩ፣ እቲ ኣብኡ ዘሎና ትብዓት ድማ እዚ ኢዩ።”
“ጐይታ፣ ምጽላይ ምሃረና።”
ብሩኽ ጐይታ! ስለቲ ዝሃብካኒ ብሩኽ ትምህርቲ፣ ብምሉእ ልበይ የመስግነካ። ንሱ ድማ፣ እቲ ጸሎት ምሉእ ብምሉእ ዝምለሰሉ ህያው መገዲ፣ ብመሰረት ፍቓድ ኣምላኽ ምዃኑ ኢዩ። ጐይታ! ነዚ ብሩኽ ፍቓድ፣ ኣብኡ ኣብ ምንባር፣ ንዕኡ ብምፍቃርን ኵሉ ግዜ ንዕኡ ብምትግባርን፣ ክፈልጦ ምሃረኒ። ስለዚ፣ ብመሰረት እዚ ፍቓድ ጸሎት ምቕራብን ኣብ ጸሎት ዘሎኒ ትብዓትን፣ ከምኡውን መልሲ ከምዝረክብ ዘሎኒ ርእሰ ተኣማንነትን ምስ ብሩኽ ፍቓድ ኣምላኽ ዘለዎ ስኒትን ክመሃር ይኽእል።
ኣቦ! ውላድካ ብህላወኻን ብበረኸትካን ክሕጐስ ፍቓድካ ኢዩ። ኵሉ ኣብ ህይወት ውላድካ ዘሎ ነገር፣ ብመሰረት ፍቓድካ ክኸውንን መንፈስ ቅዱስ ነዚ ኣብኡ ክዓዪይን፣ ፍቓድካ ኢዩ። ውላድካ ምእንቲ ምሳኻ ሕጉስ ህይወትን ሕብረትን ክህልዎ፣ መዓልታዊ መልሲ ጸሎት ረኺቡ ብምስትምቓር ክነብር፣ ፍቓድካ ኢዩ። ስምካ ኣብ ውላድካን ብውላድካን፣ ከምኡውን ኣብቶም ዝእመኑኻ ክኸብር፣ ፍቓድካ ኢዩ። ዎ ኣቦይ! ኣብቲ ዝልምኖ ኵሉ፣ እዚ ፍቓድካ መረጋገጺ ይኹነኒ።
ብሩኽ መድሕን! እዚ ፍቓድ ዘለዎ ክብሪ ክእመን ምሃረኒ። እዚ ፍቓድ፣ ኣብቲ ብዕኡ ዝተኣመነ ነፍሲ ወከፍ ሰብ፣ መደባቱ ክፍጽም ብመለኾታዊ ሓይሊ ዝዓይየሉ፣ እቲ ዘለኣለማዊ ፍቕሪ ኢዩ። ጐይታ! ነዚ ምሃረኒ። ንስኻ፣ ነፍሲ ወከፍ ተስፋን ትእዛዝን ናይቲ ቃል፣ ብርግጽ ፍቓድ ኣምላኽ ምዃኑን ፍጻሜኡ ብእግዚኣብሄር ውሕስነት ከምእተወሃቦን፣ ክርኢ ክትገብር ትኽእል ኢኻ። ፍቓድ ኣምላኽ፣ ጸሎተይ መልሲ ከምዝረክብ፣ ንሓዋሩ መረጋገጺ ዝረኽበሉ፣ ርግጸኛ መዕረፊ ከውሒ ይኹን። ኣሜን።
መዘኻኸሪ
መብዛሕቱ እዋን፣ ፍቓድ ኣምላኽ እንታይ ምዃኑ፣ ዓቢይ ምድንጋር ከምዘሎ ንርኢ። ሰባት ፍቓድ ኣምላኽ ግድን ከምዝፍጸም ይሓስቡ። እቲ ሓቂ ግና ከምኡ ኣይኰነን። ፍቓድ ኣምላኽ፣ ንህዝቡ ክባርኽ ኢዩ። ንሳቶም ግና፣ ነዚ በረኸት ገና ኣይረኸቡዎን ኣለዉ።
ንሱ ብልቢ ፈቒዱዎ ኢዩ። ንሳቶም ግና ኣይፈቐዱዎን ኣለዉ። ስለዚ ናብኦም ክመጽእ ኣይኽእልን ኢዩ። እዚ ኣብ ፍጥረት ሰብ ናይ ዘሎ ናጻ ፍቓድን ኣብ እዋን ድሕነት ናይቲ ዝተሓደሰ ፍቓድ ሰብን፣ ዝገልጽ ዓቢይ ምስጢር ኢዩ። ንሱ ድማ፣ እግዚኣብሄር መብዛሕቱ ፍቓዱ ክፍጽም፣ ኣብ ፍቓድ ሰብ ከምእተጸገዐ ዝገልጽ ኢዩ። ኣብቲ ተስፋታቱ ካብ ዝተገልጸ ፍቓድ ኣምላኽ፣ እቲ ዝፍጸም እቲ ብእምነት ዝተቐበልናዮ ኢዩ። ጸሎት፣ እቲ ብኻልእ መገዲ ክፍጸም ዘይከኣለ ነገር፣ ዝፍጸመሉ ሓይሊ ኢዩ። እምነት ድማ፣ ክንድ ምንታይ ካብ ፍቓድ ኣምላኽ ኣባና ከምዝፍጸም ዝውሰነሉ ሓይሊ ኢዩ። እግዚኣብሄር፣ ንነፍሲ ክገብረላ ዝፈቐዶ ነገር፣ ሓንሳብ ምስ ገለጸላ፣ እቲ ፍቓድ ክፍጽም፣ ናትና ሓላፍነት ይኸውን።
ገለ ሰባት፣ እዚ ኣብ ኢድ ሰብ ብዙሕ ሓይሊ ምንባር ኢዩ፣ ብምባል ይሰግኡ። ይኹንምበር ኵሉ ሓይሊ፣ ብየሱስ ክርስቶስ ኣብ ኢድ ሰብ ተዋሂቡ ኢዩ። መፍትሕ ኵሉ ጸሎትን ኵሉ ስልጣንን ናይ የሱስ ኢዩ። ነዚ ክንርዳእ ምስ እንጅምር ድማ፣ ከምቲ ንሱ ኣብ ኣቦ ዘሎ፣ ኣባናውን ኣሎ፣ ከምቲ ንሱ ምስ ኣቦ ሓደ ዝዀነ፣ ንሕናውን ምስኡ ሓደ ኢና፣ ከምቲ ንሱ ኣብ ኣቦ ዝጸንዐ፣ እቶም ኣብኡ ዝጸንዑ፣ ተመሳሳሊ ሓይሊ ክወሃቦም፣ ባህርያዊ፣ ትኽክልን ውሕስን፣ ምዃኑ ክንርኢ ኢና። ክርስቶስ እቲ ወዲ ኢዩ፣ ፍቓዱ ክልምን መሰል ዘለዎ። ኣብኡ ብምጽናዕን ንሱ ኣባና ብምጽናዕን ኢዩ (ነዚ መለኾታዊ ክውንነት ሒደት ኢና እንርድኦ)፣ ንሱ ብዓና እንታይ ክልምንን ክረክብን ከምዝደሊ፣ መንፈሱ ኣባና ዝትንፍስ። ንሕና ብስሙ ኢና ንጽሊ። እቲ ጸሎት ከምቲ ብርግጽ ናቱ ዝዀነ፣ ናትናውን ኢዩ።
ካልኦት ሰባት ድማ፣ ጸሎት ከምዚ ዝበለ ሓይሊ ከምዘለዎ ምእማን፣ ንሓርነትን ንፍቕሪን ኣምላኽ የትሕቶ ኢዩ፣ ብምባል መሊሶም ይሰግኡ። ዎ ከምቲ ንሱ ብዝመረጾ መገዲ ጥራይ ክዓዪይ ስለ ዘየፍቐድናሉ፣ ክንድ ምንታይ ንሓርነቱን ንፍቕሩን ከምዝደረትናዮ እንተ እንፈልጥ፣ ብመገዲ ጸሎትናን እምነትናን፣ ናብ ሕብረቱ ምስ ወሰደና ነይሩ። ሓደ እዋን ብዛዕባ እዚ ኣርእስቲ ኣብ እንዘራረበሉ፣ ሓደ ሓው ከምዚ ስዒቡ ዘሎ ብምባል ሓተተ፣ እቲ ንሕና ንነፍሳት ዘሎና ፍቕሪን ክባረኹ ክንርኢ ምድላይናን፣ ንፍቕሪ ኣምላኽን ንሱ ክባርዀም ምድላዩን ምልጋስዶ ኣይኸውንን ኢዩ።
ኣብቲ እዋን ካብ ሓደ ዓቢይ እምባ፣ በረኽቲ ቦታታት ሰጊሩ፣ ናብ ሓንቲ ከተማ ዝኣትው፣ ማይ ዝሓልፈሉ፣ ገዚፍ ናይ ማይ ቱቦታት ነእትው ኔርና። እቲ መልሲ ከኣ፣ ነዞም ቱቦታት ተዓዘብ ዝብል ነበረ። ነቲ ማይ ብፍቓዱ ካብቲ እምባ ክወርድ ይገብሩዎ የለዉን፣ ወይውን ሓይሊ ክረኽብ ይባርኽዎን የተባብዕዎን የለዉን። እዚ ውሁብ ባህሪኡ ኢዩ። እቶም ቱቦታት ናበይ ከምዝኸይድ ይመርሕዎ ጥራይ ኢዮም ኔሮም። እዚ ብምግባር፣ እቶም ነበርቲ እታ ከተማ፣ በረኸቶም ኣብኡ ክመጽእ ከምዝደልዩ ይሕብሩ። ልክዕ ከምኡ፣ ከፍቕርን ክባርኽን፣ ቀንዲ ባህሪ ኣምላኽ ኢዩ።
ፍቕሩ ብዘሳልጥን ብዘበራብርን ዋሕዝታት፣ ናብ ታሕቲ ክወርድ ይናፍቕ ኢዩ። ግና እቲ በረኸቱ፣ ናብ ኣየናይ ስፍራ ከምዝመጽእ፣ ንጸሎት ገዲፉዎ ኢዩ። ነዚ እቶም ዝተኣመኑዎ፣ ነቲ ህያው ማይ ናብቶም በረኻታት ከምጽእዎ ገዲፉሎም ኢዩ። ምእንቲ ፍቓድ ኣምላኽ ክባርኽ፣ ፍቓድ ሰብ ኣብ ኣየናይ ስፍራ ወሪዱ ክባርኽ ከምዝደሊ፣ ኣብ ዝህቦ ሓበሬታ ይምርኰስ። “እዚ ንዅሎም ቅዱሳኑ ኽብሪ ኢዩ።” “ከምቲ ፍቓዱ ጌርና ሓደ ነገር እንተ ለመንናዮ፣ ይሰምዓና ኢዩ፣ እቲ ኣብኡ ዘሎና ትብዓት ድማ እዚ ኢዩ።”


c: text/html

text:
ኣብቲ ልዑል ትጽቢት ዝተገብረሉ መደረ ፕረዝደንት ትራምፕ ኣብ ስዑዲ ዓረብ እቲ ኹናት ኣንጻር ግብረ ሽበራ “ሰናይ ኣንጻር እከይ ዝካየድ ኩናት እዩ” ኢሎም ድሕሪ ምግላጽ ንኹላቶም ተኸተልቲ እምነት እስልምና ዝኮና ሃገራት ጥሩፍ አተሓሳስባ ሓጊሒጎም ከውጽእዎ ጸዊዖም። ፕረዝደንት ትራምፕ ብተወሳኺ ብዛዕባ ፖሊሲታት ኣሜሪካ ኣብ ማእኸላይ ምብራቕ ዝበልዎ’ውን ገሊጾም።
ፕረዝደንት ትራምፕ ኣብ`ቲ ንመራሕቲ ተኸተልቲ እምነት እስልምና ዝምልከት መልእኽቶም፡ ብዛዕባ ዕርቅን ብዛዕባ መራሕቲ እምነት እስልምና ዝጽበዮም ግሉጽ ብድሆን ተዛሪቦም።
“ዝሓሸ መጻኢ ክህልው ዝኽእል ሃገራትኩም ንግብረ ሽበራዊያን ንጥሩፋትን ከውጽኡ ምስ ዝኽእሉ’ዩ። ኣውጽእዎም። ካብቲ ኣምልኾ ተኻይድሉ ቦታ’ውን ኣውጽእዎም። ካብ ማሕበረሰብኹም ኣውጽእዎም።”
ፕረዝደንት ትራምፕ ንእምነት እስልምና “ ሓደ ካብ ናይ ዓለምና ዓበይቲ እምነታት” ክብሉ ልዙብ ቋንቋ ክጥቐሙ’ውን ተራእዮም’ዮም።
እዚ ኹናት ኣብ መንጎ ዝተፈላልየ እምነት ወይ ዝተፈላለዩ ወገናት ወይ'ውን ዝተፈላለዩ ምዕባለታት ኣይኮነን እዚ ኩናት ኣብ መንጎ ሰናይን እከይን ዝካየድ ኩናት`ዩ ክብሉ'ውን ተዛሪቦም።
እዚ መደረ ፕረዝደንት ትራምፕ ነቲ ቅድሚ ሎሚ ብዝነበሩ ፕረዝደንትታት ኣሜሪካ ክግለጽ ዝጸንሓ ስግኣት ሰብኣዊ መሰላት ዝነደሩ መራሕቲ ሃገራት ዓረብ’ውን መተኣማመኒ ዝህብ`ዩ።
“ ኣብዚ ዘለና ንሰባት ትምህርቲ ክንህብ ኣይኾናን። ብኸመይ ህይወቶም ከምዝመርሑ፡ ብኸመይ ከምዝነብሩ፡ ብኸመይ ከምዘምልኹ ክነግር ኣይኮናን። ብኣንጻሩ ሸርኽነት ንምምስራትን ሓባራዊ ተገዳስነትን ክብርታትን ንምክፋልን ኢና ኣብ`ዚ ዘለና”
እዚ መደረ ፕረዝደንት ትራምፕ ካብቲ ኣብ 2009 ዓ.ም. ፕረዝደንት ባራክ ኦባማ ኣብ ካይሮ “ሓድሽ ጅማረ” ንተኸተልቲ እምነት እስልምና ዝኾነ ዓለምን ኩነታት ሰብኣዊ መሰላት ዝበልዎ ዝተፈልየ`ዩ ኔሩ።
ከምኡ`ውን መደረ ፕረዝደንት ትራምፕ ካብቲ ኣብ እዋን ወፍሪ ምረጹኒ ዝጥቐምሉ ዝነበሩ” ምስልምና ይጸልኣና እዩ” ዝበልዎን ነቲ ዘቕረብዎ “ምሉእ ንምሉእ ምዕጻው” ምእታው እመንቲ እስልምና ናብ ኣሜሪካ ዝብል ረቒቅ’ውን ዝጻረር’ዩ።
ፕረዝደንት ትራምፕ ኣብቲ ኣብ ስዑዲ ዓረብ ዝኻየድዎ ናይ ክልተ መዓልታት ዑደት ንጉዳይ ሰብኣዊ መሰላት ፍጹም ኣየልዓሉን። በኣንጻሩ ኣብ ንግድን ኣብ ንግዲ ኣጽዋር ዘተኾረ ‘ዩ ኔሩ።

robotstxt: allowed

filter: keep


text:
ኤርትራ ንመጀመርታኣ ኣብቲ ኣብ ደቡብ ኮርያ ዝካየድ ዘሎ ናይ ዊንተር ኦሎምፒክስ ትሳተፍ
ኤርትራ ናጻ ሃገር ካብ እትኸዉን ኣብ 2002 ንፈለማ እዋን ኣብ ኦሎምፒክ ተሳቲፋ'ያ። ኣብ 2004 ከኣ ዘርእሰናይ ታደሰ ኣብ ናይ 10 ሽሕ ሜትሮ ብዘመዝገቦ ዓወት ሜዳሊያ ብሩር ረኺባ።
ሕጂ ግና ፍልይ ብዝበለ ስፖርታዊ ዉድድር ኣብ መፈለምታ 1980ታት ካብ ኤርትራ ተሰዲዶም ኣብ ካናዳ መነባብርኦም ካብ ዝመስረቱ ስድራ ተወሊዱ ዝዓበየ ካናዳዊ ሻነን ኣግባኒ ኣበድ ተወኪላ፡ ኣብ ምንሽርታት በረድ ክትሳተፍ'ያ። መብዛሕትኡ ግዜ ናይ በረድ ሻኲ (ሆኪ ስኬት) እናተለማመደ'ዩ ዓብዩ። እዚ ወዲ 21 ዓመት ተቐዳዳማይ ምንሽርታት በረድ ብክልቲኡ መንነቱ ኹሩዕ'ዩ።
"ኣነ ብዙሓት ካናዳዉያን መሓዙት ኣብ ዘለዉሉ ከባቢ'ኳ እንተዓበኹ፡ ምስ ኤርትራዊ ማሕበረሰብ'ዉን ርክብ ኣለኒ። ሓደ ግዜ ንኤርትራ ኸይደ ነይረ። ናይቲ ሕብተረሰብና ባህሊ ሓቢርካ ምንባርን ድማ ይዝከረንን ይናፍቖን" ይብል።
እዚ መንእሰይ ገና ወዲ 16 ዓመት እናሃለወ ኤርትራ ወኪሉ ኣብ 2012 ኣብ ኦስትሪያ ኣብ ዝተኻየደ ኦሎምፒክ መናእሰይ ዝተሳተፈ ከኸውን እንከሎ፡ እዚ መድረኽ ንዓለምለኻዊ ዉድድራት ክዳሎ ከምዘለዎ በሪ ከምዝኸፈተሉ'ዩ ዝዛረብ።
ሻነን እቲ ዝሓለፎ መድረኽ እንክገልጽ "ኣብ ፈለማ እቲ በረድ ብጣዕሚ ይኸብደኒ ብምንባሩ ነብሰይ ምቁጽጻር'የ ዝስእን ነይረ። ድሕሪ ብዙሕ ጻዕርን ልምምድን ግን እንሆ ሕጂ ኣብዚ ክበጽሕ ክኢለ። ኣብ 2014 ኣብ ዝተኻየደ ዊንተር ኦሎምፒክስ ዝነበረኒ ዉድድር ከምቲ ዝሓሰብክዎ ስለዘይከደለይ ብጣዕሚ'የ ሓዚነ ነይረ። ይኹን እምበር እዚ ተሞኩሮይ ጽቡቕ ትምህርቲ ካብ ምዃን ሓሊፉ ኣብዘን ዝሓለፋ ዓመታት ኣበርቲዐ ክጽዕርን ክለማመድን ሓጊዙኒ'ዩ" ይብል።
ድሕሪ ናይ ሽዱሽተ ዓመታት ጻዕርን ዕዉት ልምምድን ድማ ሻነን ክልተ ኣብ ፖለቲካዉን ወተሃደራዉን ምትፍናን ዝርከባ ሃገራት ኣብ ዘተሓዋወሰ ደቡብ ኮርያ እተአንግዶ ዊንተር ኦሎምፒክስ ይሳተፍ ኣሎ።
"ሕሉፍ ንክሕስ ዘለና መሲሉ ተሰሚዑና"
ስፖርታዊ ዓዉዲ ምንሽርታት በረድ ብዙሕ ናይ ጉልበትን ገንዘብን ወጻኢታት ዝሓትት'ኳ እንተኾነ፡ እዚ መንእሰይ ኣብ ዕሸል ዕድሚኡ ክበጽሖ ንዝተመነዮ ዓለምለኻዊ መድረኽ ዉድድር ክበቅዕ ሓገዝን ድፍኢትን ወለዱ ዝለዓለ ምንባሩ ይዛረብ።
"ናይ በረድ ሻኵ (ሆኪ ሰኬተር) ብምንባረይ ምንሽርታት በረድ ናተይ ድልየት ኣይነበረን። ሓደ መዓልቲ ግን ኣደይ ምስ ሓብተይ ናብ ኣብ ጥቓና ዘሎ መንሸራተቲ በረድ ወሰዳኒ'ሞ፡ ሓብተይ ስለዝፈተወቶ ንስድራና ኣነ'ዉን ኣብዚ ስፖርት ክሳተፍ ከምዘለኒ ኣእሚናቶም። ድሒሩ ፍቕርን ድልየትን ክሓደርኒ ክኢሉ"።
ኣዲኡ ወይዘሮ ኣርያም ስዩም፡ ሻነን ኣብዚ ሕጂ ዘለዎ ኩነታት ክበጽሕ ዝኸፈለቶ ዉፍይነትን ሓገዝን ኣደ ንዉላዳ ትሕተቶ ግደ ከምዝፈጸመት ደኣ'ምበር ሓለፋ ከምዘይኮነ'ያ ትዛረብ።
"ወደይ ቅድሚ ዓመታት ዝብህጎ ኣብ ዝነበረ መድረኽ ክርከብ ምኽኣሉ ኹርዓት ይስመዐኒ። እናተወዳደረ ክርእዮ ኣዝየ ተሃንጥየ'የ ዘለኹ። ልዕሊ ዝኾነ ነገር ናይ ዉሉደይ ኣብዚ መድረኽ ምርኣይ ንዓይ ፍናን'ዩ" ትብል።
ሻነን ኣበድ
ሃገር ወኪሉ ኣብ ልቢ ብዙሓት ክተርፍ ዝኽእል ታሪኽ ምስራሕ ዝኽእል ዉሉድ ምፍራይ ካሕሳ ኤርትራዉያን ንዝኸፈሉዎ መስዋእቲ'ዩ ዝብል እምነት ኣለዎ፡ ወላዲ ኣቡኡ ኣቶ ወልዳይ ልሳነ ዕቑባስላሰ።
"ኤርትራ ብኸቢድ ቓልሲ ናጽነት ዝሓለፈት ሃገር'ያ" ዝብል ኣብ ኢንዳስትሪ ጋዝን ነዳድን ኣልበርታ ዝሰርሕ ኢንጅነር ወልዳይ፡ "ሕጂ ደቅና'ዮም ዝኽሕሱ። ሻነን ዘለዎ ተሳትፎ ንኻልኦት ኤርትራዉያን መንእሰያት መርኣያ ካብ ምዃኑ ሓሊፉ፡ ሃገራዊ መዝሙር እናተዘመረ ባንዴራ ሃገርካ ክስቀል ምርኣይ ንኽሕስ ዘለና መሲሉ ክስመዐና ዝገበረ'ዩ" ይብሉ።
ካብዚ ሓሊፉ ይብል ኣቶ ወልዳይ፡ "ዕድልን ግደን ህዝቢ ኤርትራ ኣብ ኢድ ካልኦት ተወኒኑ ዝነበረ'ዩ። ህዝብና ግና ተቓሊሱ ናጽነት ረኺቡ። ንሕና ኣብዚ ክንበጽሕ ዝነበረ ብተወፋይነት ስለዝኾነ፡ ሕጂ ክንድኦም ጠጠዉ ኢልና ንጻዕሮም ዘኽበርና መሲሉ'ዩ ተሰሚዑና" ብምባል እቲ ዉድድር ስፖርት ምስ ሃገራዊ ኩርዓትን ክብርን የተኣሳስሮ።
ተቐዳዳማይ ምንሽርታት በረድ ሻነን ኣበድ፡ ሕጂ ተምሃራይ ኮምፒዩተር ሳይንስ ክኸዉን እንከሎ፡ ድሕሪ እዚ ዉድድር ናብ መኣዲ ትምህርቲ ተመሊሱ ትምህርቱ ክከታተልን ኣብ ምስልጣን ስፖርት ምንሽርታት በረድ ክነጥፍን መደብ ኣለዎ። ልዕሊ ዝኮነ ግና ኤርትራ ሽማ ኣብ ዉድድር ምንሽርታት በረድ ዓለም ከስፍር'ዩ ባህጉ።
"እቲ ናይ መጀመሪያ ዕላማይ፤ ንኣብ እውሮጳን ኣሜሪካን ዝርከቡ ኤርትራውያን ኣብነት ምዃንን ብዛዕባ ዊንተር ኦሎምፒክ ኣፍልጦ ክህልዎም ምግባርን ኮይኑ፡ ባንዴራ ኤርትራ ኣብ ዊንተር ኦሎምፒክስ ኣንበልቢላ ክትርእን፡ እዛ ንእሽቶ ግን ክኣ ዓቢ ታሪኽ ዘለዋ እርትራ ኣብ ናይ ዊንተር ኦሎምፒክስ ካርታ ንምእታው'ውን እዩ ጻዕረይ። ናይ ውልቂ መጻኢ ዕላማይ ግን ድሕሪ እዚ ኦሎምፒክስ፡ ናይ በረድ መንሸራተቲ ኣቑሑተይ ኣቐሚጠ ትምህርተይ ክውድእን ኣብ ናይ ቴክኖሎጂ ዓለም ክዋፈር መደብ ኣለኒ" ክብል ንቢቢሲ ትግርኛ ገሊጹ።


text:
ቀዳማይ ሚንስትር ኢትዮጵያ ዶ/ር ኣብይ ኣሕመድ ኣብ ዝሓለፈ መወዳእታ ሰሙን ኣብ ስዑዲ ዓረብን ዓረብ ኢማራትን ኣብ ዘካየድዎ ዑደት ዕዉት ነይሩ ክብሉ ገሊፆም።ሸኽ ኣላሙዲን እውን ኣብ ቀረባ ክፍትሑ እዮም ኢሎም።
ብተወሳኺ ዴሞክራሲያዊ ስርዓት ንምህናፅን ብልሽውና ንምቅላስን ንህዝቢ ከተማታት ደምቢ ደሎ፡ቀሌምን ወለጋን ፀዊዖም።
ቀዳማይ ሚንስትር አብይ አሕመድ ኣብ ስዑዲ ዓረብን ዓረብ ኢማራትን ዝገበርዎ ዑደት ዕውት ኔሩ ክብሉ ድሕሪ ምግላጽ ብፍላይ ኣብ ስዑዲ ዓረብ ዝገበርዎ ዑደት መብዛሕትኡ ዘቅረብዎ ሕቶ አወንታዊ ምላሽ ረኺቡ ክብሉ ገሊጾም።
ኣብ ስዑዲ ዓረብ ካብ ዝተአሰሩ ኢትዮጵያዊያን ሓደ ሽሕ ዝኾኑ ናብ ሃገሮም ክአተው ከምዝጀመሩ ገሊጾም ኔሮም።
ሸኽ መሓመድ ዓሊ አላሙሲ ብዝምልከት'ውን ከምዚ ኢሎም።
"ምእሳር ሸኽ አላሙዲን ኣብ ዓለም ዘለው ዲያስፖራ ኹሎም አጀንዳኦም ኽከውን አለዎ ምክንያቱ ኢትዮጵያ ንስኻ ንስኺ እንተኾይና ሓንቲ ኢትዮጵያ ተአሲራ'ላ ኢሎም።"


text:
ኣብ መንጎ ኣኽበርቲ ሕጊ ዩናይትድ ስቴትስን ኣፍሪካዊያን ኣሜሪካዊያንን ወጥሪ ይንህር ኣብዘለሉ እዋን ፕሬዝዳንታዉ ሕፅይቲ ሂላሪ ክንልቴንን ተቐናቓኒአን ዶናልድ ትራምፕን ናይ ፖሊስ ደገፍ ንምርካብ ኣብ ከተማ ኒው ዮርክን ጎስጓስ ኣካይዶም።
ኣብ ሊዊዚያና ብውሕጅ ንዝተጠቕዑ ሰባት ደገፎም ብምግላፅ ኣብ ሻርለት መደርኦም ዝኸፈቱ ትራምፕ ንሕግን ስርዓትን ዝለዓለ ቆላሕታ ክህብ እየ ኢሎም።
ንሶም: " ፕሬዝዳንት ኮይነ እንተድኣ ተመሪፀ እዚ ስርዓተ ኣልቦነትን ህውከትን ከብቅዕ እዩ።ኣዚዩ ኣብዝሓፀረ እዋን ከብቅዕ እዩ" ኢሎም።
ዶናልድ ትራምፕ ኣብ ኣድመፅቲ ተኣማንነት ከሕድሩን ኣብ ርትዓዊ ፓሊሲታቶም ከድህቡን ሓደሽቲ ሓለፍቲ ወፍሪ ምርጫ ምኽሮም ከምዝለገሱሎም ይግለፅ ኣሎ።
ትራምፕ ሓላፊ ናይ ምርጫ ወፍሪ ክቕይሩ ዘገደዶም ኣሃዛዊ መዕቀኒ ሪኢቶ ህዝቢ እናነከይ ብምምፅኡ እዩ ይብሉ ነቐፍቲ።
ሂላሪ ክልንቴን ሓድሽ ሓላፊ ወፍሪ ምርጫ ዶናልድ ትራምፕ ንመንነት ትራምፕ ክቕይር ኣይክእልን እዩ ኢለን።
ንሰን: " ካብ ኣባላት ጉጅለ ወፍሪ ምርጭኡ ንዝደለዮ ሰበ ክቖፅርን ከባርርን ይኽእል እዩ።ብማሽን ዝተፅሓፈ ሓደሽቲ ቃላት ከንብብ እውን ክሕግዙዎ ይኽእሉ እዮም።ይኹን እምበር ሕዚ እውን እቲ ንፈልጦ ሰብ ኮይኑ እዩ ክቕፅል " ኢለን።
ሂላሪ ክንልቴን ትማሊ ሓሙስ ኣብዘካየድኦ ወፍሪ ምርጫ ኣብ ኣኽበርቲ ሕጊ ዘተኮረ ነይሩ።ካብ መላእ እታ ሃገር ምስ ዝመፁ መራሕቲ መኮነናት ኣኽበርቲ ሕጊ ኣብ ኒው ዮርክ ኣብዝተራኸባሉ እዋን ኣብ መንጎ ፖሊስን ዘገልግሉዎ ማሕበረሰብን ዘሎ ኣፈላላይ ክፀብብ ኣድላይነቱ ገሊፀን ኣለዋ።
ሕጊ ክኽበር ኣለዎ ኣብ ዝብል ምስ ዶናልድ ትራምፕ ይሰማምዓ፤ይኹን እምበር ዶናልድ ትራምፕ ብቕልጡ ክፈትሖ እየ ዝበሉዎ ፀገም ንሰን እቲ ርክብ ንምምሕያሽ ግዜን ፃዕርን የድልዮ እዩ ክብላ ስሚረናሉ።


text:
ላዕለዋይ ባይቶ ስፖርት ኣፍሪቃ፣
ንላዕለዎት ሓለፍቲ ኮሚሽን ስፖርት ኤርትራ ሸሊሙ።
ኮሚሽነር ስፖርት ኤርትራ ሜጀር ጀነራል ሮሞዳን ዑስማን ኣውልያይን ፕረዚደንት ሃገራዊ ፈደረሽን ኲዕሶ እግሪ ኤርትራ ኣቶ ተስፋይ ገብረየሱስን፣ ካብ ላዕለዋይ ባይቶ ስፖርት ኣፍሪቃ ዝተላእከሎም ናይ ክብሪ መዳልያ፣ ብ23 ሚያዝያ ኣብ ኣስመራ – ኣዳራሽ ኮሚሽን ስፖርት ኣብ ዝተኻየደ ስነ-ስርዓት ተቐቢሎም።
ክልቲኦም ላዕለዎት ሓለፍቲ ስፖርት ኤርትራ ነዚ ሽልማት’ዚ ዝበቕዑ፣ ላዕለዋይ ባይቶ ስፖርት ኣፍሪቃ ብ9 ሕዳር 2012 ኣብ ከተማ ብራዛቪል – ኮንጎ ኣብ ዘካየዶ ኣኼባ ብመሰረት ዘሕለፎ ውሳኔታትን ለበዋታትን’ዩ።
እዚ ከም’ዚ’ሉ እንከሎ፣ ኣብቲ ኣጋጣሚ፣ ኣብ ዝሓለፈ ኣርባዕተ ዓመታት ኣብ ዝተፈላለያ ሃገራውያን ፈደረሽናት ኣባላት ፈጸምቲ ኣካላት ኮይኖም ከገልግሉ ዝጸንሑ፣ ካብ ሓላፊ ሃገራውያን ፈደረሽናትን ኮሚቴ ኦሎምፒክን ኮሎኔል ሰሎሙን ስዩም ናይ ምስጋና ወረቐት ምስክር ተቐቢሎም።
ብዘይካ’ዚ፣ ኣብ ዝሓለፈ ቅንያት ንዝተኻየደ መስርሕ ምርጫ ፈጸምቲ ኣካላት ሃገራውያን ፈደረሽናትን ኮሚቴ ኦሎምፒክን ዘካየዱ ኣባላት ኣምራጺት ኣካል፣ ካብ ኮሚሽነር ስፖርት ሜጀር ጀነራል ሮሞዳን ዑስማን ኣውልያይ ናይ ምስጋና ወረቐት ምስክር ተቐቢሎም።
**** ኣ.ዜ.ኤ.****


text:
ካብ ትማሊ ባሕቲ ነሐሰ በቆጻጽራ ፈረንጂ ክሳብ ዕለት 14 ክልተ ሳብዕቲ ነቲ ብላቲናዊ ሥርዓት አምልኾ ብቆጻጽራ ፈረንጂ ዕለት 15 ነሐሰ ንዝዝከር በዓለ ፍልሠታ ለማርያም ብሓባር ንምኽባር ብምስምማዕ ኣብ ሮማ ዝርከብ ምሥራቃዊ ባዚሊካ ቅድስት ማርያም ኢን ቭያ ላታ ምስ ላቲናዊ ሥርዓተ ኣምልኾ ዝኽተሉ ብሓባር ከብዕልዎ ምዃኖምን ንክልተ ሰሙን ብሓባር ምህለላ ፍልሥታ ንምግባርን ትማሊ ጀሚሮም፣
አባ መኰንን አማኑኤል - ከተማ ቫቲካን
ኣብ ከተማ ሮማ ዝርከቡ ምሥራቃዊ ሥርዓተ ኣምልኾ ዝኽተሉ ምእመና ቢዛንታዊ ሥርዓተ ኣምልኾ ዝኽተሉ ካቶሊካውያን ምስ ብዙሓት ኦርቶዶክሳውያን ክሳብ ቅድሚ አርባዓ ዓመት ብጎርጎሳዊ መራሕ ዕለት ዘይኮነ ከምቲ ንሕና ንኽተሎ ናይ ጁልያን መራሕ ዕለት ብምኽታል ጾመ ፍልሰታን ምህለላን ብባህሎም ይገብሩን ሶሙን ድሒሪ ላቲናዊ ሥርዓተ ኣምልኾ ዝኽተሉ ምእመናን የኽብሩ ነበሩ፣ ናይ ሎሚ አርባዓ ዓመት ግን ኣብ ሮም ጐደና ላታ እትርከብ ባዚሊካ ቅድስት ማርያም ንኩሎም ከሕብሩ ብማለት ኲንዲቺና ደል ኣሱንታ ማለት ናይ ፍልሠታ ዓሠርተ ሓሙሽተ መዓልታት ብዝብል ማእከላይ መንገዲ ኩሎም ብሓባር ዕለተ ፍልሠታ ኣብቲ ናይ ላቲን ኮይኑ እቲ ልማድ ጾምን ምህለላን ግን ጸኒዑ ናይ ምሥራቃዊ ክኸውን ብዘቅረብዎ ሓሳብ ሎምዘመን እውን ነቲ ብኣምሳል ጾመአርባዓ ናብ ትንሣኤ ክርስቶስ ዘብጽሕ ንጾመ ፍልሰታ እውን ንእሽቶይ ጾመአርባዓ ኮይኑ ናብ ትንሣኤ ወይ ፍልሰታ እኖና ድንግል ማርያም ከምዘብጽሕ ይገልጹ፣
ልዕሊ ሺሕ ዓመት ዝገበረ ቅዱስ ልማድ!
ኣብ ታሪኽ ምልስ እንተበልና ዘመነ ፍልሠታ ዝብል ክልተ ሱባኤ ወይ ክልተ ሸውዓተ ናይ ጾምን ጸሎትን ተጋድሎን ዓሠርተ ሓሙሽተ መዓልቲ ቅድሚ ሺሕ ዓመተ ምሕረት ኣብ ቑስጥንጥንያ ቢዛንታዊ ሥርዓተ ኣምልኾ ከምዝነበረ ከምኡ እውን ኣብ ሻድሻይ ዘመን ኣብ ኢየሩሳሌም ይዝውተር ከምዝነበረ ስዒቡ ብማውሪዝዮ ዝበሃል ጠቅላሊ ገዛኢ ሮማዊ ግዝኣት ናብ ኩሉ ግዝኣት ሮማ ኣስፋሕፊሕዎ። ቀስ ብቀስ እዚ በዓለ ፍልሠታ ተባሂሉ ተኣዊጁ። እዚ በዓልዚ ንኩለን ምሥራቃውያን ኣብያተ ክርስትያን ከም በዓል ቅብጢ ኢትዮጵያ ሶርያ ማሮናውያን ኬልቀደናውያን ኣርመናውያን ግሪኻውያን ወዘተ ርእሰ በዓል በዓላተ ማርያም ተባሂላ እንክትስመ ብካልእ ወገን እውን ቅድስት በዓል ወይውን መለኮታዊ በዓል ተባሂላ እውን ትጽዋዕ።
ንእሽቶ ጾመ አርባዓ!
ትማሊ ምሸት ባሕቲ ነሐሰ 2018 ዓምፈ በቆጻጽራ ሰዓት ሮማ ሰዓት 9 ምህለላ ዘመነ ፍልሠታ ኣብዛ ላዕሊ ዝሰመናያ ባዚሊካ ከምዝጀረን ክሳብ ዕለት 14 ነሐሰ 2018 ዓምፈ ምሸት ምሸት ከምዝቅጽልን ተገሊጹ። ብጸሎተ ሰዓታት ናይ ቢዛንታንያዊ ሥርዓተ ኣምልኾ እዚ ምህለላ እዚ ፓራክሊሲስ ተባሂሉ እንክጽዋዕ ቀንዲ ትሕቶኡ ከኣ ነቲ ናይ ሃገርና ሰአሊ ለነ ማርያም ኀበ ወልድኪ ኄር ወመድኀኔ ዓለም ዝብል ዝመሳሰል ኮይኑ ኦ ኣደ ኣምላኽ ዝኾንኪ ቅድስት ማርያም ኣድሕንና እናበለ ዝደጋገም ኣዝማችን ካብ መዝሙራት ዳዊት ዝተዋጸኤ መዝሙራትን ብልማድ ላቲናውያን ንእኖና ድንግል ማርያም ዝቀርብ መዛሙርን እናኣዛነቅካ ይግበር።
ዋዜማ በዓለ ፍልሠታ ለማርያም 14.08.2018 ዓምፈ ኣብ ሳንታ ማርያ ማጆረ!
እዚ ኣብ ላዕሊ ዝተዘርዘረ ምህለላ ኣብ ባዚሊካ ቅድስት ማርያም ኢን ቭያ ላታ ሮማ ክሳብ ዕለት 13 ነሐሰ እንክግበር ኣብታ ድሮ ግን ኣብ ሕምብርቲ ሮማ ኣብ እትርከብ ብሳንታ ማርያም ማጆረ ዝፍለጥ ባዚሊካ ቅድስት ድንግል ማርያም ጸሎተ ዋዜማ ክሳብ ፍርቂ ለይቲ ክካየድ ምዃኑ ስዒቡ ከኣ ናይቲ ባዚሊካ ሊቀካህናት ብፁዕ ካርዲናል እስታኒስሎ ሪልኮ ዝመርሕዎ መሥዋዕተ ቅዳሴ ብመዘምራን ደናግል ማሕበር ተሳተፍቲ ሓዘን ድንግል ማርያምን ኣገልገልታን ተዓጂቡ ክዓርግ ምዃኑ እውን ምስ እዚ ተታሓሒዙ ዝመጸ ዜና ኣመልኪቱ፣
ክልተ ሳንቡእ ድንግል ማርያም!
ከምቲ ር.ሊ.ጳ ቅዱስ ዮሓንስ ጳውሎስ ዳግማዊ ብ1985 ዓምፈ ብዛዕባ ሓድነት ኣብያተ ክርስትያን ምናዳ ኸኣ ካቶሊካውያንን ኦርቶዶክሳውያንን ከምኡ እውን ምሥራቃውያንን ላቲናውያንን ብዝምልከት እንክምሕጸኑ ‘ቤተክስትያን ብክልቲኡ ሳናቡኣ ተስተንፈስ’ ዝበልዎ እዚ ኣብ ባዚሊካ ቅድስት ማርያም ኢን ቭያ ላቲ ሮማ ዝግበር ሥርዓተ ጸሎት ዘመነ ፍልሠታ እውን ምብራቅን ምዕራብን ብሓባር ዝጽልዩሉ ምናዳ ከኣ ስለሰላም ማእከላይ ምብራቅ ምብራቃዊ ኤውሮጳን ከምኡ ከኣ ንሓድነት ቤተክርስትያን እንምህለሉ ግዜ ምዃኑ እውን ተመልኪቱ።


text:
- መእተዊ
- | ብከምዚ ኣገባብ ነዚ ዌብ ሳይት ትጥቀም
ብከምዚ ኣገባብ ነዚ ዌብ ሳይት ትጥቀም
ኣብ ዚ ወ ብ ሳይት 6 ዝተፈላለይ ቆንቆታት ኣለው። ንሳቶም ካኣ ስቨንስካ፣ ዓረብ፣ ኢንግሊሽ፣ ዳሪ፣ ሶማሊ ከሙዉን ትግርኛ እዮም።
ነዚደለኹሞ ቓንቓ ኣብ ላዕላዋይ ጎኒ ኮይኑ ብጫ ሕ ብሪ ምልክት ዘለዎ ምስ ጠወኩ ም ይመ ጻልኩም።
ኣብቲ ሓበሬታ ወይ ድማ ቃላት ብምጥዋቅ ብሰፍሕ ዝበለ መግለጺ ትረክቡ።
ቓንቓ ኣብ ላዕላዋይ ጎኒ ኮይኑ ብጫ ሕ ብሪ ምልክት ዘለዎ ምስ ጠወኩ ም ይመ ጻልኩም። ኣብቲ ሓበሬታ ወይ ድማ ቃላት ብምጥዋቅ ብሰፍሕ ዝበለ መግለጺ ትረክቡ ።እዚ ዌብሳይት ዝተፈላለየ5 ክፋላት ዝሓዘ አዩ።
ንሳቶም ከኣ ስራሕን ትምህርትን, ክንክንን ጥዕናን, ሕብረተሰብ, ምንባር ከምኡውን ቆልዑን መንእሰያትን አዛኦም በሬታት ምስ ረከብካ ኣብኦም ብም ትዋቅ ዝሰፈሐ ሓበረታ ትረኪብ።
።ኣብ ነብሲ ወከፍ ገጽ ኣገደስቲ መራኸቢ ሊንካር ኣለዎ።ም ናልባት ንዓኻ ናብ ካልእ ገጻት ዝወሲድ ንእብነት Informationsverige.se, Migrationsverket ወይ 1177 Vårdguiden. እንተ ደኣ እቲ መራኸቢ ሊንክ ብትግርኛ ተዘይረኺብካዮ ብስቨንስካ ትረክቦ።
Övriga länkar
ኣገደስቲ ካርታታት
ኣብ ነብሲ ወከፍ ገጻት ናይ ዝተፈላለየ ቦታታት ካርታ ኣለኩም።


text:
ጂም ዮንግ ኣብ ዋሽንግተን ዲሲ ትማሊ ከምዝገለፅዎ፣ቀንዲ ትኹረት ባንኪ ዓለምን መንግስታትን፣ድኽነት ኣብ ዝቅፅሉ 17 ዓመታት ንምጥፋእ ክኸውን ክሰርሕ‘የ ኢሎም።
”ኣብ‘ዘን ዝሓለፋ ኣስታት ዓሰርተ ዓመታት፣ዝተመዝገቡ ምዕባለታት ኣብ ቦትኡ ከሎ፣ሎሚ‘ውን 1.3 ቢልዮን ሰባት ኣብ ትሕቲ ድኽነት፣870 ሚልዮን ዕለታዊ ዝጠምዩ፣6.9 ሚልዮን ህፃናት ትሕቲ 5 ዓመት ድማ ዓመታዊ ይሞቱ‘ለው” ኢሎም።
ይኹን‘ምበር ይብሉ ንሶም፣ቁፅሪ ዝደኸዩ ብፍርቂ ንምንካይ ዝተገብረ ፃዕሪ፣ሓድሽ ዓቅሚ ከምዝፈጠረሎም ሓቢሮም ሚስተር ዮንግ ኪም።
ኣተሓሒዞም”ኣብ ታሪኻዊ ወቅቲ ኢና ንርከብ።ክሳብ ሎሚ ዝተጠረየን ይምዝገብ ዘሎ ቁጠባዊ ምዕባለን ንማዕበልቲ ሃገራት ተስፋ ይህበን‘ሎ።ኣብ ታሪኽ ንፈለማ ጊዜ፣ድኽነት ኣብ ውሽጢ ሓደ ወለዶ ዝቃበፀሉ ጊዜ በፂሕና‘ለና”በሉ።
ኣብ ምዕዋት‘ዚ ፕሮጀክት‘ዚ፣ዕብየት ቁጠባ ትሕቲ ሳሃራ ኣፍሪቃን ደቡባዊ እስያን ቁልፊ ግደ ኣለዎም ኢሎም ንሶም።
ቁጠባዊ ምዕባለ ኣብ ኩሉ ፅፍሕታት ንዝርከቡ ዜጋታት ክርብሕሉ እንተዘይኪኢሎም ግና፣ከም‘ቲ ኣብ ሃገራት ዓረብ ዝተወለዐ ህውከት ከብግስ ከምዝኽእል ዳይረክተር ባንኪ ዓለም ኣጠንቂቆም።


text:
“ ኣርኣያ ፍትሒ” 6ይን መጨረሽታን ክፋል
ብ ኣወልኼር ዓ/ሓፊዝ ክሳብ ክንደይ መብቲ ናይ ካለኦት ትሕሉን የገድሰካን፤ ክሳብ ክንደይ ንሓለፋ ትጻረር፤ ክሳብ ክንደይ ብሕጊ ትቅየድ፤ክሳብ ክንደይ ሃይባ ፍርዲ ቤት የገድሰካ ፤ ክሳብ ክንደይ ትሕትና ኣለካ፤ ክሳብ ክንደይ ነቀፌታ (ተቃውሞ) ትጻወርን ትቅበልን፤ክሳብ ክንደይ ጸሬ
ብ ኣወልኼር ዓ/ሓፊዝ
ክሳብ ክንደይ መብቲ ናይ ካለኦት ትሕሉን የገድሰካን፤ ክሳብ ክንደይ ንሓለፋ ትጻረር፤ ክሳብ ክንደይ ብሕጊ ትቅየድ፤ክሳብ ክንደይ ሃይባ ፍርዲ ቤት የገድሰካ ፤ ክሳብ ክንደይ ትሕትና ኣለካ፤ ክሳብ ክንደይ ነቀፌታ (ተቃውሞ) ትጻወርን ትቅበልን፤ክሳብ ክንደይ ጸሬ ብልሽውና ኢኻ፤ ክሳብ ክንደይ ሃለዋት ዜጋታትካ ትከታተልን ተማሓይሽን …………… ካብ መዔቀኒ ፍትሓዊ ኣማሓድራ`ዮም።
ኣብ ዝሓለፋ ክፋላት ነዘን ኣብ ላዕሊ ዝተጠቅሳ ምልክታት ፍትሒ ምስ ምምሕዳር ዑመር እናኣሳሰርና ክንርእየን ጸኒሕና ። ሎሚ ነልዕሎ ዛዕባ ኸኣ ሓላፍነት ህዝቢ ምውሳድ ንሓደ ፍትሓዊ ሰብ ክሳብ ክንደይ ከቢድ ምዃኑ፤ ህዝቢ ኸኣ ግቡኡን መስሉን ክርዳእን ክዛረበሉን ከም ዝግባእ ዝምልከት ክኸውን`ዩ ፡-
- ሓደ ምሸት ሰይድና ዑመር ኣሜት ተማሓደርቶም ንኽገብሩ እናተንቀሳቀሱ ኣብ ሓደ ገዛ ቆሉዑ ክበኽዩ ሰሚዖም ተኣለዩ፤ ድሕሪ ሰላምታ ብዛዕባ`ቶም ዝበኽዩ ዘለዉ ቆልዑ ሓተቱ። ኣደ`ቶም ቆልዑ “ጠምዮም`ዮም” ኢላ መስትሎም ፤እቲ ኣብ ሓዊ ዝተስኽተተ ሸረኽረኽ ዝብል ዝነበረ ማይ ከኣ ንተስፋ ክኾኖም፤ ብኡ ኣቢሎም እንተ ደቀሱላ ኢላ ዝሰኽተተቶ እምበር ሓርጭ ከም ዘይብላ ፈለጡ። ሓዘን ተሰመዖም፤ ናብቲ ክፍሊ ረዲኤት ከይዶም ዘድሊ ሓርጭን ቅብኣትን ኣብ ዝባኖም ጸይሮም ፤ ባዕሎም ኣዳልዮም ነቶም ቆልዑ ብኢዶም ኣብሊዖም ከምታ እናበኸዩ ዝመጻእኩዎም እንዳ ሳሓቁ`የ ዝኸይድ ኢሎም ተጸበዩ ፤እቶም ቆልዑ ጸጊቦም ፍኒሕኒሕ ምስ`በሉ ዝኣክል ስንቂ ገድፈሙሎም ክኸዱ እናበሉ ፤ ሰናይ ተግባሮም ዘደነቃ ኣደ`ቶም ቆልዑ ፡-
- “ እዚ ዝገበርካልና ዑመር ክገብረልና ዝነበሮ`ዩ !“ በለት።
ሰይድና ዑመር ከኣ፡-
- ” ዑመር ነዚ ጸገምኩም ይፈልጦ ነይሩ ድዩ “ ?!
- ”ኩነታትና ዘይፈልጥ/ዘይከታተል እንተዳኣ ኾይኑ ስለምንታይ ሓላፍነት/ና ይስከም ?!!“ በለቶም።
ዝኾነ ኾይኑ ናብ ቦታ ምምሕዳር ዑመር ጽባሕ ትመጺ፤ ኣብኡ ክጸንሓኪ`የ፤ ……….. ኢሎማ ፤ ንጽባሒቱ ኣብቲ ቦታ ተረኺባ ። እቶም ናይ ትማሊ ዝሓገዝዋ ባዕሎም እቶም ዝነቀፈቶም መራሒ ምዃኖም ምስ ፈለጠት፤ ሓፊራ ክትምለስ ድሕርድሕር ምስ በለት ……. “ጽንሒ`ዛ ሓፍተይ !“ ኢሎም ፤ ኣብ`ቲ እዋን`ቲ ዝነበረ ብራና ዓይነት : ”ኣነ ዑመር ናይ`ዛ ሓፍትና ጥርዓን ወጽዓ ብኽንዲ`ዚ ….. ሓላለይ ገንዘብ ገዚኤ ኣለኹ“ ዝብል ክልተ ዓበይቲ ኣማኽርቶም ዝፈረሙሉ ሰነድ ሰኒዶም፤ ገንዘባ ኣሕቅፎም/ኪሒሶም ኣፋነውዋ።
ክቡር ኣንባቢ፡ እዞም ብዝኾነ ሃስያ ዜጋኦም ንነፍሶም ተሓታትት ዝገበሩ፤ ብዓቢ ሙቅሉልነት ስንቂ`ቶም ቆልዑ ኣብዝባኖም ዝጾሩ፤ ጊዒቶም ብኢዶም ዘብለዑ ሰይድና ዑመር ስፍሓት ምምሕዳሮም ብዚ ናይ ሎሚ ኣጸዋውዓ ሃገራት ፡-
ቱንዝያ- ሊብያ- ግብጺ- ሱዑዲያ- ዑማን- ቀጠር- ኢማራት- ባሕሬን- ኩወት- ዒራቅ- ኢራን- ፓክስታን- ኣፍጋንስታን- ፈለስጢን- ጆርዳን- ሊብናን- ሱርያ- ኣዘርበጃን ……… ወዘተ ዘጠቃለለ`ዩ ነይሩ።ብማዕረ`ዚ ልውሃት`ዚ ዘይድፈሩን ነቀፈታ ዝቅበሉን`ዮም ነይሮም !!! ምስ ተራ ዜጋ ተኻሲሶም ተረቲዖም ንፈራድን ፍርዲ ቤትን ዘኽብሩ`ዮም !
- እቲ ዝዓበየ ምህሮ፤ቅድሚ 1400 ዓመት ኣቢሉ ሓንቲ ሰበይቲ ዝበለኦ፤ ኣብዚ ዘመና መራሕቲ ዘይኣምኑሉ ተመራሕቲ ዘይብልዎ፡-
” ኩነታትና ዘይፈልጥን ዘይከታተልን እንተዳኣ ኾይኑ ስለምንታይ ሓላፍነት/ና ይስከም ?!!“ ዝብል`ዩ።
ኩሉ ግዜ ኣብ መንገዲ ፍትሒ የራኽበና
ኼር ዘለዎ ረሞዳን
AAHafiz (132)14/05/2018


text:
፲፱/19 ጥቅምቲ ዕረፍቱ ለአቡነ ሰይፈ ሚካኤል (2ይ ክፋል)/ 19 TKMTI EREFTU LEABUNE SIEFE MICHAEL (2nd part)
በስመኣብ ወወልድ ወመንፈስ ቅዱስ ኣሓዱ ኣምላክ ኣሜን!
፲፱/19 ጥቅምቲ ዕረፍቱ ለአቡነ ሰይፈ ሚካኤል (2ይ ክፋል)
ኣቡነ ሰይፈ ሚካኤል በዚ ናይ ሎሚ ምሕደራዊ ቅርጺ ካብ ከባቢታት ዞባ ማእከል ዝጀመረ ስብከቶምን ትምህርቶምን ናብ ከባቢታት ዞባ ዓንሰባ ድሕሪኡ ኸኣ ናብ ዞባ ጋሽ ባርካ ከምኡውን ገለ ክፋል ሰሜናዊ ቀይሕ ባሕሪ ኣቢሉ ይበጽሕ ነበረ፤ ስግሪ ዶብ’ውን ዝሓለፈሉ እዋን ከም ዝነበረ ይፍለጥ። ብፍላይ ኣብ ደብረ ሳላ ኮይኖም ብዝፈጸምዎ መንፈሳዊ ተጋድሎን ትሩፋትን ወሬኦም ክሳብ ጫፍ ሰሜን ኤርትራ ከም ዝተሰምዐን ብዙሓን ንእኦም ክርእይዎምን ክባረኹን ናብኦም ይመጹ ከም ዝነበሩ ይፍለጥ። እቲ ገዳም ደብረ ሳላ’ውን ብብዝኂ መነኮሳት ኣዕለቕሊቑ ምጻር ክሳብ ዘይክእሎ በጹሑ ከም ዝነበረ’ውን እቲ ገድሎም ይዛረብ።
ኣቡነ ሰይፈሚካኤል ኣብ ደብረ ሳላ (ደብረ ጸሎት – ዞባ ዓንሰባ) ኮይኖም በዚ ዓይነት’ዚ ስራሕ 6 ዓመትን 6 ወርሕን ጽኑዕ ገድልን ዓቢይ ትግሃትን እናገበሩ ድኅሪ ምጽናሕ ቅዱስ ገብርኤል ተገልጸሎም። ናብ ገዳም ጻዕዳ እምባ ከቕንዑ ድማ ነገሮም። ድሕሪኡ ነቶም ደቆም ብፍቕርን ብብኽያትን ተፋንዮም ነቶም ዝሰዓብዎም ኣኸቲሎም መገዶም ቀጸሉ። እቲ ገድሎም “ሖረ ፍኖቶአ ምስለ እለ ይተልዉ አሠሮ፡ ወበጽሑ ዓደርዴ ኀበ ዐቢይ ደብር ዘክልኤ ወኃደሩ ህየ” ከምዝበሎ ናብ ዓደርዴ (ሕጂ ዓደርደ) ናብ እትብሃል ዓዲ በጺሖም ሓደሩ። ኣብኣ ኸኣ ማንታ ዝኾነ ጎቦታት ኣሎ። ኣብኣ ከኣ 9 ወርሒ ኣብታ ደብሪ ኮይኖም ሕዝቢ እናመሃሩን እናተጋደሉን ጸንሑ።
ቅዱስ ገብርኤል ተገሊጹ ኸኣ ናብታ ናይ መወዳእታ ክፍሎም ዝኾነት ጻዕዳ እምባ ቅድሚ ምእታዎም ኣብ እግራ ናብ ትርከብ ደብረ ከባቦ ዝበሃል ቦታ ኣብጽሖም። ኣብኡ ከኣ ብጾምን ጸሎትን ተጸሚዶም ብብዙኅ ድኻምን መከራን ንእግዚአብሔር እናተገዝኡ ካብ ሰይጣውንቲ ነንበይኑ ዝዓይነቱ ፈተናን ተጻብኦን የጓንፎም ነበረ። ሓደ ጊዜ ከም ኣናብስቲ እናመጽእዎም ሓደ ጊዜ ከም ኣትማን ሓደ ጊዜ ከም ኣናህብ ኮይኖም ኣብ ውሽጢ ክዳኖም እናኣተዉ የሳቕይዎም ነበሩ። ንሶም ግና ብሓይሊ መንፈስ ቅዱስ ይስዕርዎም ነበሩ። ኣብ ሓደ እዋን፡ አቡነ ሰይፈ ሚካኤል ኣብ ከባቦ ብጸሎት ብጾምን ተደሚዶም ከለዉ፡ ለይቲ ለይቲ ከም ዓንዲ ዝተተኽለ ናይ ብርሃን ባና ክሳብ ሰማይ ዝበጽሕ ይረኣዮምን ብመዓልቲ ግና ይስወሮም ነበረ። እንተቐረብዎ ድማ ብእግሪ ዘየእቱ ብጸድፊ ዝተኸበ ጎቦ ጥራይ ይጸንሖም። በዚ ምኽንያት ኸኣ ኣቦና መገዲ እታ ብርሃን ዝርእዩላ ስፍራ ንኽመርሖም ኣብዚሖም ይልምኑን ናብ እግዚአብሔር ይጽልዩን ነበሩ። ብድኅሪ’ዚ ኣብ ደብረ ከባቦ ንእሽቶ ቤተ ክርስቲያን ሰርሑ ማሕበር’ውን መስረቱ። እቶም ተምሃሮ ግና እቲ ከባቢ ማይ ዘይርከቦ ስለ ዝነበረ ኣምሪሮም ንኣቦና ተዛረብዎም። ኣቦና ኸኣ ድኅሪ ጸሎት ምግባሮም፡ ኣብ ሸነኽ ምዕራብ ኣብ ማእከል ትሕቲ ከባቦ ስሙ ቁሽ ዝበሃል ኣብቲ ኣምላኾም ኣመልኪትዎም ዝነበረ ቦታ ብመስቀሎም ነቲ ከውሒ ባሪኾም ብበትሮም እውን ወጊኦም ብዝሒ ማይ ከም ዘፈልፈሉ እቲ ገድሎም ይዛረብ። እንስሳታት ከይተረፉ ኸኣ ብኣፍ ሰብኣዊ ኣመስገንዎም።
ብኸምዚ መገዲ 9ተ ዓመትን 6ተ ወርሕን እናተገደሉን መከራ እናተቐበሉን ምስ ጸንሑ ኣጋ ምሸት ኣብ ጸሎት ከለዉ መልአከ እግዚአብሔር ናብኦም መጺኡ “ኦ ሰይፈሚካኤል ጸሎትካ ኣብ ቅድሚ እግዚአብሔር ተሰሚዑ እዩ እሞ ደስ ይበልካ፤ እቲኣ ብዓምደ ብርሃን ተኸቢባ እትርእያ ቦታ መካነ መቃብርካን ርስቲ ደቅኻን እያ፤ ኦ ፈታውየይ ሰይፈሚካኤል ሰላምታ ንዓኻ ይኹን ጽናዕ፡ ሓይሊ ግበር። ጸላእትኻ ክትስዕር ኢኻ፡ እንሆ ከኣ ክሳዕ ጫፍ ንዘለኣለም ተዋሂባትካ እያ በሎም። ሕጂ ግና ናብቲ ገዳም ከእትወካስ ንዓ ሰዓበኒ በሎም።” ሽዑ ተንሲኦም ነቲ መልኣኽ ደድሕሪኡ እናሰዓቡ ካብ ከባቦ ሸነኽ ታሕቲ ናብቲ ጻዕዳ ማይ ዘውርድ ሓቢሮም ወረዱ። ካብኡ ድማ ነታ ገዳም ብሽነኽ ምዕራባ ብኣንጻር ከባቦ ሎሚ ማይ ጥምቀት ተባሂሉ ዝጽዋዕ ቦታን ኣብቲ ገዳም ኣተዉ።
ኣብቲ ቦታ ምስ በጽሑ ኣቦና ኣዝዩ ገረሞምን ተሓጐሱን። ነታ ንኽትርእያ እተጨንቕ ኣዝያ’ውን እተፍርህ መገዲ ምስ ረኣዩ ኸኣ ኣዝዮም ተደነቑ ስማ ኸኣ ‘ጽናፌ ጽልመት’ ኢሎም ሰመይዋ፤ ክሳዕ ሎሚ’ውን በዚ ስም ትጽዋዕ ኣላ። ኣቦና እትው ምስ በሉ ኸኣ እቲ መልኣኽ ከይጸንሐ ተሠወሮም፤ ንሶም ድማ እናመስገኑ ብመስቀሎም ብኣርባዕተ ወገን ነዛ ገዳም ባረኽዋ። ኣቦና ክባርኽዎ ከለዉ ኣብቲ ከባቢ ዓሲሎም ዝነበሩ ኣጋንንትን ርኹሳት መናፍስትን ድማ ከም ትኺ ተኺኾም ከም ሓመድ በኒኖም እናዕወዩ ጠፍኡ።
እቶም ዝተፈለይዎምን ሓዲጎሞምን ዝመጹ ደቆም ግና ‘ኣቦና ናበይ ኣተዉ፧’ ኢሎም ክጭነቑን ክሓዝኑን ጀመሩ። ይኹን እምበር ጭንቀት ደቃ እትርእይ ኣዴና ቅድስት ድንግል ማርያም ድሕሪ ሰለስተ መዓልቲ ብመልክዕ ቀያሕ ሰበይቲ ተገልጸትሎም እሞ ‘ኣይትፍርሁን ኣይትሰንብዱን’ ኢላ ኣረጋጊኣ በታ ቀጣን መገዲ ኣሳጊራ ናብቲ ለዋህን መንፈሳዊ ኣቦኦም ኣብጽሓቶም። ኵሎም ኸኣ ብሓባር ተሓጐሱ፤ ንኣምላኾም ድማ ኣመስገኑ። ኣቦና ኣብዛ ሕጂ ገዳም ኮይና ዘላ ምስ ኣተዉ ቤተ ክርስቲያንን ቤት ማኅበር’ን ሰርሑላ፤ ነቲ ታቦት ድማ ብስም ስላሴ ሰመይዎ። ኣቡነ ሰይፈሚካኤል ሓደ ካብቲ ዘተሓሰሶቦም ድማ ብዛዕባ እዛ ቀጣን መገዲ እያ ነይራ፤ ከምዚ ኢሎም ድማ ናብ ኣምላኽ ኣመልክቱ “ሕጂውን እልምነካ ኣሎኹ፤ ደቕካ ክበዝኁ እዮም ዝብለካኒ ደኣ በዛ ጸባብን ጭንቅን መገዲ ከመይ ኢሎም ክሰግሩ እዮም፡ ኦ ኣምላኸይ እንታይ ከ ክገብር፧”። መሓሪ ጐይታ ግና ብሰለስትነቱ ተገሊጹ “ኦ ሕሩየይ ኣይትፍራህ ኣነ ካብ ደቕካ ካብ ዘለዓለም ክሳዕ ዘለዓለም ስርናይ እምበር ክርዳድ ከይርከብ፡ ክፉእ ዘርእውን ከይርከብ ኣብዛ ገዳም ኪዳነይ ከቕውም እየ፡ ነዛ ገደል መገዲ ኸኣ ክሳብ ዘለዓለም ዝሕልውዋ መላእኽቲ ክሸመልካ እየ። ብኪዳንካ ተኣሚኑ በዚኣ መገዲ ዝሓልፍውን ብጋህዲ ናብ ተድላ ገነት ክኣቱ እዩ። እንሆ ኸኣ ሰማእታት ክምስክሩ ከለዉ ከም ዝቕበልዎ ሰይፊ ገይረያ ኣሎኹ” ብምባል ቃል ኪዳን ኣተወሎም። ብድኅሪ’ዚ ኣቦና ካብዚ እናተበገሱ ናብ ዝተፈላለየ ከባቢታት ብምዝውዋር ስብከተ ወንጌል የስፍሑ ምንባሮም ይንገር። ክሳብ ናብ ዋልድባ እናኸዱ ቃለ እግዚአብሔር እናመሃሩ ሕሙማት እናፈወሱ ከም ዝነበሩ ሕይወት ታሪኾም ይነግር። ሓደ እዋን ናብኡ እናኸዱ ከለዉ እቲ ወትሩ ዝሰግርዎ ፈለግ ተከዘ ማይ መሊኡ ምስ ጸንሖም ናብ ኣምላኾም ጸልዮም ነቲ ውሑጅ ብቃሎም ከም መንደቕ ናብዝን ናብትን ንኽቐውም (ከም ኢያሱን ከም ሊቀ ነቢያት ሙሴን) ገይሮም ንደቀ መዛሙርቶምን ነቲ ተዓጊቱ ዝጸንሐ ሕዝቢ ከም ንቁጽ መሬት ከምዘሳገርዎ መጽሓፈ ገድሎም ይዛረብ። ገዳም ጻዕዳ ኣምባ ብዘመነ ንጉሥ ኢያሱ ኣድያም ሰገድ ርስተ ጕልቲ ከምዝተጒለተ እውን ኣብ መጽሓፈ ገድሎም ተገሊጹ ኣሎ።
ኣቦና ድኅሪ እዚ ዅሉ ገድሊ ሕማም እርጋን ኣርከቦም። መዓልቲ ዕረፍቶም ምስ ቀረበ ኸኣ ባዕሉ ጐይታናን መድኃኒናን ኢየሱስ ክርስቶስ ምስ ኣዴኡ ቅድስት ድንግል ማርያምን ኣእላፍ ሰራዊት ሰማይን ተገሊጹ “መዓልቲ ዕረፍትኻ ቀሪቡ ኣሎ” በሎም። ንሶም ድማ “ሞገስ ኣብ ቕድሜኻ ካብ ረኸብኩ፡ ብድሕረይ ንዝመጹ ደቀይ፤ ምእንቲ እዛ ገዳም እዚኣን ምእንቲ እቶም ኣብኣ ዝምሕጸኑን እልምነካ ኣሎኹ” ኢሎም ንጐይታ ለመንዎ። ብዙሕ ነገር ድማ ክገብረሎም ተማሕጸንዎ። ጐይታ ኸኣ ዝለመንዎ ኵሉ ከምዝፍጽመሎም ቃል ኪዳንን ኣተወሎም። እቲ ቃል ኪዳን ጐይታ ክሳብ ሕጂ ጸኒዑ ይርከብን፤ ብእምነት ንዝቐረቡ ኸኣ በረኸት ክሓፍሱሉን ይነብሩ ኣለዉ። ቅዱስ ኣቦና ህይወቶም ምሉእ ብብዙሕ ሓዋርያዊ ተልእኾን ተጋድሎን ናይ ምናኔ ህይወትን ብዓወት ፈጺሞም ብ19 ጥቅምቲ ኣብ መበል 96 ዕድሜኦም ብሰላም ዓረፉ።
በረኸቶምን ረድኤቶምን ምስ ኵላትና ይኹን። ኣሜን
ስብሃት ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!


text:
ብሪክ መቻር ዝምራሕ ደምበ ተቃወምቲ ደቡብ ሱዳን፣ሰራዊት ኡጋንዳ ኣብ ደቡብ ሱዳን እንተፀኒሖም ካብ‘ቲ መኣዲ ልዝብ ክንወፅእ ኢና ኢሎም ኣጠንቂቆምም‘ዮም።
ንኢጋድ ዝመርሑ ቀ/ሚ ኢትዮዽያ ኣቶ ሃይለማርያም ደሳለኝ ኣብ‘ዚ ሰሙን‘ዚ ኣብ ዝሃብዎ ሪኢቶ፣ኡጋንዳ ሓይልታታ ካብ ደቡብ ሱዳን እንተዘይሲሒባ፣እቲ ግጭት ናብ‘ቲ ዞባ ክጋፋሕ ተኽእሎ ኣለዎ ከምዝበሉ ዝዝከር‘ዩ።
ሽዑ ”ካብ ካልእ መኣዝን ዝመፁ ረብሓታት‘ውን ኣለው።ንነብሰ-ወከፍ ረብሓታት ሃገራት ምስ ትግምግም፣ነዚ ዞባ‘ዚ ናይ ምዝራግ ተኽእሎ ኣለዎ።ምኽንያቱ ዞባዊ ፅልዋ ስለዝሕዝ።ስለዚ ብዝካኣለ መጠን ነዚ ዞባዊ ግጭት ክኸውን ዝኽእል ፅልዋ ክነውግድ ይግባእ“ ኢሎም ኣቶ ሃይለማርያም።
ወትሃደራዊ ጣልቃ ምትእትታው ኡጋንዳ ኣብ ምጅማር ግጭት ደቡብ ሱዳን‘ዩ ተኸሲቱ።ክሳብ ሎሚ ድማ ኣሳሓሓቢ ኮይኑ‘ሎ።ፕረዚደንት ዩዌሪ ሙሰቨኒ፣ሰራዊት ዝተላኣኸ ንኡጋንዳዊያን ንምውፃእን ንቁልፊ ትካላት ንምሕላውን ተባሂሉ‘ዩ ኢሎም ነይሮም።ድሒሮም ኣብ ዝሃብዎ መግለፂ ድማ ሰራዊቶም ኣብ ውግእ ከምዝተፀመደ ኣሚኖም።
መንግስቲ ኡጋንዳ ሰራዊቱ ካብ ደቡብ ሱዳን ንምውፃእ ንዝቀርበሉ ዘሎ መፀዋዕታ ከቅልበሉ እንተኾይኑ መልሲ ንምርካብ ዝተገብረ ፃዕሪ ዛጊድ ኣይሰመረን።መንግስቲ ገና ይማኸረሉ ከምዘሎ ግና ጠቂሱ‘ዩ።


text:
‘Operation Rescue in Ethiopia’ ኣብ ትግራይ ብ1994 ዓ.ም ብዕሊ ተጣይሹ ብጠንቂ ዝተፈላለየ ምኽንያት ንዝተፀገሙ ህፃውንቲ ይሕብሕብ’ሎ። እቲ ትካል ካብ ዝጣየሽ ንነዘ ኣብ መቐለ፣ ዓዲግራትን ዓድዋን ንዝርከቡ 515 ህፃውንቲ ይሕግዝ’ሎ። ብመሰረት ‘ዚ 415 ኣብ መቐለ፣ ኣብ ዓዲ ግራት 50 ኣብ ዓድዋ ድማ 75 ሓገዝ ይረኽቡ ኣለዉ።
ኣማሓዳሪ እቲ ትካል ኣይተ ጌታቸው ተስፋይ “እቲ ትካል ነቶም ህፃውንቲ ንምሕጋዝ ስድራ መሰረት ዝገበረ ኣገባብ እዩ ዘተግብር” ይብሉ። ብመሰረት’ዚ ምግቢን መፅለልን ንትምህርቲ ዝሕግዞም ናውቲ ትምህርቲ፣መፍለዪ ኽዳን፣ ግልጋሎት ቤተ ንባብ፣ ስልጠና ኮምፒውተር፣ እቶም ህፃውንትን ኣለይቶምን እንተሓሚሞም ዝሕከምሉ ግልጋሎት ሓለዋ ጥዕና፣ ኣብ ሰሙን ክልተ ግዜ ነብሶም ይሕፀቡ፣ ካልእ ግልጋሎት ምኽሪ ረኺቦም ምሸት ናብ ገዛውቶም ይምለሱ።
እቲ ትካል ብቐንዱ ክጣየሽ ዝኻኣለ ኣብ መንጎ ኢትዮጵያን ኤርትራን ብሰንኪ ዘጓነፈ ጎንፂ ዝተሃሰዩ ህፃውንቲ ንምሕጋዝ ብምዕላም ምዃኑ ኣይተ ጌታቸው ይገልፁ። ‘Operation Rescue’ ነቲ ተሓንጊጡ ዝተሰአሉ ዋኒን ንምፍፃም ኣብ ከተማ መቐለ ቀበሌ 18 ኣብ 5000 ትርብዒት ሜትሮ መሐብሐቢ ህፃውንቲ ሃኒፁ’ሎ። ካብቶም ኣብ መቐለ ዝርከቡ 415 ህፃውንቲ ወለዲ ዘይብሎም 32 ቆልዑ ኣብ ውሽጢ መዕቖቢ እቲ ትካል ይዓብዩ ኣለዉ።
እቲ ትካል ከክንዲ ወለዶም ኮይኑ ካብ ዝሓገዞም እቶም 55 ሰባት ኣብ ‘ዝሐዚ እዋን ካብ ዝተፈላለያ ኮሌጃትን ዩኒቨርሲታትን ብዝተፈላለዩ ሞያታት ሰልጢኖም ኣብ ዝተፈላለዩ ትካላት ተቖፂሮም ብምስራሕ ዓርሶምን ህዝቦምን ይሕግዙ ኣለዉ ኢሎም ኣይተ ጌታቸው ተስፋይ።
‘Operation Rescue Ethiopia’ ናብ ትግራይ ክርስትያናዊ እምነት ከምህሩ ዝመፁ ወዲ ብራዚል Marciano ምስ ባዓልቲ ቤቶም ሲዊዘርላንዳዊት Christina Teixeira ኮይኖም ዘጣየሹዎ ገባሪ ሰናይ ትካል እዩ።


text:
ኣብዚ፡ ቤትጽሕፈት ውሕስነት ካሳ (Försäkringskassan) እንታይ ማለት ምዃኑን ንኣኻ ከም ሓታቲ ዕቝባ ድማ ብምንታይ ከም ዚምልከተካን ከተንብብ ትኽእል።
ቤትጽሕፈት ውሕስነት ካሳ (Försäkringskassan) እንታይ እዩ?
ቤትጽሕፈት ውሕስነት ካሳ (Försäkringskassan) ንህጻናት ዘለዎም ስድራቤታትን፡ ንሕሙማትን ስንክልና ዘለዎም ሰባትን ገንዘብ ዚኸፍል በዓል መዚ እዩ። እቲ ዝኽፈል ገንዘብ ድማ መተካእታ ደሞዝ ወይ ካሕሳ (ersättning) ይብሃል።
ካብ ቤትጽሕፈት ውሕስነት ካሳ (Försäkringskassan) እንታይ መሰል ኣሎኒ?
ንመንበሪ ፍቓድ ክትጽበ ከሎኻ ካብ ቤትጽሕፈት ውሕስነት ካሳ (Försäkringskassan) መሰል ገንዘብ የብልካን። ግን መንበሪ ፍቓድ ምስ ረኸብካ: ካብ ቤትጽሕፈት ውሕስነት ካሳ (Försäkringskassan) መሰል ገንዘብ ኣሎካ።
ዝምድና ዘለዎ መላግቦ ወይ ሊንክ
ካልኦት ትካላት መንግስቲ
- Skatteverket (skatteverket.se) öppnas i nytt fönster
- Pensionsmyndigheten (pensionsmyndigheten.se) öppnas i nytt fönster
- Arbetsförmedlingen (arbetsformedlingen.se) öppnas i nytt fönster


text:
ዋና ጸሓፊ ኦሮሞ ፌደራሊስት ኮንግረስ ኣቶ በቀለ ነጋ ከምቲ ዝሓለፈ መቕተልትን ግጭትን እንተዘይሃለወ’ዃ ሎሚ’ውን ሓሓሊፉ ኣብ ገለ ቦታታት ሰላማዊ ተቓውሞ ቀጺሉ’ሎ ኢሎም።
ሎሚመዓልቲ ሰሉስ ተቓውሞ ዝቐጸለሎም ከባቢታት ቆሮ ጉድሮ፣ ኣሊቦ፣ ጢረሙ፣ኣሞሮ፣ ምዃኖም ብምዝርዛር መንግስቲ ድማ ብዝተለምደ ኣገባብ ዓፊኑዎ’ሎ ኢሎም።
ኣብ ልዕሊ ኣባላቶም ማእሰርቲ ቀጺሉ’ሎ ዝበለ መግለጺ ኣቶ በቀለ ኣብ 2007 ዓ/ም ኣብ ዝተኻየደ ሃገራዊ ምርጫ ዝተሳተፉ ተወዳደርቲ፣ሕጹያት መድረኽን ተዓዘብትን ብዝሒ ይእሰሩ ምህላዎም ብምሕባር ናይ ዞባ፣ናይ ወረዳን ጣቢያን ወኪላት ውድቦም ዒላማ ማእሰርቲ ይኾኑ ኣለው ኢሎም።
ኣቶ በቀለ ብምቅጻል ‘ኣቶ ገመቹ ሻንቆን ኣቶ መልካሙን ኣብ ዞባ ወለጋ ቀሌም፣ኣብ ኤሊባቡር ኣቶ ተስፋየ ተካ ሓዊሱ ኣርባዕተ ሰባት፣ኣብ ጅማ ወኪል ውድብና ኣቶ ዑመር ከምኡ’ውን ኣቶ ቡልቻ ካብ ቀርሳ ኣቶ ሰይፉ ተማም ኩሎም ሎሚ መዓልቲ ዝተኣሰሩ እዮም።
መንግስቲ ብዛዕባ ዝተቐትሉ 86 ሰባት ከይኮነስ ብዛዕባ ዝተቓጸለ ኣንቡላንስን ዝፈረሰ ገዛን ይዛረብ ከምዘሎ ብምሕባር ሰባት ክቕተሉዶ ነይሩዎም ቀተልቲኸ ናብ ሕጊ ክቐርቡዶ ኣለዎ ኣብ ዝብል ዛጊት ክዛረብ ኣይሰማዕኹን’ ኢሎም።
እዚ ከምዚ ኢሉ እናሃለወ ናይ ሰማያዊ ፓርቲ ሓላፊ ህዝባዊ ርክባት ዝነበረ ኣቶ ዮናታን ተስፋየ ሎሚ መዓልቲ ከምዝተኣሰረ ኣቦ መንበር ሰማያዊ ፓርቲ ኣቶ ይልቃል ጌትነት ኣማሲዮም ገሊጾም ኣለው።
ምሉእ ትሕዝቶ ጸብጻብ ኣብዚ ምስማዕ ይኸአል።


text:
መጽናዕቲ ሕ/ሃ 'ብንጽጽር ብውሑድ ሸሞንተ ኣፍሪቃዊያን መራሕቲ፣ ልዕሊ ዕስራ ዓመት ኣብ ስልጣን ኣለው። ማእከላይ ዕድሞም 72 ዓመት' ይብል።
ሳዕቤኑ መብዛሕተኦም መናእሰይ ከም 15 ዓመት ዝዕድሚኡ ዚምባብዌያዊ ሰይሞር ጆንስ፣ ናብ መሪሕነት ንምብጻሕ ዘለዎ ተገዳስነት ዘዳኸመ ምኻኑ’ዩ። ንሳ ‘ከምኡ ምግባሮም ንመናእሰያት ብዙሕ ዘተባብዕ ኣይኮነን። ምኽንያቱ ገለ መናእሰይ፣ ፕረዚደንት ክኾን ይምነዩ። ሕስብ እንተበልዎ ግና ፕረዚደንት ሎሚ’ውን ኣብ ስልጣኑ ከምዘሎ ይዝክሩ’ሞ፣ ኩሉ ነገር የብቅዕ’ ትብል።
ዴቪድ ኪዉማ ዝተባሃለ ፖለቲካዊ ተንታኒ ‘ስለምንታይ’ዮ ኣፍሪቃ ኣብ ክንዲ ዕድመ ጡረተኦም ኣብ ሰላማዊን ህዱእን ሃዋሁ ምሕላፍ፣ ኣብ ምሕረት ዘይገብር ፖለቲካዊ ባይታ፣ ወፍሪን ውጥረትን ንምንባር ዝመርጹ?’ ኢሉ ይሓትት።
ዴቪድ ኪውማ መልሲ ክህብ ከሎ ‘ነዊሕ ጊዜ ኣብ ስልጣን ንክጸንሑ ካብ ዘገድዶም ሓደ ቀንዲ ምኽንያት፣ ንዝቃወምዎም ብሓይሊ ንምጭፍላቅ ስለዝመርጹ’ዩ’ ይብል።
ስቴፈንይ ዎልተር ዝተባሃለት ንፕሮግራም ማእከል ስላምን ጸጥታን ፕሮቶርያ ትመርሕ ክትዛረብ ከላ ‘ኣብ ኣፍሪቃ ቀንዲ ጸገም ትካላት ዘይምጥንኻሩ’ዩ’ ትብል።
ነዊሕ ኣብ ስልጣን ዝጸንሑ መራሕቲ ካብ ህዝቢ ዘይተቆጠበ ድጋፍ ከምዝረኽቡ፣ መስረቲ ሃገር ተባሂሎም ስለዝውሰዱ፣ ዋላ’ውን እንተተጋገዩ ዘይንቀፉ ከምዝገብሮምን፣ ከምውጽኢቱ ድማ ዕድመ ስልጣኖም ከምዘናውሑ ቅድም ኢሉ ዝተጠቀሰ ሚስተር ዲቪድ ክዊዋ ይዛረብ።


text:
ቅድሚ ሓደ ዓመት ኣቢሉ ኣብ ሰለስተ ክፍልግዝኣታት ሰሜን ምብራቕ ናይጀሪያ እዋን ሓደጋ እንተተኣወጀ እውን መጥቓዕቲ ቦኮ ሓራም እናወሰኸ ይኸድይ ኣሎ ይብሉ ሰበስልጣን።
ኣባል ፓርላማ ሄርማን ሀምበ ንፀጥታ እዛ ሃገር ንምሕላው ብዙሕ ገንዘብ እንተመደበ እውን ዝኾነ ይኹን ምምሕያሽ ኣየርአይን፤የግዳስ እናገደደ እዩ ዝኸይድ ዘሎ ኢሎም።
ኣብ 2009 ኣ/ፈ ናዕቢ ካብ ዝጅምር ቦኮ ሓራም ንሕልፈት ኣሽሓት ህይወት ክሕተት ፀኒሑ’ሎ።ንሰብኣዊ መሰላት ዝሕለቕ ኣምነስቲ ኢንተርናሽናል ኣብተን ዝሓለፋ ሰለስተ ኣዋርሕን ፈረቓን ጥራሕ ብዝተፈፀሙ መጥቓዕትታት 1,500 ሰባት ተቐቲሎም ኣለው ይብል።ናብ ፍርቂ ሚሊዮን ዝፅጋዕ ህዝቢ እውን ካብ መንበሪኦም ተመዛቢሎም እዮም።
ቦኮ ሓራም መንግስቲ ተወጊዱ ፅኑዕ እስላማዊ ሕጊ ክትግበር ይደሊ።ብዙሓት ተንተንቲ ምኽንያት ዘይምርግጋእ ፍፁም ድኽነት ብምዃኑ መናእሰይ ሒደት ገንዘብ ንምርካብ ክብሉ ክዋግኡ ዘገድዶም ዘሎ ስራሕ ኣልቦነት እዩ ይብሉ።
ፕሬዝዳንት ክርስቲያናዊ ማሕበር ናይጀሪያ ፓስተር ኣዮ ኦሪሰጃፎር ግን ድኽነት ወይ ምግላል ከይኮነስ እቲ ምኽንያት ጉዳይ ሃይማኖታዊ እምነት እዩ ይብሉ።
ብትምህርትን መሪሕነት ሃይማኖትን ጥራሕ እዩ ምምካት ዝክኣል እውን ኢሎም ንሶም።
ወታደራዊ ሓይሊ ናይጀሪያ ንበኮ ሓራም ስዒረዮ፤በቲ ጉጅለ ተታሒዞም ዝነበሩ ከባቢታት እውን መሊሰ ተቖፃፂረ ኣለኹ ይብል።
እቲ ጉጅለ ነቲ ናይ ሎማዕንቲ መጥቓዕቲ ሓላፍነት ኣይወሰደን።ቦኮ ሓራም ብናይ ቪዲዮ መልእኽትታት ኣቢሉ እዩ ምስ ህዝቢ ዝራኸብ።እቲ መልእኽቲ ንምፍናው ግን ማዕልታት ወይ ሰሙናት ክወስደሉ ይኽእል።


text:
ማቴ. 13. 36-43
ድኅሪዚ ነቶም ሕዝቢ አፋንዩ ናብ ቤት አተወ፥ ደቂ መዛሙርቱ ድማ ቐሪቦም “ ምሰላ ናይቲ አብ ግራት ዝበቖለ ኽርዳድ ተርጉመልና” በልዎ። ንሱ ድማ ኸምዚ ኢሉ መለሰሎም፦ “እቲ ጽሩይ ዝርኢ ዚዘርእ ወዲ ሰብ እዩ፥ እታ ግራት ዓለም እያ፥ ጽሩይ ዘርኢ ድማ ደቂ መንግሥቲ እዮም፥ እቲ ኽርዳድ ግና ደቂ እቲ እኩይ እዮም። እቲ ዝዘርኦም ጸላኢ ኸአ ዲያብሎስ እዩ፥ ቀውዒ ድማ መወዳእታ ዓለም እዩ፥ እቶም ዓጻዶውን መላእኽቲ እዮም። እምበአር ነቲ ኽርዳድ አኪቦም ብሓዊ ኸም ዜንድድዎ አብ መወዳእታ ዓለም ከአ ኸምኡ ኺኸውን እዩ፥ ንሳቶም ከአ ንኹሎም ምኽንያት ኃጢአት ዝኾኑን ገበርቲ ኽፋእን ካብ መንግሥቱ ኺእክብዎም እዮም፥ አብኡ ድማ ብምኽኒያት ምሕርቃም አስናንን ኪኸውን እዩ። ሽዑ ጻድቃን አብ መንግሥቲ አቦኦም ከም ፀሓይ ኪበርሁ እዮም፥ እትሰምዕ አዝኒ ዘላቶ ይስማዕ።
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ማቴ. 13. 36-43
ድኅሪዚ ነቶም ሕዝቢ አፋንዩ ናብ ቤት አተወ፥ ደቂ መዛሙርቱ ድማ ቐሪቦም “ ምሰላ ናይቲ አብ ግራት ዝበቖለ ኽርዳድ ተርጉመልና” በልዎ። ንሱ ድማ ኸምዚ ኢሉ መለሰሎም፦ “እቲ ጽሩይ ዝርኢ ዚዘርእ ወዲ ሰብ እዩ፥ እታ ግራት ዓለም እያ፥ ጽሩይ ዘርኢ ድማ ደቂ መንግሥቲ እዮም፥ እቲ ኽርዳድ ግና ደቂ እቲ እኩይ እዮም። እቲ ዝዘርኦም ጸላኢ ኸአ ዲያብሎስ እዩ፥ ቀውዒ ድማ መወዳእታ ዓለም እዩ፥ እቶም ዓጻዶውን መላእኽቲ እዮም። እምበአር ነቲ ኽርዳድ አኪቦም ብሓዊ ኸም ዜንድድዎ አብ መወዳእታ ዓለም ከአ ኸምኡ ኺኸውን እዩ፥ ንሳቶም ከአ ንኹሎም ምኽንያት ኃጢአት ዝኾኑን ገበርቲ ኽፋእን ካብ መንግሥቱ ኺእክብዎም እዮም፥ አብኡ ድማ ብምኽኒያት ምሕርቃም አስናንን ኪኸውን እዩ። ሽዑ ጻድቃን አብ መንግሥቲ አቦኦም ከም ፀሓይ ኪበርሁ እዮም፥ እትሰምዕ አዝኒ ዘላቶ ይስማዕ።
ናይ ሎሚ ቃል አምላኽ ሓዋሪያት ምስ ክርስቶስ ጎይታኦም አብ ሓደ ገዛ ተአኪቦም ከምዝነበሩ “ምሰላ ናይቲ አብ ግራት ዝበቖለ ኽርዳድ ተርጉመልና” ዝብል ሕቶ ከምዘቕረቡን ቃል ወንጌል የዘንትወልና። አብዚ እቲ ናይ ሓዋሪያት ምስ ክርስቶስ ዝነበሮም ርክብ ክንሓስብ ንኽእል። እቲ ቀዳማይ ጸዋዕታ አምላኽ ምስኡ ንኽትከውን ኢዩ ዝጽወዓካ። ምስኡ ብምኻን ከአ እቲ ክትገብሮ ዘለካ ተልእኾ ትምሃር።
ንሕናውን ነዚ ሕይወት ናይ ሓዋሪያት ኢና ክንስዕብ ዘለና። መዓልታዊ አብ ቅድሚኡ ክንቀውም ይግበአና፡ ምእንቲ ክዛረበና እቲ ዝብለና ክንሰምዖ፡ ክርስቶስ ነቲ ሕቶ ሓዋሪያት ብዛዕባ “ምሰላ ናይቲ አብ ግራት ዝበቖለ ኽርዳድ” እንክትርጉም፡ “እቲ ጽሩይ ዝርኢ ዚዘርእ ወዲ ሰብ እዩ፥ ይብሎም። አቀዲሙ ጎይታና ኢየሱስ ክርስቶስ “ መንግሥተ ሰማያት አብ ግራቱ ጽቡቕ ዘርኢ ዝዘርእ ሰብ ኢያ እትመስል ኢሉ ብምሰላ ተዛሪብዎም ነይሩ ኢዩ። “እቲ ጽሩይ ዝርኢ ዚዘርእ ወዲ ሰብ እዩ፥ እናበለ ትርጉሙ ክምህሮም ጀመረ። እቲ ዘራኢ ወዲ ሰብ – አምላኽ ባዕሉ እዩ፤ ኢቲ ዝዘርኦ ከአ ኩሉ ሰናይን ስቡቕን ኢዩ። እቲ ግራት ድማ ዓለም ኢያ። እግዚአብሔር አምላኽና ንሕና ደቁ በቲ ግልጸት ወዱ ንኽንድኅን ፈቐደ። አብዚ ዓለም እዚ ብምምጻእ አብ መንጎና ብምሕዳር ድማ ቃሉ ኩሉ ሰናይ ጽቡቕ ዘበለ አብ ልቢ ነፍሲ ወከፍና ዘርአ።
ኩሎም ነዚ ቃል ሕይወት ሰናይ – ስቡቕ- እዚ ብትሑት ልቢ ዝቅበሉ ንመንግስተ ሰማያት ቡቓዓት ኮይኖም ይርከቡ። ጽሩይ ዘርኢ – ደቂ መንግስቲ ኮይኖም ይርከቡ። እቶም ሰብ ደቂሶም ከለዉ ጸላኢኡ መጺኡ አብቲ ማእከል ስርናይ ክርዳድ ዘሪኡ ኸደ። እዚ ክርዳድ ኢሉ ዝጽወዖም ዘሎ ወንጌል እምበአር ደቂ እቲ እኩይ ኢዮም። እቲ ጸላኢ ወዲ ሰብ ዝኾነ ሸይጣን አብቲ ሰናይን ጽቡቕን ዘርኢ ክርዳድ ክዘርእ ይርከብ። አብ ሓደ ግራት ክርዳድን ስርናይን ብሓደ ኢዮም ዝዓብዩ። ከምኡውን አብ ሕይወትና ሕማቅን ጽቡቕን ብሓደ ኢዮም ዝኸዱ። ስለዚ አብ ሓደ አማናይ ሕማቅን ጽቡቕን ክንረክብ ንኽእል ኢና። እግዚአብሔር ግና አብ መወዳእታ ዓለም ክፈሊዮም ኢዩ።
ክርስቶስ አብ ትምህርቱ እቲ ሓቂ ናይ ወዲሰብ መፈጸምታ ይምህር። ናብ ምልአት ገጽና ክንጎዓዝ ድማ ይምህረና። ምሕረቱ የተስፍወና፡ ብምስጢራቱ ከአ ሓድሽ ሕይወት ክንጅምር ይዕድመና። ወትሩ ኸአ ናትና ምምላስ ይጽበ። ጽቡቕና ሓጥአትና ብዘየገዲስ ከአ የፍቅረና። ግና ግዜ ቀውዒ ቅመጽእ ኢዩ። ነቲ በዓል ቤት አገልገልቲ መጺኦም ‘ጎይታይ አብ ግራትካስ ጽሩይ ዘርእዶ ዘሪእካ አይነበርካን፧ እዚ ክርዳድ ደአ ካበይ መጸ፧’ በልዎ። ነዝስ ጸላኢ እዩ ዝገበሮ በሎም። እቶም አገልገልቱ ግና እምበአር ኬድና ክንጽህይዮዶ ትደሊ ኢኻ፧’ በልዎ። ንሱ ድማ በሎም፦ ‘ክርዳድ ክትጽህይዩ ከሎኹም ምስኡ ስርናይ ከይትምሕዉስ አይፋልኩምን፡ ካሳዕ ቀውዒ ብሓደ ይዕበዩ ኅደግዎም” ይብል።
አብዚ መድኃኒና ኢየሱስ ክርስቶስ ግዜ ቀውዒ ክብል ከሎ ከምቲ ባዕሉ ዝገልጾ መወዳእታ ዓለም ኢዩ። አብ ቅድሚ አምላኽ እንቀርበሉ ግዜ ቀውዒ ክመጽእ ኢዩ። እቶም ዓጻዶ ነቲ ኽርዳድ አኪቦም ብሓዊ ኸም ዘንድድዎ አብ መወዳእታ ዓለምውን ልክዕ ኸምኡ ክኸውን ኢዩ። አምላኽና ሞት ናይ ኃጢአተኛታት ደቁ አይብህግን ኢዩ። እንታይ ደአ ነፍሲ ወከፍና ናብኡ ክንልወጥ፡ ብንስሓ ናብቲ ቁኑዕ መገዲ ክንምለስ። ስለዚ ከም ጻድቃን አብ መንግሥተ ሰማያት አቦና ከም ጸሓይ በሪህና ክንርከብ ሎሚ አብ ቅድሚ አምላኽ ነቲ ጽቡቕ ዘርኢ እግዚአብሔር አብ ልባትና ዝዘርኦ እሙናት ኮይና ክንርከብ ይግበአና።
ስብሓት ንአብን ንወልድን …………::
ኣባ ሓጎስ ተስፋግቢር
ማቴ. 13. 31-35
ክልእ ምሰላ ኸምዚ ኢሉ ነገሮም፦ “መንግሥተ ሰማያት ሰብ ወሲዱ አብ ግራቱ ዝዘርእ ፍረ አድሪ እያ እትመስል። ንሳ ድማ ኻብ ኩሉ አዝርእቲ ትንእስ፥ ምስ በቑለት ግና አዕዋፍ ሰማይ መጺአን አብ ጨናፍራ ኻሳብ ዜዕርፉ፥ ካብ ኩሉ ተኽሊ አሕምልቲ ዝዓበየት ኦም ትኸውን።” ካልእ ምስላውን ነገሮም፥ “መንግሥተ ሰማያት ሰበይቲ ወሲዳ፥ ኩሉ ክሳዕ ዚበኩዕ፥ አብ ሠለስተ መስፈር ሓሪጭ ዝለወሰቶ ማይ ብሑቕ ትመስል። ኢየሱስ እቲ ብነብይ “አፈይ ብምሰላ እኽፍት፥ እቲ ዓለም ካብ ዚፍጠር ተሠዊሩ ዝነበረ እዚ ኹሉ ብምሰላ ተዛረቦም እምበር፥ ብዘይ ምስላስ ሓንቲ እካ አይተዛረቦምን።
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ማቴ. 13. 31-35
ክልእ ምሰላ ኸምዚ ኢሉ ነገሮም፦ “መንግሥተ ሰማያት ሰብ ወሲዱ አብ ግራቱ ዝዘርእ ፍረ አድሪ እያ እትመስል። ንሳ ድማ ኻብ ኩሉ አዝርእቲ ትንእስ፥ ምስ በቑለት ግና አዕዋፍ ሰማይ መጺአን አብ ጨናፍራ ኻሳብ ዜዕርፉ፥ ካብ ኩሉ ተኽሊ አሕምልቲ ዝዓበየት ኦም ትኸውን።” ካልእ ምስላውን ነገሮም፥ “መንግሥተ ሰማያት ሰበይቲ ወሲዳ፥ ኩሉ ክሳዕ ዚበኩዕ፥ አብ ሠለስተ መስፈር ሓሪጭ ዝለወሰቶ ማይ ብሑቕ ትመስል። ኢየሱስ እቲ ብነብይ “አፈይ ብምሰላ እኽፍት፥ እቲ ዓለም ካብ ዚፍጠር ተሠዊሩ ዝነበረ እዚ ኹሉ ብምሰላ ተዛረቦም እምበር፥ ብዘይ ምስላስ ሓንቲ እካ አይተዛረቦምን።
አብዚ ናይ ሎሚ ቃል አምላኽ ብዛዕባ ክርስቶስ ብምሳሌ ዝመሃሮ ብዛዕባ መንግስተ ሰማይ ኢና ክነስተንትን ንዕደም ዘለና፤ ዕላማ ናይዚ ከአ ሚስጢረ መንግስተ አምላኽ አብ መንጎ አሕዛብ ንምግላጽ ኢዩ፡ ናይ ሎሚ ቃል ወንጌል ክልተ ሓጸርቲ ምሳላ የቕርበልና። ምሰላ አድሪን ማይ ብሑቕን። መድኃኒን ኢየሱስ ክርስቶስ ንዓና ንፍጡራቱ ንደቁ ብዛዕባ ምስጢረ መንግስተ አምላኽ ንኽንርዳእ ንምሕጋዝ በዞም ምሰላታት ገሩ ክልተ ታሪኽ አብ መዓልታዊ ሕይወትና እንጥቀመሎም ይትርኽ።
ክርስቶስ ከምዚ እናበለ ብምሰላ ይዛረቦም “መንግሥተ ሰማያት ሰብ ወሲዱ አብ ግራቱ ዝዘርእ ፍረ አድሪ እያ እትመስል። ይብል ቀጺሉ ኢቲ ታሪኽ ይትርኽ። ንሳ ድማ ኻብ ኩሉ አዝርእቲ ትንእስ፥ ምስ በቑለት ግና አዕዋፍ ሰማይ መጺአን አብ ጨናፍራ ኻሳብ ዜዕርፉ፥ ካብ ኩሉ ተኽሊ አሕምልቲ ዝዓበየት ኦም ትኸውን።” መድኃኒን ኢየሱስ ክርስቶስ ናይቲ ምሰላ ትርጉም ግና አይገልጽን። አብዚ ታሪኽ እዚ ናይ ነፍሲ ወከፍና ስራሕ ይኸውን ነቲ አብ መንጎና አብ ሕይወትና ተዘሪኡ ዘሎ መንግስተ አምላኽ ንምፍላጥ። ስለዚ መንግሥተ አምላኽ ሓደ ሓሳብ አይኮነን፡ መንግሥተ አምላኽ ህያብ አምላኽ አብ መንጎና ዝነብር ኢዩ። እቲ ሰብ ዝብሎ ዘሎ አብዚ ቃል እዚ ክርስቶስ ጎይታ ባዕሉ ኢዩ፡ እቲ ፍረ አድሪ ከአ ቃል ወንጌል ኢዩ። እቲ ወዲ አምላኽ ዝኾነ ክርስቶስ ጎይታ ካብ ሰማያት ሰማያት ወሪዱ አብዚ ዓለም እዚ ቃል ሕይወት ዘሪኡዎ። ስለዚ እዚ ቃል እዚ አብ መንጎና ተዘሪኡ ይርከብ። አብ ሉቃስ 17:21 ፈሪሳውያን “መንግሥተ አምላኽ መአዝ እያ እትመጽእ ፧”ኢሎም ምስ ሓተትዎ፥ “መንግሥተ አምላኽሲ ብምትሕልላው አይትመጽእን እያ። መንገሥተ አምላኽ እነሃ አብ ውሽጥኹም” እያ ዘላ እንዳበለ ይምልሰሎም። እዛ ፍረ እዚአ እግዚአብሔር አብ ሊቢ ነፍሲ ወከፍና ዘሪኡዋ ይርከብ፡ ንኽትዓቢ ንኽትፈሪ ንብዙሓት ንኽተጽልል ምክኒያት ድኅነቶም ንኽትከውን ግና ነፍሲ ወከፍና ተቐቢልና ከምቲ ዝድለ ክንኩስኩሳ ይግበአና፤፡
ካልእ ምስላውን ነገሮም፥ “መንግሥተ ሰማያት ሰበይቲ ወሲዳ፥ ኩሉ ክሳዕ ዚበኩዕ፥ አብ ሠለስተ መስፈር ሓሪጭ ዝለወሰቶ ማይ ብሑቕ ትመስል። እዚ ምሰላ እዚውን ካብቲ ናይ መዓልታዊ ተመክሮ ሕይወትና ዝተወስደ ኢዩ። ከምቲ መባኹዕቲ ቀስ ብቀስ ነቲ ኩሉ ብሑቕ ከብኩዖ ዝርከብ፡ ከምኡውን ቤተክርስቲያን ቀስ ብቐስ አብዚ ዓለም እዚ መባኹዕቲ ኮይና ነቲ “እምበአር ኪዱ እሞ፥ ንኹሎም አሕዛብ ብስም አብን ወልድን መንፈስ ቅዱስን እናጠመቕኩም ደቂ መዛምርተይ ግበርዎም” ዝብል ቃል አምላኽ ተቐቢላ ነህዛብ መባኹዕቲ ኮይና ትርከብ አላ። ብተወሳኺ መባኹዕቲ ምልክት ናይ ነፍሲ ወከፍ ክርስቲያን ኢዩ፡ ጸዋዕታ ነፍሲ ወከፍና ንቕድስና ርእስና ጥራይ አይኮነን። ናብ ኩሉ መንገድታት ብምኻድ ንኅዋትና መገዲ ድኅነት ምሕባርን ብ አር አያና ቃላትና ምኽኒያት ድኅነቶም ኮይና ምርካብን ኢዩ፡፤ ግልጸት – መደብ አምላኽ ካብቶም ብግሩህ ልቢ ዘይቅበሉዎ ሕቡእ ኢዩ። አብቶም ብትሑት ሊቢን ከም ሕጻናት ኮይኖም አብ ቅድሚ አምላኽ ዝቀርቡ ግና ይግለጸሎም። ስለዚ ንቃል ወንጌል ንምቅባል ትሑታትን ክፉታትን ክንከዊን ይግበአና።
ስብሓት ንአብን ንወልድን …………::
ማቴ.13.18-23
“እምበአር ንስኻትኩም ናይቲ ዘራኢ ምስላ ሰምዑ። ቃል መንግሥቲ ሰሚዑስ ዘየስተውዕሎ ኹሉ እቲ እኩይ መጺኡ ነቲ አብ ልቡ ዝተዘርአ ቓል ይምንጥሎ፥ ስልዚ እቲ አብ መሰን መገዲ ዝተዘርአ ድማ ነቲ ቃል ሰሚዑ ብኡብኡ ብሓጎስ ዚቅበሎ ሰብ ኢዩ። እንተ ኾነ ሱር ስለ ዘይብሉ ንጊዜኡ እዩ እምበር ስለቲ ቓል ስደት ወይ መከራ ምስ ኮነ ብኡብኡ ይኽሕድ። እቲ አብ እሾኹ ዝተዘርአ ኸአ ነዚ ቓል ዚሰምዕ እዩ፥ ሓልዮት እዛ ዓለም እዚአን ምዕሻው ሃብትን ድማ ነቲ ቓል ይሓንቆ፥ ከይፈረየውን ይተርፍ። እቲ አብ ጽቡቕ መሬት ዝተዘርአ ግና እቲ ነዚ ቓል ሰሚዑ ዜስተውዕል ኢዩ፥ ንሱ እቲ ብሓቂ ፍረ ዚፈሪን፥ ገሊኡ ሚእቲ፥ ገሊኡ ስሳ፥ ገሊኡ ኸአ ሠላሳ ዚህብን እዩ።
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ማቴ.13.18-23
“እምበአር ንስኻትኩም ናይቲ ዘራኢ ምስላ ሰምዑ። ቃል መንግሥቲ ሰሚዑስ ዘየስተውዕሎ ኹሉ እቲ እኩይ መጺኡ ነቲ አብ ልቡ ዝተዘርአ ቓል ይምንጥሎ፥ ስልዚ እቲ አብ መሰን መገዲ ዝተዘርአ ድማ ነቲ ቃል ሰሚዑ ብኡብኡ ብሓጎስ ዚቅበሎ ሰብ ኢዩ። እንተ ኾነ ሱር ስለ ዘይብሉ ንጊዜኡ እዩ እምበር ስለቲ ቓል ስደት ወይ መከራ ምስ ኮነ ብኡብኡ ይኽሕድ። እቲ አብ እሾኹ ዝተዘርአ ኸአ ነዚ ቓል ዚሰምዕ እዩ፥ ሓልዮት እዛ ዓለም እዚአን ምዕሻው ሃብትን ድማ ነቲ ቓል ይሓንቆ፥ ከይፈረየውን ይተርፍ። እቲ አብ ጽቡቕ መሬት ዝተዘርአ ግና እቲ ነዚ ቓል ሰሚዑ ዜስተውዕል ኢዩ፥ ንሱ እቲ ብሓቂ ፍረ ዚፈሪን፥ ገሊኡ ሚእቲ፥ ገሊኡ ስሳ፥ ገሊኡ ኸአ ሠላሳ ዚህብን እዩ።
እንሆ ዘራኢ ክዘርእ ወፈረ ክዘርእ ከሎ ድማ፡ ገሊኡ አብ መንገዲ፡ ገሊኡ አብ ከውሒ፡ ገሊኡ አብ ማእኸል እሾኽ፡ ገሊኡ ድማ አብ ጽቡቕ መሬት ከምዝወደቐ የዘንቱ። መድኃኒና ኢየሱስ ክርስቶስ በዚ ምሰላ ገሩ ከኣ፡- እቲ ወዲ ሰብ ምስ ቃል አምላኽ ዘለዎ ርክብ ወይ ክህልዎ ዘለዎ ርክብ ይዛረብን ይምህርን። አብዚ ትምህርቲ እዚ ወይ ምሰላ እዚ አርባዕተ ዓይነት መሬት ተገሊጾም ንረኽቦም። እዞም አርባዕተ ዓይነት መሪት ወይ ባህሪ ደቂ ሰባት መድኃኒና ኢየሱስ ክርስቶስ ብምሳሌ ገሊጹዎም ዝርከብ፤
እንሆ ዘራኢ ኪዘርእ ወፈረ። ኪዘርእ ከሎ ገለ አብ ጥቃ መገዲ ወደቀ። አዕዋፍ መጺአን ድማ በልዕኦ። እቲ ሰራኢ አምላኽ ባዕሉ ኢዩ፡ ኢቲ ዘርኢ ኸአ ቃል አምላኽ ኢዩ። እዚ አብ መንገዲ ዝወደቀ ዘርኢ አብ ላዕሊ ኢዩ ዝተርፍ፤ ብዕምቀት አብ መሬት አብ ልቢ ወዲ ሰብ ክአቱ አይክእሊን፡ ከምቲ ዘድሊ ሱር ክሰድድ ክበቁል አይክእልን።
ምኽንያቱ እቲ መሬት እቲ ነቲ ቃል ክስከም ክቕበል ቁሩብ አይነበረን። ከም ውጺኢቱ እቲ ቃል መግቢ አዕዋፍ ኮይኑ ይተርፍ። ምክኒያቱ አብቲ መሬት እቲ ክዓቢ ይኽእል ኣይነበረን። እዚ ነቲ ዮሓንስ አብ 8.37 ዝብሎ ክነንብብ ንኽእል፦ ንስኻትኩም ዘርኢ አብርሃም ምኻንኩምሲ እፈልጥ እየ። ቃለይ አባኻትኩም ስለዘይሓደረ ግና ኽትቀትሉኒ ትደልዩ አሎኹም። እዚ ዝበሎ ከአ መድኃኒና ኢየሱስ ክርስቶስ ቃሉ አብ ሰማዕቱ ቦታ ስለዘይረኸበ ኢዩ። ብርግጽ ሎሚ ንዓይ ኢዚ ቃል እዚ እንታይ ይብለኒ። ብሓቂ ነዚ ዝሰምዖ ዘለኹ ቃል ሕይወት አብ ሕይወተይ፤ አብ መዓልታዊ ምንቅስቃሰይ፤ አብ ልበይ፤ አብ ሓዳረይ ቦታ ይረክብዶ አሎ፧ ወይስ ከምቲ አብ መገዲ ዝተዘርአ ቃል ኮይኑ ቀለብ አዕዋፍ ይኸውን አሎ። ወይስ ልበይ ከስተውዕለሉ ስለዘይከአለ ነቲ ብእግዚአብሔር አምላኽ አብ ልበይ ዝተዘርአ ቃል ሕይወት እቲ እኩይ መጺኡ ይምንጥሎ አሎ፥
ገሊኡ ድማ አብ ኸውሒ ወደቀ። ከውሒ – ስጋና እዩ እቲ አንጻር መንፈስ አምላኽ ዝቃለሰና። እዚ ኸአ ነቲ ቓል ሰሚዑ ብኡብኡ ብሓጎስ ዚቕበሎ ሰብ እዩ። አብ ክርስቲያናዊ ሕይወትና ክንደይ ግዜ ኢና ነቲ ዝስበኸና ቃል አምላኽ ብሓጎስ እንሰምዖ፡ እንተኾነ ሱር ስለ ዘይብሉ መሰረት ስለዘይብሉ ንጊዝኡ እዩ እምበር ስለቲ ቓል ስደት ወይ መከራ ምስኮነ ብኡብኡ ይኽሕድ።
ገሊኡ ኸአ አብ ማእከል እሾኽ ወደቐ፡ ምልክት ናይዛ ዓለም እንነብረላ እዩ፡፤ እቲ አብ እሾኽ ዝተዘርአ ኸአ ነዚ ቓል ዚሰምዕ እዩ፡ ሓልዮት እዛ ዓለም እዚአን ምዕሻው ሃብትን ድማ ነቲ ቓል ይሓንቆ። ከይፈረየውን ይተርፍ። አብ ሕይወትና ቃል ኣምላክ ቀዳምነት ዘይምሃብ። ብጣዕሚ ናይዛ ዓለም ተሓኒቁ ወይ ካልአይ ደረጃ ሒዙ ከይርከብ፤ ኩሉ አድህቦና ቀዳምነት ንቃል አምላኽን ትእዛዛቱን ክንህብ
እቲ አብ ጽቡቕ መሬት ዝተዘርአ ግና እቲ ነዚ ቓል ሰሚዑ ዜስተውዕል እዩ፤ ንሱ እቲ ብሓቂ ፍረ ዚፈሪ፤ ገሊኡ ሚእቲ፤ ገሊኡ ስሳ ገሊኡ ኸአ ሠላሳ ዚህብን እዩ። ይብለና ቃል አምላኽ። ንሕና ዘሪኢ ቃል አምላኽ አለና። ናይ ነፍሲ ወከፍና ጸዋዕታን ሓላፍነትን ከአ ይኸውን እዚ ቃል እዚ አብ ልባትና ንኸዕርፍ ክነፍቅድን ቦታ ክነዳልወሉን። እዚ ምስላ እዚ ነቲ አብ ሕይወትና ዘጋጥመና ኩነታት ጠባያት ነቲ ቃል አማልኽ ብምቕባልን ምስትንታንን ቦታ ብምሃቢን፡ ነቲ ሚእቲ ስሳ ሰላሳ ከይንፈሪ ዕንቕፋት ዝኮነና ንክነለሊ ካብኡ ክንወጽ እን ይዕድመና። ደጊም ንኽርስቶስ ኢየሱስ “ጎይታ እዩ ኢልኩም ካብ ተቐበልኩምዎ ብአኡ ንበሩ። ከምቲ ዝተመሃርክምዎ፡አብኡ ተሠሪትኩምን ተሓኒጽኩምን ብምስጋና መሊእኩምን፥ አብ እምነት ጽንዑ። አብ ናይ ክርስቶስ ዘይኮነስ፤ አብ ባህሊ ሰብን አብ አተሓሳስባ እዛ ዓለም እዚአን ዝተመስረተ ኮንቱን መዓሸውን ዝኾነ ፍልስፍና ገይሩ ሓደ እካ ከይማርኸኩም ተጠንቀቑ። ቆላ. 2:6–7
ዝኸበርኩም አኅዋትን አኃትን አብ ጉዑዞ ክርስቲያናዊ እምነትና ደልዲልና ምእንቲ ክንመላለስ መግቢ የድልየና። ወትሩ ሱር ንኽሰድድ አብ እምነት ንክድልድል ቀጻሊ ቃል አምላኽ ከስተንትንን ክንጽሊ ይግብአና። መንፈሳዊ መግቢ የድሊየና። ብፍላይ በዚ ሎሚ ዓለምና ካብ እግዚአብሄር ሪሒቑ ንናይ ዓለም ነገራት አብዘምልኸሉ ዘሎ ግዜ ብዙሕ ነገራት ነቲ እምነትና ዘዳኽም ተዘሪኡሉ አብ ዘሎወሉ ግዜ አብቲ መንፈሳዊ ሕይወትና ክንድልድል መዓልታዊ ብቃል አምላኽ ተሰኒና ክንሰርሕ ይግበአና። አብቲ መንፈሳዊ ሓቂ ክነድህብ ይግበአና፤ ምእንቲ እምነትና ክዓቢ አብ ወንጌል ዝተመስረተ ሕይወት ክንምስርት አለና።
ስብሓት ንአብን ንወልድን …………::
ኣባ ሓጎስ ተስፋጋቢር
ማቴ. 20. 20-28
ድኅሪዚ አደ ደቂ ዘብዴዎስ ምስ ደቃ ናብኡ ቐሪባ እናሰገደት ሓደ ነገር ለመንቶ። ኢየሱስ ከአ “እንታይ ትደልዩ፧” በላ። ንሳ ድማ “እዞም ክልተ ደቀይ አብ መንግሥትኻ ሓደ ብጸጋም ኪቕመጡ ሕራይ በለኒ” በለኒ። ኢየሱስ ግና መሊሱ “እትልምንዎ አይትፈልጡን ኢኹም። እቲ አነ ዝሰትዮ ናይ መከራ ጽዋዕ ክትስትዩኸ ትኽእሉዶ፧” በሎም። ንሳቶም ድማ “እወ፥ ንኽእል” በልዎ።
ኢየሱስ ከአ “ጽዋዐይሲ ኽትሰትዩ ኢኹም፥ አብ የማነይን ጸጋመይን ምቕማጥ ግና ነቶም አቦይ ዘዳለዎሎም እዩ እምበር አነ አይኮነኩን ዝህቦ” በሎም። እቶም ዓሠርተ ደቅ መዛሙርቱ ነዚ ሰሚዖም በቶም ክልተ አኅዋት አመና ሓረቑ። ስለዚ ኢየሱስ ጸዊዑ “ንአሕዛብ እቶም ሹማምንቶም ከም ዚገዝእዎም፥ ዓበይቶም ድማ አብ ልዕሊኦም ከም ዚሥልጥኑ ትፈልጡ ኢኹም። “አባኻትኩም ግና ኸምዚ አይኮነን፥ እቲ ኻባኻትኩም ኪዓቢ ዚደሊ አገልጋሊኹም ይኹን። እቲ ኻባኻትኩም ሓለቓ ኪኸውን ዚደሊ ልኡኽኩም ይኹን። ከመይ ወዲ ሰብ እውን እንተኾነ ኬገልግልን ሕይወቱ ምእንቲ ብዙኃት በጃ ኪህብ ደአ እምበአር ኬገልግልዎ ኢሉ አይመጸን” በሎም።
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ማቴ. 20. 20-28
ድኅሪዚ አደ ደቂ ዘብዴዎስ ምስ ደቃ ናብኡ ቐሪባ እናሰገደት ሓደ ነገር ለመንቶ። ኢየሱስ ከአ “እንታይ ትደልዩ፧” በላ። ንሳ ድማ “እዞም ክልተ ደቀይ አብ መንግሥትኻ ሓደ ብጸጋም ኪቕመጡ ሕራይ በለኒ” በለኒ። ኢየሱስ ግና መሊሱ “እትልምንዎ አይትፈልጡን ኢኹም። እቲ አነ ዝሰትዮ ናይ መከራ ጽዋዕ ክትስትዩኸ ትኽእሉዶ፧” በሎም። ንሳቶም ድማ “እወ፥ ንኽእል” በልዎ። ኢየሱስ ከአ “ጽዋዐይሲ ኽትሰትዩ ኢኹም፥ አብ የማነይን ጸጋመይን ምቕማጥ ግና ነቶም አቦይ ዘዳለዎሎም እዩ እምበር አነ አይኮነኩን ዝህቦ” በሎም። እቶም ዓሠርተ ደቅ መዛሙርቱ ነዚ ሰሚዖም በቶም ክልተ አኅዋት አመና ሓረቑ። ስለዚ ኢየሱስ ጸዊዑ “ንአሕዛብ እቶም ሹማምንቶም ከም ዚገዝእዎም፥ ዓበይቶም ድማ አብ ልዕሊኦም ከም ዚሥልጥኑ ትፈልጡ ኢኹም።
ድኅሪዚ አደ ደቂ ዘብዴዎስ ምስ ደቃ ናብኡ ቐሪባ እናሰገደት ሓደ ነገር ለመንቶ። ኢየሱስ ከአ “እንታይ ትደልዩ፧” በላ። ንሳ ድማ “እዞም ክልተ ደቀይ አብ መንግሥትኻ ሓደ ብጸጋም ኪቕመጡ ሕራይ በለኒ” በለኒ። ኢየሱስ ግና መሊሱ “እትልምንዎ አይትፈልጡን ኢኹም። እቲ አነ ዝሰትዮ ናይ መከራ ጽዋዕ ክትስትዩኸ ትኽእሉዶ፧” በሎም። ንሳቶም ድማ “እወ፥ ንኽእል” በልዎ።
ኢየሱስ ከአ “ጽዋዐይሲ ኽትሰትዩ ኢኹም፥ አብ የማነይን ጸጋመይን ምቕማጥ ግና ነቶም አቦይ ዘዳለዎሎም እዩ እምበር አነ አይኮነኩን ዝህቦ” በሎም። እቶም ዓሠርተ ደቂ መዛሙርቱ ነዚ ሰሚዖም በቶም ክልተ አኅዋት አመና ሓረቑ። ስለዚ ኢየሱስ ጸዊዑ “ንአሕዛብ እቶም ሹማምንቶም ከም ዚገዝእዎም፥ ዓበይቶም ድማ አብ ልዕሊኦም ከም ዚሥልጥኑ ትፈልጡ ኢኹም። “አባኻትኩም ግና ኸምዚ አይኮነን፥ እቲ ኻባኻትኩም ኪዓቢ ዚደሊ አገልጋሊኹም ይኹን። እቲ ኻባኻትኩም ሓለቓ ኪኸውን ዚደሊ ልኡኽኩም ይኹን። ከመይ ወዲ ሰብ እውን እንተኾነ ኬገልግልን ሕይወቱ ምእንቲ ብዙኃት በጃ ኪህብ ደአ እምበአር ኬገልግልዎ ኢሉ አይመጸን” በሎም።
ዝኸበርኩም ኣኃዋትን አኃትን ካብዚ ናይ ሎሚ ቃል ወንጌል ተበጊስና እምበአር ነፍሲ ወከፍና ሕይወትና ብቓል አምላኽ ክንመርሕ፡ መዓልታዊ ሕይወትና ብቓል አምላኽ አሰኒና ምስቲ ሰማያዊ አቦናን ጋሳናን ዝኾነ ጎይታና አምላኽና ክርስቶስ ርክብና ክነዕሙቕ ንጽዋዕ አለና። ክርስቶስ ምስ ሓዋሪያቱ ናብ ኢየሩሳሌም ገጾም ይኸዱ ነበሩ። አይሁዳውያን ክምዝቐትልዎ ይፈልጥ ነሩ። ኢሰይያስ ነቢዊን ድሮ አዊጅዎ ነሩ ኢዩ። እቲ ናቱ ስቕያትን ሞትን ምእንቲ ድኅነት ሰብ ከምዝነበረግን ኩሉና እንፈልጦ ሓቂ ኢዩ። ኢየሱስ “ክስዕበኒ ዚደሊ ሕይወቱ ይመንን፥ መስቀሉ አልዒሉ ድማ ይስዓበኒ” ኢሉውን ምሂሩ ነሩ ኢዩ። ሓዋሪያትን ግን ነዚ ሓቂ እዚ ክርድእዎ አይክእሉን። ስቕያትን መስቀልን ንሓደ መሲሕ አይሓስብዎን።
ሓዋሪያት ተልእኾን መደብን ናይ ክርስቶስ አይርድእዎን ጥራይ ዘይኮነ ናይ ገዛእ ርእሶም ቦታ ረብሓን ክሓስቡ ይርከቡ። አደ ደቂ ዘብዴዎስ አብ ክንዲ ደቃ ሓደ ነገር ንክትሓቶ ናብ ኢየሱስ ትቀርብ። ኢየሱስ ከአ “እንታይ ትደልዩ፧” በላ። ንሳ ድማ “እዞም ክልተ ደቀይ አብ መንግሥትኻ ሓደ ብጸጋም ኪቕመጡ ሕራይ በለኒ”። ንሳቶም ኢቲ ሓቀና ተልእኮ ክርስቶስ መሲሕ አይተረደኦምን። ብዛዕባ መጻኢ ሕይወቶም ድልየቶምን ሃረርታኦምን ክሻቀሉ ተረኽቡ።
ኢየሱስ ግና መሊሱ “እትልምንዎ አይትፈልጡን ኢኹም እናበል ይምልሰሎም። ብዙሕ ግዜ ንሕናውን አብ ቅድሚ አምላኽ ቀሪብና ጸሎትና አብ ቅድሚ አምላኽ ቅቡል ንኽኸውን፡ እግዚአብሔር ጸጋታቱ ንኽዕድለና፡ እቲ ዘድልየና መልሲ ንኽህበና አብ ቅድሚኡ ቀሪብና እቲ ሓቀኛ ጸሎት ናብ እግዚአብሔር ክነቕርብ ይግበአና። አብ ቅድሚ አምላኽ ቀሪብና እንልምኖ እንሓቶ ክንፈልጥ የድሊ። መድኃኒና ኢየሱስ ክርስቶስ “እቲ አነ ዝሰትዮ ናይ መከራ ጽዋዕ ክትስትዩኸ ትኽእሉዶ፧” እናበለ ክሓቶም ይርከብ። ብዛዕባ ስቅያቱ ይዛረብ ምክኒያቱ ክርስቶስ ክሳቐ ኪዋረድ ኪስቀል ኪመውት ነሩዎ። እቶ ብሓቂ አሰሩ ዝኽተሉ ናቱ ሓዋሪያት ኮይኖም አሰሩ ዝስዕቡውን ስቕያትን ስደትን ከምዝወርዶም መድኃኒና ኢየሱስ ክርስቶስ ይፈልጥ ነይሩ ኢዩ። ስለዚ ኢዩ “ነቲ አነ ዝሰትዮ ናይ መከራ ጽዋዕ ክትስትዩኸ ትኽእሉዶ፧” እናበለ ክሓቶም ዝተረኽበ። ስለዚ ጽዋዕ ምስታይ ማለት ምእንቲ ክርስቶስ ኢልካ ንስቅያት፡ ስደትን ሞትን ንምቕባል ቅሩብ ምኻን ማለት ኢዩ። ስለዚ ንሕናውን ከም ተኸተልቲ ክርስቶስ እንድሕር ደአ ኮይና ነታ ጽዋዕ ክርስቶስ ክንሰቲ ቁርባት ክንከዊን ይግበአና። አብ መዓልታዊ ሕይወትና ስቅያት ስደት ምእንቲ ድኅነትና ክንቅበል ይግበአና።ስለዚ ንሳቶም አብ ክንዲ ናይ ክብሪ ቦታ ሕይወቶም ስጋብ ሞት ንምሃብ ድሉዋት ምኻኖምን ዘይምኻኖምን ንምፍላጥ ክርስቶስ ጎይታ ይሓትት። ንሳቶም ድማ “እወ፥ ንኽእል” እናበሉ ሓቀና መልሲ ይህቡ፡ ነዚ ባዕሉውን ክርስቶስ “ጽዋዐይሲ ኽትሰትዩ ኢኹም፥ እናበለ ይምስክረሎም፡፤ አብ የማነይን ጸጋመይን ምቕማጥ ግና ነቶም አቦይ ዘዳለዎሎም እዩ እምበር አነ አይኮነኩን ዝህቦ” በሎም። ክርስቶስ እምበአር እዚ ብምባል ስልጣን አብ ቤተክርስቲያን ብድሊየት ወዲ ሰብ ዘይኮነ መለኮታዊ ጸዋዕታ ወይ መደብ እግዚአብሔር ምኻኑ የረድአና። ወይ ከአ ካብ እግዚአብሄር ምኻኑ የረድአና።
“አባኻትኩም ግና ኸምዚ አይኮነን፥ ይብል ጎይታና ኢየሱስ ክርስቶስ። እቲ ኻባኻትኩም ኪዓቢ ዚደሊ አገልጋሊኹም ይኹን። እቲ ኻባኻትኩም ሓለቓ ኪኸውን ዚደሊ ልኡኽኩም ይኹን። ከመይ ወዲ ሰብ እውን እንተኾነ ኬገልግልን ሕይወቱ ምእንቲ ብዙኃት በጃ ኪህብ ደአ እምበአር ኬገልግልዎ ኢሉ አይመጸን” በሎም። መድኃኒና ኢየሱስ ክርስቶስ እዚ ትምህርቲ ይህብ። እዚ ብምባል ከአ ብሓቂ ንሱ ካብ ሰማያት ሰማያት ዝወረደ ንአገልግሎት ንድኅነት ሰባት ምኻኑ ይምህር። እዚ አብ መንጎ ሓዋሪያት አብ መንጎ አመንቲ እቲ ክዓቢ ዝደሊ አብ ቅድሚ እግዚአብሔር ክብሪ ክረክብ፡ ክለብስ፡ ጸጋ ክሽለምን ዝደሊ አብ ቅድሚ ሰባት ትሕት ክብል፡ ብትሕትና ክመላለስ ብተአዝዞ ክመላለስ፡ ሕግታቱ ኽሕሉ ይጽዋዕ። ነዚ ኢና እምበአር ነቲ ከገልግል ዝመጸ አምላኽና፡ ነቲ ም እንቲ ናይ ነፍሲ ወከፍ ድኅነት ሕይወቱ ዝሃበ አምላኽና ክንክተል፡ አሰሩ ክንስዕብ አብዚ ዓለም እዚ አገልገልቲ ኮይና ክንርከብ ንሕተት። “ሰብ ካብቲ አብ ክንዲ አዕርኹ ንሕይወቱ በጃ አኅሊፉ ዚህቦ ዚዓቢ ፍቕሪ የብሉን” እናበለ ዮሓ.15:13 ከምዝዛረብ ክርስቶስ ስጋብ ክንዲዚ አፍቂሩና ኢዩ። ሕይወቱ ምእንቲ ነፍሲ ወከፍና አሕሊፉ ሂቡ። ምእንቲ ከገልግለና ምእንቲ እቲ ሰማያዊ አብኡ ዘዳለወልና መንግሥቲ ንኽውርሰና። እምበአር ንሕናውን ብፍቕሪ ተደሪኽና አብ አግልግሎት አኅዋትና ንምግልጋል ወትሩ ክን ዕጠቕ እግዚአብሔር አምላኽና ብአማልድነት ቅድስቲ ድንግል ማሪያም ይሓግዘና! አሜን።
ስብሓት ንአብን ንወልድን …………::
ኣባ ሓጎስ ተስፋጋቢር
ማቴ.12.46-ፍ
ነቶም ሕዝቢ ኪነግሮም ከሎ እንሆ ኣዲኡን ኣኅዋቱን ኪዛረብዎ ደሊዮም ኣብ ወጻኢ ቆይሞም ነበሩ። ሓደ ኸኣ “እንሆ ኣዴካን ኣኅዋትካን ኪዛረብኻ ደሊዮም ኣብ ወጻኢ ቆይሞም ኣለዉ” በሎ። ኢየሱስ ግና ነቲ ዝነገሮ “ኣደይ መን እያ፧ ኣኅዋተይሲ እንመን እዮም፧” ኢሉ መለሰሉ። “ፍቓድ እቲ አብ ሰማይ ዘሎ አቦይ ዚገብር ዘበለ ኹሉ ንሱ ኃወይን ኃብተይን እኖይን እዩ” ኢሉ ኢዱ ናብ ደቂ መዛሙርቱ ዘርጊሑ “እኖይ አኅዋተይንሲ እነዉ” በለ።
ኣቦና አብ ሰማያት ትነብር . ……….
ሰላም ንዓኪ ኦ ማሪያም ………..
ስብሓት ንአብን ንወልድን …………::
ማቴ.12.46-ፍ
ነቶም ሕዝቢ ኪነግሮም ከሎ እንሆ ኣዲኡን ኣኅዋቱን ኪዛረብዎ ደሊዮም ኣብ ወጻኢ ቆይሞም ነበሩ። ሓደ ኸኣ “እንሆ ኣዴካን ኣኅዋትካን ኪዛረብኻ ደሊዮም ኣብ ወጻኢ ቆይሞም ኣለዉ” በሎ።
ኢየሱስ ግና ነቲ ዝነገሮ “ኣደይ መን እያ፧ ኣኅዋተይሲ እንመን እዮም፧” ኢሉ መለሰሉ። “ፍቓድ እቲ አብ ሰማይ ዘሎ አቦይ ዚገብር ዘበለ ኹሉ ንሱ ኃወይን ኃብተይን እኖይን እዩ” ኢሉ ኢዱ ናብ ደቂ መዛሙርቱ ዘርጊሑ “እኖይ አኅዋተይንሲ እነዉ” በለ።
ናይ ሎሚ ቃል አምላኽ ንሕና ነፍሲ ወከፍና አብ ክርስቶስ እንአምን እቲ አባትነት ናይ እግዚአብሔር አብ ብምእማንን ምቅባልን ብክርስቶስ ጎይታ ኩሉና አኅዋትን አኃትን ንኸውን። እንሆ ኣዲኡን ኣኅዋቱን ኪዛረብዎ ደሊዮም ኣብ ወጻኢ ቆይሞም ነበሩ። ሓደ ኸኣ “እንሆ ኣዴካን ኣኅዋትካን ኪዛረቡኻ ደሊዮም ኣብ ወጻኢ ቆይሞም ኣለዉ” በሎ ይብለና ቃል አምላኽ። ኢየሱስ ግና ነቲ ዝነገሮ “ኣደይ መን እያ፧ ኣኅዋተይሲ እንመን እዮም፧እንበለ ክምልሰሉ ተረኽበ። ሰብአዊ ሕቶ ይሓትዎ መለኮታዊ መንሲ ይህቦም። “ኣደይ መን እያ፧ ኣኅዋተይሲ እንመን እዮም፧ እናበለ ይሃትት። ሎሚ ነዚ ቃል ብቃሉ ብምውሳድ ብዙሓት ክርስቶስ ብስጋ አኅዋት ከምዝነበሩዎ፡ ቅድስቲ ማሪያም ድንግል ከምዘይኮነ ብጀካ ኢየሱስ ካልኦት ከምዝወለደት ይዛረቡ። አብዚ ምዕራፍ እዚ አዝማድካን አኅዋትካን ስለዝብል፡ኣብ እስራኤላውያን ብፍላይ እቶም ቀረባ ኣዝማድ ከም ኣሕዋት ኮይኖም ይቀርቡን ይጽውዑን ነበሩ። በዚ ምኽኒያት ክርስቶስ ወዲ ማሪያምን – ወዲ እቲ ጸራቢን እቶም ቀረባ ኣዝማዱ ከም ኣሕዋቱ ኮይኖም ይቀርቡ ነበሩ። ማሪያም ግና ቅድስቲ ቤተክርቲያና ከም እትምህረና ድንግል ቅድሚ ምጥናስ ድንጊል ድሕሪ ምላድ ኮይና ተረኸበት። እቲ ኣብ ከርሳ ዝሓደረ ክርስቶስ ብሓይሊ መንፈስ ቅዱስ ስለዝነበረ። “ፍቓድ እቲ አብ ሰማይ ዘሎ አቦይ ዚገብር ዘበለ ኹሉ ንሱ ኃወይን ኃብተይን እኖይን እዩ” ስለዚ ንሕና አሕዋትን አዝማድኒ ክርስቶስ ጎይታና ኮይና ክንርከብ አብ ክርስቲያናዊ ሕይወትና ፍቃድ አምላክ ክንፍጽም ይግበአና። መደብ አምላክ አብ ሕይወትና ንኽፍጸም ክነፍቅድ ልባትና ስንድው ኪንገቢር አለና። ዕላማ ሕይወትና ንእግዚአብሔር ንምሕጋስ ክኸዊን አለዎ። “ ምኽኒያቱ ከምቲ ኣብ መጽሓፍ መክብብ እንረክቦ “ ሰብ ነዚ ኢዩ ተፈጢሩ እሞ፤ ንእግዚአብሔር አምላኽ ፍርሃዮ፥ ንትእዛዛቱ እውን ሓልዎ” መክ.12:13. ስለዚ ንእግዚኣብሔር ኣምላኽና ክነሕጉስ ኣብ ኩሉ ጉዑዞና ፍቃድ ኣምላኽ ክነቐድም ይግበኣና። ፍቃድ ኣምላኽ ሰላምና መዓልታዊ ዑዮና ጻዕርና ይኹን፡፡ ንእግዚኣብሔር ኣምላኽና ኢቲ ዝዓበየ መስዋዕቲ ክነቅርበሉ እንኽእል ድልየትና ሰዊእና ድልየት ኣምላኽ ምቅዳም ኢዩ – ካብዚ ዝዓቢ መስዋዕቲ ነቲ ልዑል ኣምላኽና ጎይታና ክነቅርበሉ ኣይንኽእሊን ኢና። ምኽኒያቱ ንሕና ፍቃድና ክንስውዕ ከለና ኩሉንትናና ኢና ን ኣምላኽ ነወፊ ዘለና። በዚ ከኣ ንብረት እግዚኣብሔር ንኸውን ። በዚ መሰረት እዚ ኢና እምበኣር ንኣምላኽና ክነገልግሎን ክንስዕቦን ዘለና፡፡ ኣብቲ ክርስቲያናዊ እምነትና እሙናት ኮይና፡ ከምቲ ንሱ “ዑዮይሲ ፍቃድ ኣምላኽ ምፍጻም” ኢዩ ኢሉ ንሃዋሪያቱ ዝመሃሮም ሎሚ ንዓናዊን ዑዮና ፍቓድ ኣምላኽ ኣብ ምፍጻም እሙናት ኮይና ክንርከብ ኢዩ። ኣብ ፍቅሪ ክርስቶስ ምጎዓዝ ኢዩ። ኣብ ፍቅሪ ክርስቶስ ምጎዓዝ ማለት ከኣ ፍቃድካ ምስ ፍቃድ ኣምላኽ ኣሰማሚዒካ ምንባር ማለት ኢዩ።


text:
ናይ ኣቢየይ ግብሪ ሓይሊ ረፈረንደም ኣብየይ ምስ ደቡብ ሱዳን ንኽትኸውን ምስ ዝደልዩ መራሕቲ ዲንካ ጎክ ድሕሪ ምርኻቦም ኣብ ዝዓነወ ሓደ ቤት ትምህርቲ ምዝገባ ምስትጀመረ ሰባት ታሕጓሶም ገሊፆም።
እቲ ምሃብ ድምፂ ካብ ዝቕፅል 27 ጥቅምቲ ክሳብ 29 ጥቅምቲ ኣ/ፈ ክቕፅል እዩ።
ሞኒሉዋክ ኣጋኒ ክምዝገቡ ካብ ዝመፁ ዓሰርተታት ሰባት ሓደ እዩ።ንሱ ኣብቲ ከባቢ ከምዝተወለደን ኣብ 2008 ኣ/ፈ ኣብ መንጎ ሓይልታት ደቡብ ሱዳንን ወታደራት ሱዳንን ከቢድ ውግእ ምስተልዓለ ነቲ ከባቢ ራሕሪሖም ካብ ዝሃደሙ ኣሽሓት ሰባት ሓደ እዩ።ንሓንሳብን ንሓዋሩን ከምዝተመለሰ እውን ይዛረብ።
ኣብዘን ዝቕፅላ ደቒቓታት ስመይ ከምዝግብ እየ መፂአ ምስበል ኣስዒቡ ‘’ናይ ባዕልና መሰላት ንክህልወናን ካብ ዝኾነ ይኹን ሽግራት ነፃ ንክንኸውን ስለዝገብር ኣገዳሲ እዩ ’’ኢሉ።
ክልቲአን ሱዳንን ደቡብ ሱዳንን ነቲ ኣብ ናይ ክልቲአን ዶብ ዝርከብን 10 ሽሕ ትርብዒት ኪሎ ሜትር ዝንውሓቱን ከባቢ ይግብኣኒ ይብላ።


text:
እቲ ክልተ ዙር ምርጫ ኣብ መንጎ ናይታ ሃገር ነዊሕ እዋን ዝጸንሓ ገዛኢ ፓርትን ተቓዋሚ ፓርትን እዩ። ኣብዚ ምርጫ ዝተዓወተ ፓርቲ ድማ መጻኢ ናይታ ፍርቂ ካብ ቁጠባኣን ልዕሊ 95 ሚእታዊት ካብ ሰደድን ኣብ ነዳዲ ዝውከል ሃገር ክቕበል’ዩ።
ብዙሓት ፕረዝደንት ጆስ ኤድዋርዶ ካብ መዝነቶም እንተወሪዶም ነቲ ብናይ ኣፍሪቃ ዝሃብተመት ጓል ኣንስተይትን ጓል ፕረዝደንት ጆስ ዝውነን ሶናጎል ዋንነትን ኩነታት እዛ ብነዳዲ ሃብታም ሃገርን ይሓቱ። መልሲ ግን ይፈላለይ ምክንያቱ ኣብ 2016 ዓ.ም ሶናጋል ጽሩይ 68 ሚልዮን መክሰብ ምርኻቡ ዝገልጽ ሪፖርት ኣውጺኡ ኔሩ።
ከም ኣሌክስ ቪኒስ ዝአመሰሉ ሰብ ሞያ ንምርግጋእ እቲ ናይ ነዳዲ ኩባንያ ንኢዛቤል ዶስ ሳንቶስ ዘመስግኑ ዓወት እቲ ኩባንያ ንምዕቓን አጸጋሚ ምኳኑ ይሕብሩ።
“እቲ ክውንነት ብዙሕ ምጉዳል ዋጋ ኔሩ፡ ብዙሕ ምውህላል ገንዘብ’ውን ኔሩ። እንተኾነ ዋጋ እቲ ቀንዲ ንብረት እቲ ኩባንያ ግን የንቆልቁል ኣሎ። ብናተይ ትዕዝብቲ ካብ ናይ 2015ን 2016 ዓ.ም. ዋጋ እቲ ኩባንያ ብ360 ሚእታዊት ጎዲሉ’ዩ።
ንመንግስቲ እታ ሃገር ብምንቓፍን ዝፍለጡን ኣብ ምርመራ ጋዜጠኛነት ንነዊሕ እዋን ዝሰርሑ ሩፋኤል ማርከስ እቲ ኩባንያ ንናይ ውሽጢ ሃገር ልቓሑ ከምዘይኸፈለ ጭብጢ ከምዘለዎም ይሕብሩ።
ፕረዝንደታዊ ምርጫ ኣንጎላ ነሓሰ 23,2017 ኽካየድ እዩ።


text:
፲፫/13 ጥቅምቲ ዕረፍቱ ለድሜጥሮስ ሊቀጳጳስ
በስመኣብ ወወልድ ወመንፈስ ቅዱስ ኣሃዱ ኣምላክ ኣሜን!
፲፫/13 ጥቅምቲ ዕረፍቱ ለድሜጥሮስ ሊቀጳጳስ
ድሜጥሮስ ማለት መስትያት ማለት እዩ። ሃገሩ ድማ እስክንድርያ እዩ። ኣቡኡን ኣዲኡን ንእግዚኣብሔር ዝፈርሑ ሕያዎት ነበሩ። ንሓወቡኡ ሓንቲ ጓል ነበረቶ። ክመውት ከሎ ንወደይ ካብ ንጓልካ ፈሊኻ ኣይትርኣዮ ስለ ዝበሎ ምስ ጓሉ ኣዕበዮ። ኣብ ጊዜኦም ምእመናን ዝወሓድሉ ኣረማውያን ዝበዝሑሉ እዩ ነሩ።
ደቆም ዓቕሚ ኣዳምን ሄዋንን ምስ በጽሑ፡ ካብ ምስ ዘይኣምኑ ነመርዕዎም፡ ሕጊ ሰብ ድኣ ይፍረስ እምነር ሕጊ ሰማያዊ ኣይነፍርስን ኢሎም ኣመርዓውዎም። በሊዕም ሰትዮም ተሓጊሶም ወዓሉ። መሬት ምስ መሰየ ከምቲ ወግዒ ቤት ፈልዮም። እታ ጓል ሓወብኡ ቀዲማ “ድሜጥሮስ ሓወይ ኣነ ንዓኻ ሓብትኻ እየ ንስኻ ድማ ሓወይ ኢኻ ነዚ ስዒርና ከመይ ጌርና ስራሕ ጓና ክንሰርሕ ንኽእል” በለቶ። ድሜጥሮስ ድማ “ኣነስ ፍቓድ ኣቦይን ኣደይን ክፍጽም ኢለ እየ እምበር ድሌተይ ኣይኮነን። ፍቃድኪ እንተኾይኑስ ክንገድፎ ንኽእል ኢና። ምእንቲ ንዓይ ምስ ካልእ ንዓኺ ድማ ምስ ካልእ ከየመርዕዉና ግን ሰብኣይን ሰበይትን መሲልና ንንበር በላ። በዚ ተሰማሚዖም ኣብ ሓደ መንጸፍ እንዳደቀሱ፡ ሓንቲ ነጸላ እንዳ ተኸድኑ፡ ን48 ዓመት ነበሩ። እዚ ከመይ ኢሉ ይኸውን ክበሃል ይኽእል እዩ። እግዚኣብሔር ንዝመረጾ ብጥበቡ እዩ ዘንብሮ። ሚካኤል መልኣኽ ለይቲ ለይቲ እናመጸ፡ የማናይ ክንፊ ንዕኡ ጸጋማይ ክንፊ ድማ ንዓኣ ከዲኑ ሓዲሩ መሬት ምስ ወግሐ ድማ ብኣምሳለ ርግቢት ብመስኮት ክወጽእ ከሎ ይርእይዎ ነበሩ።
ኣብቲ ግዜ ዝነበረ ሊቀጳጳስ ሉክዮስ (ሉክያኖስ) ይበሃል። ምስ ኣረገ ንህዝቢ ኣኪቡ ኣነ ኣሪገ እየ ብድሕረይ ዝሽየም ምረጹ በሎም። እቶም ህዝቢ ድማ ባዕልኻ ሕጊ ሰሪዕካ ንገረና እምበር ንሕናስ ንፈልጦ የብልናን በልዎ። መዓልቲ ቆጺሩ ድማ ኣፋነዎም። ኩሎም ድማ ኣብ መዓልቲ ቆጸርኦም ተኣከቡ። ኣብ ሱባኤ ከለዉ ተኣዚዙ ዝመጸ መልኣኽ ነጊርዎ ስለ ዝነበረ፣ ኣብዘይ ጊዜኣ ዝበሰለት ዘለላ ወይኒ ሒዙ ከባርኽ ናባይ ክመጽእ እዩ ብድሕረይ ዝሽየም ድማ ንሱ ኢሉ ነገሮም። ሽዑ ንሽዑ ድማ ድሜጥሮስ፡ ምስ ሰበይቱ ተማኺሩ፡ ኣብዘይግዚኣ ዝበጽሐት ዘለላ ወይኒ ኣብ ሙዳይ (ጥብሒ) ሒዙ መጸ። ካብቲ ዝሓዞ ዝያዳ በረኸት ተቐቢሉ ክወጽእ ከሎ፡እቲ ብድሕረይ ዝሽየም እዚ እዩ ኢሉ ኣመልከተሎም።
ሊቀ ጳጳስ ሉክዮስ ኣይደንጎየን ዓረፈ። ቀቢሮሞ ክምለሱ ከለዉ፡ መንበር ብዘይ ሹም ኣይሓድርን እዩ እሞ ንዓ ተሸየም በልዎ። ንጹህን ድንግልን ዝቕመጦ ወንበር፡ ከምዚ ኸማይ ሕጊ ዘይመልአ፡ ዘይተማህረ ከመይ ኢሉ ይሽየም ኢሉ ኣበየ። ኣቦና ነጊሮምና እዮም ኢሎም ኣገደድዎ። ክሽየም እንተኾይነ ስርዓት ምሃሩኒ በሎም። ኣይተማሃርኩን ስለ ዝበልካ እምበር ኣቦና ክሽየም ከሎ ኣንቀጸ ብጹኣን፡ ኣንቀጸ ኣበግዕን ኣንቢቡን ተርጊሙን እዩ ተሸይሙ በልዎ። ነቲ መጽሓፍ ኣምጹእለይ ብምባል ምንባብን ምቱርጓምን ስለ ዝተገልጸሉ፡ ኣንቢቡን ተርጊሙን ተሾመ። እዚ ጥራይ ዘይኮነ ብሉይን ሓድሽን ኩሉ ተገልጽሉ።
ብድሕሪ እዚ ኣብ ፍጹምነት ካብ ምብጽሑ ዝተላዕለ ከቑርብ ከሎ ዝነጽሀን ዘይነጽሀን፡ ዝበቕዐን ዘይበቕዐን ይረኢ ስለ ዝነበረ፡ ንስኻ በቂዕካ ኢኻ ንስኻ ኣይበቓዕካን፡ ንስኻ ኣቲኻ (ተነሲሕካ)ነጺህካ ቅረብ ይብሎም ነበረ። በዚ ድማ ብዙሓት ሓጢኣቶም ንኣባት ነፍሶም እንዳ ነገሩ፡ ዝበሎም እና ፈጺሙ ዝቖርቡ ኮኑ። ካልእ ድማ ንጹህን ድንግልን ዝቕመጦ መንበረ ማርቆስ ምቕማጡ ከይኣኽሎስ ከምዚ ይብለና ብምባል ሓመይዎ ነበሩ። ዝተኣዘዘ መልኣኽ ናብኡ ብምምጻእ “ኦ ድሜጥሮስ ኢትፍቅድ ኣድህኖ ርእስከ ባሕቲቱ ኣላ ክስት ዘሀሎ ምስሌካ ወማእከለ ብእሲትከ”ናትካ ድሕነት ጥራይ ኣይትርኣይ ህዝቢ ብሒሜት ይጉዳእ ኣሎ። ኣባኻን ኣብ ሰበይትኻን ዘሎ ምስጢር ግለጸሎም በሎ።
ንጽባሒቱ በዓለ ጳራቅሊጦስ ነበረ። ቀዲሱ ምስ ኣቑሮቦም ሓዊ ኣጒዱ ኣብ ውሽጢ ኣትዩ ብምቅዳስ፡ ንሰበይቱ ጸዊዑ “ስፍሒ ኣጽፈኪ” ክዳንኪ ዘርግሒ ብምባል ካብቲ ጓህሪ እንዳሓፈሰ ኣብ ክዳና ገበረላ። ነቲ ህዝቢ ሰለስተ ጊዜ ብምዝዋር መለሰቶ። እቶም ህዝቢ ድማ ኣባ ስለምንታይ ከምዚ ትገብር ኣሎኻ በልዎ። ብምኽንያት ሰበይተይ ትሓምዩኒ ከም ዘለኹም መልኣኽ ነጊሩኒ። ነቲ ምስጢር ክገልጸልኩም ድማ ኣዚዙኒ በሎም። ነዚ ኩሉ ዓመታት ብሓደ ከነሕልፎ ከለና ብግብረ ስጋ ኣይንፋለጥን ኢና በሎም። “ስረይ ለነ ኦ ኣቡነ እስመ ንሕነ ኣበሳነ ወጌጋየነ” በዲልና ኢና እሞ ይቕረ በለልና እናበሉ ኣብ እግሩ ወደቁ። “ይህድግ ይፍታሕ ያንጽህ ወያሰረይ እግዝእ” ኢየሱስ ክርስቶስ ይቕረ ይበለልኩም፡ ይፍታሕኩም ኢሉ ስርየት ሃቦም። ንዛዜ ዝተጀመረ በዚ ግዜ እዚ እዩ።
ካብ ዘመነ ሓዋርያት ክሳብ ግዜኦም “ጎይታ ምስ ተጠምቐ ከይወዓለ ከይሓደረ ገዳመ ቆሮንጦስ ብምኻድ 40 መዓልትን 40 ለይትን ጸይሙ” እናበሉ፡ ጽባሕ ጥምቀት ይጸሙ ነበሩ፡ ጎይታ ሓንቲ መዓልቲ እንተዝግለጸለይ እንዳበሉ ይልምኑ ስለ ዝነበሩ፡ ሎይታ ድማ ልማኖኦም ሰሚዑ ተገሊጹ ” ሆሳእና፡ ትንሳኤ፡ ጳራቅሊጦስ ኣብ ሰንበት፡ ስቅለት ኣብ ዓርቢ፡ ዕርገት ድማ ኣብ ሓሙስ መዓልቱ ከይለወጠ ከምዝኸብር ነገሮም። ምስ ኣረጉ ውን ሰባት ብዓራት ተሰኪሞም ናብ ቤተ ክርስቲያን ይወስድዎም እሞ ንሶም ውን ደኺመ ከይበሉ ክሳብ ጸሓይ ትዓርብ ይምህርዎም ነበሩ። ስጋ ዝለበሰ ዘበለ ዋላ እንተበቅዐን ጻድቅ እንተኾነን ካብ ሞት ዘይተርፍ ስለ ዝኾነ ግን ሊቀ ጳጳስ ቅዱስ ድሜጥሮስ ኣብ 105 ዓመቶም በዚ ዕለት እዚ ዓረፉ።
በረኸትን ኣማላድነትን ሊቀጳጳሳት ቅዱስ ድሜጥሮስ ምስኩላትና ህዝበ ክርስቲያን ይኹን ኣሜን!!!
ስብሃል ለእግዚኣብሔር
ወለወላዲቱ ድንግል
ወለመስቀሉ ክቡር
ኣሜን!


text:
ምስትምቓር ዳዕሮ፡ ኣብ ጽላል ሞሞና
ሽሻይ ሓይልኣብ
ኣስተማቐርቲ ናይ’ቲ ኣብ ኣድራሽ ዳዕሮ ሃማመተኤ ዝካየድ ክልተ ሰሙናዊ መደብ ምስትምቓር ጥበብ በቦታኦም ምስ ሓዙ፡ ኣላይ መድረኽ ኣሮን ወልደሚካኤል ንዕዱም ናይቲ ምሸት፡ ንድምጻዊ ኣማኒኤል ወልደጋብር (ሞሞና) “በየነይቲ ደርፍኻ ክትጅምር ትደሊ?” ብምባል ነቲ መደብ ጀሚሩዎ። ኣእዛን ሰማዕቲ ነታ ብህድኣት ትዋዝም ዝነበረት፡ ክትሰምዓ እትበሃግ ክራር ሞሞና ክሰምዓ ተዳለዋ። ድምጻዊ ኣማኒኤል፡ በታ ሳጓኡ ዝተቐየረት ደርፊ “ሞሞና” እዩ ጀሚሩ። ነቲ ክትሰምዖ ዘወናውን ድምጹ ምስ ክራሩ ኣወሃሂዱ ንመድረኽ ጸጥ ኣበሎ። ዕምቆትን ዝኽሪን ደርፊ ሞሞና ድማ ተሓደሰ። ንመብዛሕትኦም ተዓዘብቲ ናብ ከባቢ 23 ዓመታት ብምምላስ ምስታ ደርፊ ዘለዎም ዝኽሪ በርበሮ። ገለ ካብ ተሳተፍቲ ድማ ኣባላት ቀዳማይ ዙርያ ኰይኖም “ሞሞና” እናደረፉ ንሳዋ ክወርዱ ምስሊ ስለ ዝፈጠረሎም ኣብ ዝኽሪ ተዋሕጡ።
ዓንዲ ናይ ሂወተይ፡ ምጭውቲ ኣፍቃሪተይ
መርሃዊት ናይ ጭንቀይ፡ ምሳኺ’ዩ ልበይ
ብርሃን ናይ ገዛና ኣንቲ ብዓልቲ ለይተይ
ቀንዴል ልበይ ኢኺ ንዓይ መናብርተይ…
ምስ በለ፡ ኣዳራሽ ጣቕዒት ኣንጐድጐደ። ፍሉይ ቅዲ ህርመቱ፡ መቐረት ዜማኡ፡ ቅላጸኡ፡ ምልከት ክራሩ፡ ጣዕሚ ድምጺ. . . ንተዓዘብቲ ትንፋስ ጥበብ ለጊሱ፡ መበገሲ ሓሳብ ናይዛ ደርፊ ከዘንቱ ዕዝም በለ። “ኣጀማምራኣ፡ ኣብ ቤት ትምህርቲ ሰማእታት እንከለኹ፡ ብሃማመተኤ ዝተወደበ ናይ ስነ-ጽሑፍ ውድድር ስለ ዝተሰርዐ፡ በብዓውድኹም ስራሕኩም ኣቕርቡ ምስ ተባሃልና’የ ኣቕሪበያ። ኣብቲ ግዜ’ቲ ካብ’ተን ብሉጻት ደርፍታት ስለ ዝዀነት ድማ መተባብዒ ረኺበላ፡” በለ።
ፍሉይ መለለዪ ዘለዎ ደርፍታቱ ብምኡዝ ህርመት እናኣመስከረ ድማ’ዩ ዛራ ፍርያቱ ንምውሓዝ ናብታ ምስ “ሞሞና” ዝሰርሓ “ኣራንሺ” ዘርእስታ ደርፉ ዝሰገረ። ‘ኣራንሺ’ ተመሃራይ እንከሎ፡ ዓርኩ ንዝነበረት ተመሃሪት’ዩ ደሪፉላ። ፍቕራዊ ላዛ ብዘለዎ ናፍቖታዊ ቋንቋ ድማ’ዩ ናብታ ካብ ከረን ናብ ቤት ትምህርቲ ሰማእታት መጺኣ መማህርቱን ኣፍቃሪቱን ዝዀነት ጓል ከረን ዝደረፈላ።
ሸሊል ተቖኒና፡ ልውየት ዝኽዳና… ኣፍቃሪተይ
እታ ጀብጀብ ጸጒራ ናፊቐያ ሉላ… ኣፍቃሪተይ
መርሓባ በልኒ፡ ንዒ ኣዛርብኒ… ጸምዩኒ
ኣራንሺ መልክዓ፡ ኣነስ ነይርስዓ…
ድምጻዊ ኣማኒኤል (ሞሞና)፡ ኣብ ቀዳማይ ዙርያ ንሳዋ ክወርድ እንከሎ፡ ንመሞናን ኣራንሽን ዘርእስተን ደርፍታቱ ሒዙ’ዩ ወሪዱ። ምስኡ ኣብታ “ሳዋ” ዘርእስታ ህብብቲ ደርፊ ዝደርፍ ድምጻዊ ሙሴ ሓድሽ’ውን ኣካል ናይቲ መደብ ኰይኑ ምስትምቓሩ ኣብ ደርፍታት ድምጻዊ ኣማኒኤል ወልደጋብርን ዝኽርታቱን ኣካፊሉ።
ንደርፍታቶም ኣብ ስቱድዮ ብምቕራጽን ሞራል ብምሃብን ንምዕባለኦም ደራኺ ሓይሊ ዝፈጠረሎም ጋዜጠኛ ደበሳይ ወልዱ ምዃኑ ክልቲኦም ድምጻውያን ኣመስጊኖሞ። ሞሞና ብዘይካ እዘን ልዒለን ዝተጠቕሳ ደርፍታት፡ “ከይድፈር ዶባታ” ዘርእስታ ደርፉ’ውን ምስ’ተን ኣብ ሳዋ ልዑል ሰማዒ ዝረኸባ ፍርያቱ ምዃና ይፍለጥ።
“23 ዓመት ንድሕሪት መሊስካና፣ እዚ በጺሕካዮ ዘለኻ ደረጃ፡ ፍረ ናይ ሽዑ ሰናይ ምንዮት፡ ተበግሶ፡ ናይ ስራሕ ወኒ፡ ሓያል ጻዕርን ብሉጽ ድስፕሊንን’ዩ። ከምዚ ኢልካ ዓቢ ድምጻዊ ኴንካ ክርእየካ፡ እቲ ንስኻን ሙሴን ደርፍታትኩም ሒዝኩም ክትመጹና፡ ብሉጽነት ደርፍታትኩም ኣስተብሂልና፡ ሓንሳብ ተሰሚዐን ካብ ዝሓልፋ ነበርቲ ክዀና ብምባል ክንስንደን፡ ህቡብነት ረኺበን ድማ ክቕጽላ…ተሓቢነ!” ክብል’ዩ ደበሳይ ወልዱ ዝኽርታቱ ኣብቲ ናይ ጥበብ ምስትምቓር ምሸት ኣካፊሉ።
ቀጺላ ንምስትምቓር ዝቐረበት ደርፊ “ማክዳ” እያ። ኣብ ተዓዘብቲ ፍሉይ ተምሳጥ ዘሕደረት ማክዳ፡ ናይ ሓደ ኣፍቃሪቱ ምስ ጠፍኣቶ ናብ ፍጹም ቅልውላው ዝሽመም ሰብ ዛንታ’ያ ተዘንቱ። ነታ ሓንሳብ ተራእያ ዝተኸወለት ማክዳ እናደለየ ድማ’ዩ ናብ ብዙሕ ቦታታት ጋሽ ባርካ ዝጓዓዝ።
“ዜማታትካ ከስተማቕር’የ መጺአ። ጽቡቕ ድምጺ፡ ጽቡቕ ተዘክሮታት፡ እቲ ኣብ ስትድዮ ተመሊኡ ዝመጸካ፡ ኣብዚ ብህያዉ ከም ዘለዎ ክቐርብ ምኽኣሉ ንብቕዓትካን ሓይልኻን’ዩ መስኪሩ’ሞ እንቋዕ ኣሓጎሰካ። ድምጽኻ ምስቲ ኣብ ስቱድዮ ዝተመልአ ፍልልይ የብሉን!” ብምባል ሮቤል ከበደ ኣድናቖቱ ገሊጹ። ዋሕዚ ምስትምቓርን ተዘክሮታት ኣስተማቐርትን ድማ ቀጺሉ።
ቀጺላ ንምስትምቓር ዝቐረበት፡ ሓደ ካብ ኣስተማቐርቲ ዝሓረያ “ቤቱ” ዘርእስታ ደርፊ’ያ። እዛ ደርፊ ንቤቱ ዝተባህለት ጓሉ ዝደረፋ፡ ሓንቲ ካብ’ተን ምስ ድምጻዊ ሙሴ ሓድሽ “ክሓልፍ’ዩ” ብዝብል ኣርእስቲ ዝሰርሑዋ ኣልቡም ዘለዋ ደርፍታት ምዃና ጠቒሱ ናብ ኣስተማቐርቲ ኣውሪዱዋ። ንዓኣ ስዒባ ዝቐረበት ድማ ኣብ 2002 ዝተሰርሐት ኣብታ “ምስለይ” ዘርእስታ ኣልቡም ካብ ዝርከባ ደርፍታቱ’ያ። ስሙር ጣቕዒት ሓዚላ ድማ እርሩ ተባህለት።
ድምጻዊ ኣማኒኤል ወልደጋብር ክራር ቐይሩ ዘቕረባ፡ ኣእዛን ሰማዕቲ ብርሕዉ ገዲፋ ኣብ ዝኽርን መቐረትን ዝሸመመት “ጓል ከረን” እያ። ሕደማ ደርፉ፡ ክራሩ፡ ብዜምኡን ጣዕሚ ጎሮሮኡን ንጓል ከረን ከም ትርአ ኣምሲሉ ዝሃነጻ ገጸ-ባህሪ ድማ ኣብ መድረኽ ተኾሓሒላ ከም ትርአ ብምግባር ህያው ገበራ። ብምልኡ ኣስተማቓሪ ኣብ ፍጹም ጣዕሚ ሰጢሙ ድሕሪ ምጽናሕ፡ ምስ ምውድኣ ብድሙቕ ጣቕዒት ንድምጻዊ ኣማኒኤል ወልደጋብር ስለቲ ምኡዝን ህያውን ድምጹ መጐሶ።
“ናይ ብሌንን ትግረን ኣከዳድና እምብዛ’ዩ ዝምስጠኒ። ካብኡ ተበጊሰ ድማ’የ ንደርፊ ጓል ከረን ሰሪሐያ፡” ዝበለ ሞሞና፡ ክልተ ክራር እናኣበራረየ ምስ ውሃ ዘበሉ ደርፍታቱ’ዩ ኣምስዩ።
ብድሕሪ’ዚ፡ ካብታ ዓወት መንግስትኣብ ዝሰርሐን ግጥምታት፡ ድምጻዊ ኣማኒኤል ዜማታት ገይሩለን ዝተዳለዋ ባህላዊ ትሕዝቶ ዘለወን ደርፍታት ዝሓዘት ኣልቡም ዝተወስደት ሓንቲ ደርፊ’ያ ንምስትምቃር ቀሪባ። ኣብ ባህላዊ ስርሓቱ ዘይሰንፍ ብቕዓት ዘመስከረ ሞሞና፡ ኣብ ዘመናዊ ቅዲ ዘለዎ ሓይሊ ግን ብብዙሓት ዘፍተዎ እዩ። ዝበዝሑ ካብ ወሃብቲ ርእይቶ ድማ ኣብዚ ዝያዳ ሰማዒ ረኺቡሉ ዘሎ ዘመናዊ ቅዲ ኣበርቲዑ ክሰርሕ ከም ዘለዎ ተማሕጺኖም።
“ሞሞና፡ ክበሃል እንከሎ ልስሉስን ዓቢን፡ ኣብ ሓጋይ ዓቢ ቆጽሊ ዘውጽእ፡ ኩሎም ኣግራብ ኣቚጽልቶም ኣርጊፎም እንከሎው ዝጥጥዕ፡ ተስፋ ዝህብ፡ ኣንፊ ሰናይ ክራማት ዝሕብር፡ ዝደረቓ ጤለ-በጊዕ ናብ ክረምቲ ዘስግር፡ ብቐሊሉ ዘይበርስ፡ ዓቢ ገረብ’ዩ። ከም ከበሮ፡ ጋብላ መስተዪ ከብቲ፡ ዓቢ ማዕጾ ኰይኑ ዘገልግልን ኣብ ሕብረተሰብ ኤርትራ ዝንኣድ ኣስተዋጽኦ ዘለዎን ገረብ’ውን’ዩ። ሞሞና ድማ ናይ ‘ሞሞና’ ወሲድካ፣ ኩሉ ደርፍታትካ ፈውሲ ልብን እዝንን እዩ። ሓወልቲ ኴንካ ኢኻ ትስምዓኒ። ምኽንያቱ፡ እዞም ኩሎም ኣብ ሃይስኩል ርእየ ዘይጸገብኩዎም ‘ከይድፈር ዶባታ’ እናበሉ ምሳኻ ዝወፈሩ፡ ልኡላውነት ሃገር ከውሕሱ፡ ሪሞም ከየድፈሩ ዝሓለፉ… ንስኻ ናታቶም ሓወልቲ ኴንካ ኢኻ ትስምዓኒ። ‘ሞሞና’ እታ ደርፊ’ውን ናይ ብሓቂ’ያ ሞሞና፡” ብምባል’ዩ እንጅነር መዓሾ ተወልደ ንደርፍታት ሞሞናን ከይድፈር ዶባታን ብመንጽር እታ ደርፍን ነታ ደርፊ እናደረፉ ዝሓለፉ ብጾትን እናዘከረ ምስትምቓሩ ገሊጹ። “ካልእ፡ ደርፍታትካ ዝያዳ ዝምስጡኒ ኣብ መንገዲ ባጽዕ’ዮም… ደርፍታትካ እናሰማዕኩ ኣብ ጽርግያ ዓርበ-ረቡዕ ካብ ናብ ክጠዋወ እንከለኹ… ምስ ደርፍታትካ’የ ካብን ናብን ዝወዛወዝ፡” ብምባል ድማ ንድምጻዊ ኣማኒኤል (ሞሞና) ዕድመን ጥዕናን ተመንይሉ።
ስዒበን ምስትምቓር ዝተገብረለን ደርፍታት፡ “ኣስመራ ኢልኪ”ን “ዑፍ ገነት”ን እየን። መቐረት ፍረ ነገርን ድንቂ ኣሰራርሓ ዜማታትን ናይ’ዘን ደርፍታት ዘንቀሎ ድማ ብዙሕ ተዘኪሩን ተስተማቒሩን። ስዒባ “ምነት” ካብ ዘርእታ ኣልብሙ ባህላዊ ጣዕሚ ዘለዋ ደርፊ ምስ ቀረበት፡ ኣብ መበል 25 ዓመት ብሩራዊ ኢዮቤልዩ ናጽነት ኤርትራ ዝቐረበት “ህዝበይ” ዘርእስታ ደርፊ ብክራሩ ኣወሃሂዱ ናብ ሰማዕቲ ኣቕሪቡዋ።
“ዮናስ’የ ዝበሃል። ኣብ 1994 ኣብ ሳዋ ጻዕዳ እሾኽ፡ ጻዕዳ ቴንዳ፡ ጻዕዳ ጸሓይ ጥራይ’ዩ ነይሩ። ደርፍታት ሞሞናን ናይ ድምጻዊ ሙሴ ሓድሽን ግን ብብቕዓተን ቅቡላት ኰይነን ነቲ ናይ ሽዑ ወፍሪ ቅቡል ኣብ ምግባር ዓቢ ተራ ተጻዊተን። ሽዑ ሞሞናን ሳዋን ነቲ ጸሓይ በዲሀን ዓቢ ጽላል ኰይነናና። ዋላ እቲ ሽኾኽ ወጊኡካ እንከሎ ምስማዕ እተን ደርፍታት ከየቋረጽካ ኢኻ ምንቃስ ትቕጽሎ…” ብምባል’ዩ ተምሳጡ ገሊጹ ዮናስ።
ብድሕሪ’ዚ፡ “ኣደ” ዘርእስታ ደርፊ’ያ ንምስትምቓር ቀሪባ። ዝተመደበ ሰዓት ሓሊፉ ክነሱ፡ ብጥበባዊ ጣዕሚ ዝተሓልከ ኣእምሮ ኣስተማቐርቲ ግን ምንቕ ምባል ኣበየ። “ዑፍ ገነት” ዘርእስታ ደርፉ ምስ ቀረበት ግን ምስትምቓር ጥበብ ናይቲ ምሸት ክዛዘም ግድን ኰነ።
ቀጺልና ንገለ ካብቲ ብዙሕ ንድምጻዊ ኣማኒኤል ወልደጋብር ዝቐረበሉ ሕቶታትን ዝሃቦ መልስን ነቕርብ፤
ሕጂኸ ካባኻ እንታይ ኢና ክንጽበ?
ኣልቡም ወዲአ ኣለኹ። ኣብዚ ቀረባ ኣዋርሕ ክዝርግሓ’የ።
“ምኪኤል በርሀ እበሃል፣ ማክዳን ተለመንን” ዘርእሰተን ደርፍታትካ ኣብ ሓቀኛ ዛንታ ተመርኲሰን ዝተዓየያ’የን ሰሚዐ’ሞ ዛንትአን ከመይ’ዩ?
ማክዳ ፍቕራዊ ጒዕዞ ናይ ሓደ ወዲ ኣሃዱናን ኣፍቃሪቱን እተዘንቱ ደርፊ’ያ። ኣፍቃሪቱ ጓል ኣቚርደት’ያ ነይራ። እቶም ፍቑራት ጽቡቕ ሂወት ዘሕልፉ ዝነበሩ’ዮም። ኣብ ሓደ እዋን፡ ዓሊግድር ኣብ ዝነበርናሉ ኣጋጣሚ፡ ዓርክና ካባና ተፈልዩ ንኸተማ ይኸይድ’ሞ፡ ሃንደበት ማክዳ ኣፍቃሪቱ ምስ ካልአይታን ሓደ ወድን ኣብኡ ትጸንሖ። ዘይተጸበዮ ተራኺቦም። እንተዀነ፡ ወተሃደራዊ ክዳውንቱ ቀይሩ ንኽምለሳ ማክዳ ብዝሃበቶ ሓሳብ ናብቲ ኣሃድኡ ዝነበሩዎ ከደ። ናብ ዓሊግድር ምስ ተመልሰ ግን ንማክዳ ክረኽባ ኣይከኣለን። ተመሊሳ ከይትኸውን ኢሉ እግሪ-እግራ ክሳብ ተሰነይ ስዒቡ፣ ኣይረኸባን። ስለዚ ድማ ኣነ ማክዳ በሉለይ ኢለ ሰሪሐያ።
ተለመኒ ድማ ዝፈትዋ ንዝነብርኩ ጓል ደሪፈላ ቅድሚ ምሕታማ ኣብ ካሴት መሊአ ሂበያ ምቕባል ኣብያትኒ – ነታ ካሴት መሊሳትለይ (ንሕቶይ ኣይተቐበለቶን ማለት’ዩ)። ደሓር እታ ደርፊ ምስ ኣልቡመይ ወጺኣ ጽቡቕ ክትስማዕ ምስ ጀመረት፡ ንዓኣ ተባሂላ ከም ዝተደርፈት መረጋገጺ ስለ ዘይነበራ “እታ ሂብካኒ ዝነበርካ’ባ ምለሰለይ” ኢላትኒ… ኣይሃብኩዋን።
ሞሞና ዳርጋ ኩሉ ደርፍታትካ ካብ ከረን ንታሕቲ፡ ንከባቢታት ባርካ’ዩ ዝወስደካ። እቲ ቦታታት ምስ ሂወትካ እንታይ ምትእስሳር ኣለዎ? ከይሓባእካ ንገረና።
ጓል-ከረን፡ ኣራንሺ፡ ማክዳ ሰለስቲአን ኣብቲ ከባቢ’የን ዘዂድዳ። ቀዳመይቲ ዓርከይ ብሌን’ያ ነይራ፣ ጓል ከረን ማለት’ዩ። ኣብ ርእሲኡ ኣከዳድና ብሌንን ትግረን እምብዛ’ዩ ዝምስጠኒ…ብኸምኡ’የ ብደርፍታተይ ንኸረን ገጸይ ምጒዓዝ ዝፈቱ።


text:
ሓሶታት የማነ ገብረኣብ፡ ንግብኣተ-መሬት ስርዓት ኢሳያስ ዘቀላጥፍ’ዩ
ኣቶ የማነ ገብረኣብ፡ ንሓሶታትካ ከቃልዕን ክብድህን ክብል ልዕሊ ዓቅምኻ ኣዎንታዊ ሚዛን ይህበካ ከይህሉ እቅሬታ ግበረለይ። ኣብ ዝሓለፈ ሰሙን፡ ብጋዜጠኛ ያልዳ ሃኪን (Yalda Hakin) ኣገልግሎት መደበር ራድዮ ዓባይ ብሪጣንያ(BBC) ንኤርትራ ኣብ ዝምልከቱ ዝተፈላለየ ጉዳያት ተሓቲትካ ንዝሃብካዮ መልስታትን መግለጺታትን ኣብ ሰለስተ ነጥብታት ከተኩር። እቲ ዝሃብካዮ መልስታትን መብለጺታትን፡ ኣብቲ ‘’ሓሶትን ሓሙኹሽትን እናሓደረ ይፎክስ’’ ዝብሃል ምስላ ቀዳሞት’ዩ ዝጠቃለል።
- ኣብ ኤርትራ፡ ካብ ዝኾነ እዋን ንላዕሊ ብዘይ ክሲ ወይ ፍርዲ ኣብ ምስጠራዊ ጎዳጉዲ፡ ኮንተይነራትን ዝኾነ መሳለጥያታት ኣብ ዘይብሉን ቦታታት ኣማኢት ኤርትራውያን ንዓመታት ተሓይሮም ይሳቀዩ ከምዘለዉ ብሩህ ክንሱ፡ ብሓሶትን ሽሕጣንን ተመልሚልካ ዝዓበኻ የማነ ግን ”ሚስጥራዊ ኣብያተ ማእሰርቲ የብልናን፡ ሰባት ኣይነሳቅን ኢና፡ ንሕና ሰባት ምስቃይ ኣትሪርና ኢና ንቃወሞ’’ ክትብል ዓይንኻ ከይሓሰኻ መሊስካ። ኣቶ የማነ፡ እቶም ብገድላዊ ኣበርክቶን ብተሞክሮን መምሃራንካ ዝነበሩ’ሞ ብሰሪ’ቲ ንስኻን መሰልትኻን ንኢሳያስ ዝመጠኹሞ ቀይናን ምኽሪ ኣብ ኣብያተ ማእሰርቲ ብስቃይ ዝተሰውኡን ገና ሞት ዝጽበዩ ዘሎዉን ኣባላት ጉጅለ 15 ከመይ ኣቢልካ ረሲዕካዮም? እቶም ጉድለታት ንምእራምን ሃገር ንምምዕባልን ርእይቶ ዝሃቡን ሓሳቦም ኣብ ጋዜጣታት ዝጸሓፉ ጋዜጠኛታትን ብሰንክኻ ግደ ማእሰርቲ፡ ምድስካልን ስደትን ኮይኖም ዘለዉ ዜጋታት ተሓታቲ ምዃንካ ዘንጊዕካ ዲኻ?
- ኣብ ኤርትራ ብሕጊ ዝምእዘዝ መንግስቲ ከምዘየለን ምርጫ ተኻይዱ ከምዘይፈልጥን ዘካትዕ ኣይኮነን። ከምቲ ኢሳያስን ኮራኩሩን ንዓመታት ዘደጋግምዎ ሓሶት ድማ፡ ኣቶ የማነ፡ ‘’ምስ ኢትዮጵያ ዘሎ ምሕንጻጽ ዶብ ስለዘይተወድአ፡ ቅዋም ኣይተተግበረን፡ ምርጫ ኣይተኻየደን” ክትብል መሊስካ። ወዮ ድኣ እቲ ቀምሽ ኣደይ ሓንኲሉኒ ዝዓይነቱ ምስምስ ምቅራብ ኣመል ስርዓት ኢሳያስ ኮይኑ’ምበር፡ እቲ ሓቂ፡ ውልቀ መላኺ ኢሳያስን መሰልቱን ኣብ ስልጣን ንዓመታት ንምቅጻል፡ ንህዝቢ ኤርትራ ከም ቃሕቶኦም ንምርጋጽን ህዝቢ ንውሽጣዊ ኣበራት ስርዓት ኢሳያስ መታን ከየድህብን ኢዩ እቲ ቀንዲ ምኽንያት። ሕቶ ዘይምሕንጻጽ ዶብ ምስ ኢትዮጵያ ስለዘይተወድአ ቅዋም ንኸይህሉን ምርጫ ንኸይካየድን ከም ሓቂ እንተተወሲዱ፡ ስለምንታይ ኢትዮጵያ ምርጫታት የካይዱ ኣለዉ?
- ኣሽሓት ኤርትራውያን፡(መብዛሕቶኦም መንእሰያትን ተጋደልቲ ዝነበሩን) ብሰንኪ ደረት ዘይብሉ ሃገራዊ ኣገልግሎት፡ ሽቅለተ ኣልቦነትን ምግሃስ ሰብኣዊ መሰላትን ዝፈትውዋ ሃገሮምን ቤተሰቦምን ገዲፎም ናብ ወሕስነት ዘይብሉ ስደት የምርሑ ኣለዉ። እቶ የማነ፡ ኣብ ርእሲ’ቲ ምስ ኢትዮጵያ ዘሎ ሕቶ ዶብ ስለዘይተወድአ ምኽንያት ምንዋሕ መደብ ሃገራዊ ኣገልግሎት ኢልካ ዝሃብካዮ ሽሓጢ መልሲ፡ እቲ ኣብ ሃገራት ኤውሮጳን ሰሜን ኣመሪካን ዘሎ ስደተኛታት ናይ ምቕባል ሉስሉስ ሜላ፡ ኤርትራውያን ናብ ስደት ከምርሑ የተባብዕም ከምዘሎ ገሊጽካ። ወዮ ድኣ ኣብ ከብዲ ጽጉብ ጥሙይ የለን ኮይኑ’ምበር፡ ምውቅቲ ገዝኡ ገዲፉ ኣብ ኣጻምእን ማያትን ብጥሜትን ድኻምን ክምውት፡ ብነጋዶ ሰብ ብካራን ጥይትን ክጉያሕ፡ ኣብ መዓስከር ሰደተናታት ክከላበትን ለማናይ ክኸውንን ዝመርጽ ኮቶ የለን።
ኣቶ የማነ፡ ኩሉ መልስታትካ ኣብ ህዝቢ ኤርትራ ዘለካ ንዕቀትን ተበላጺ ጠባይካን ዘንጸብርቕ ኮይኑ፡ ኣብ ቤትማእሰርቲ ስርዓት ኢሳያስ ዝሳቀ፡ ኣብ ስደት ከርፋሕ ናብራ ዘሕልፍን ኣብ ጉዕዞ ስደት ዝመውትን ዝእሰርን፡ ኣብ ግዱድ ሃገራዊ ኣገልግሎት ዝተዋፈረ፡ ውላድ፡ ቤተሰብን ዘመድን ስለዘይብካ ጥራይ ኢኻ ሰማይን ምድርን ዘላግብ ሓሶትን ዓይኒ ሰብ ዘኑቅርን መግለጽን ኣቅሪብካ። ኣቶ የማነ፡ ታሪኽ ክድገም ምዃኑ ክትዝንግዕ የብልካን። ወለዲ፡ ቤተሰብን ኣዕሩኽን ናይ ኩሎም ግዳያት ሞት፡ ማእሰርትን ስደትን ኤርትራውያን ይዕዘቡኻን ጽባሕ ኢድ ኢሳያስ ምስኣርከበትልካ ወይ ብሓይሊ ህዝቢ ምስተቀፈድካን ካብ ተሓታትነት ከምዘይተምልጥ ክትግንዘብ ኣለካ። ኣቶ የማነ፡ ተስፋ እገብር ኩሉ ዝሃብካዮ መሰረት ኣልቦ መግለጺታትን ሓሶታትን ምስቲ ኣብ ኤርትራ ዘሉ ክውንነት ከተገናዝቦን ምስ ሕልናኻ ክትመራመርን። እንተድኣ ‘’እናፈለጠ ዝደቀሰ’ስ ነቅኒቕካዮ ነይሰምዕ’’ ዝዓይነቱ እምነት ሃልዩካ ግን ካብ ከቢድ ድቃስካ ነቅኒቑ ዘበራብር ግዜ ርሑቅ ኣይኮነን።
ጽላል- ካብ ሕቡራት መንግስታት ኣመሪካ መጋቢት 2015


text:
ፍልጠት ኣብ ሓደ ሰብ፣ ሓደ ህዝቢ ወይ ከባብን ሃገርን ዝተሓዝአ ኣይኮነን። ፍልጠት ተመላላኢ’ዩ። እቲ ሓደ ዝውንኖ እቲ ካልእ ኣይውንኖን። ታሪኽ ናይ’ቲ ሓደ ህዝቢ ካብ ናይ’ቲ ካልእ ፍሉይነታት ኣለዎ። ኣብ ሓደ ሃገር ዝተኻየደ ነጻነታዊ ድዩ ሓርነታዊ ቃልሲ፡ ብተመሳሳሊ ኣብ’ቲ ካልእ ካብ ዝተካየድ፡ ካብ መንቀሊ ናይ’ቲ ወጽዓ፡ ደርባዊ ባህሪ ናይ’ቶም ገዛእቲ፡ ፖለቲካዊ ብቕዓትን ኣመራርሓን ናይ ለውጢ ሓይልታት፡ ተሳትፎን ንቕሓትን ህዝቢ ...ወዘተ ነናይ ገዛእ ርእሱ፡ ብኣወንታን ብኣሉታን ዝግለጽ ብልጫታት ኣለዎ’ዩ። ብፍላይ ናይ ህዝብታት መሰረታዊ ሓርነታዊ መሰላት ምሉእ ንምሉእ ኣብ ዝተዓፈነላ ሃገር ዝነብሩ ህዝብታትን ተቓለስቲ ሓይልታቶምን፡ ተጻዒንዎም ዘሎ ኣርዑት መግዛእቲ ሰቢሮም ነጻን ሓራን ክኾኑ፡ ኣብ ሃገሮም ቅድሚኦም ካብ ዝነበረ ወለዶ ተመክሮ ክፈልጡ ኣለዎም። ታሪኾም ክፈልጡ፡ ክስንዱን ክዕቅቡን ኣለዎምን ይግባእን። ኣብ’ዚ ከይተሓጽሩ፡ ጭቡጥ ዓቕሞም ክንዲ ዝፈቐደሎም፡ ኣብ ከባቢኦም ኮነ ኣብ መላእ ዓለም ካብ ዝተካየዱ ሰውራዊ ምንቅስቓሳት፡ ዘጋጠሞም ዕንቅፋት፡ ንምስጋሩ ዝተጠቕምሉ ሜላ፡ ዘመዝገብዎ ዓወትን ዝበጽሕዎ ደረጃ ገስጋስ ምዕባለን፡ ብከም እንደነገሩ ዘይኮነ፡ ብቑም-ነገሩ ኣዳቒቖም ንክፈልጥዎ ግቡእ ትኹረት ሂቦም ከጽንዕዎ ይግባእ ዝብል እምነት ኣለኒ። እቲ ምንታይ ንናይ ገዛእ ርእሶም ረብሓን ምዕባለን ንምቅልጣፍን ንምርግጋጽን መታን ክሕግዞም።
ኤርትራ ብሓደ ህዝቢ ዘይኮነ፡ ብህዝብታት ዝቖመት ሕብረ-ብሄራዊት ሃገር ከም ምዃና መጠን፡ ህዝቢ ኤርትራ ዘይኮነ ህዝብታት ኤርትራ ዝብል መግለጺ ከም ዝጥቀም ኣቐዲመ ክሕብር እፈቱ ዝኸበሩምን ዝኸበርክንን ተኸታተልቲ እዚ መደብ። ህዝብታት ኤርትራ ኣብ ጉዕዞኦም ብዙሓት ኣሉታዊ ስንብራት ዝገደፉ፡ ከቢድ ዋጋ ዘኽፈሉ ተመክሮታት ዘለዎም ህዝብታት’ዮም። በቲ ካልእ ገጹ ከኣ ኣብ’ቲ ዝተናወሐ ፖለቲካውን ዕጥቃውን ቃልሲ ዘዋህለልዎ ሓባራዊ ኤርትራዊ ሃገራዊ ስምዒት፣ ሕድሕድ ኣፍልጦ፣ ዝሰገርዎ መስገደል፡ ዘመዝገብዎ ዓወት፡ ሃብታም ተመክሮ ዝሓፍስሉን ንካልኦት ዘካፍልሉን መስርሕ ሰጊሮም’ዮም። ኣብ ጎረባብቲ ኤርትራ፣ ኣብ ዞባና፣ ኣህጉርና ኮነ ዓለምና ዝነበሩ፡ ብቐንዱ ስእነት ማሕበራዊ ፍትሒ ዝመንቀሊኡ ደርባውን ብሄራውን ሕቶታትን ግጭታትን ከመይ ተበጊሶም ከመይከ ተፈቲሖም፡ እቶም ዝፈልጦ ኣቕዲሞም ይፈልጡ’ዮም። እቶም ዘይፈልጡ ድማ ክፈልጡ ኣለዎም ይግባእን። ሎሚ ኣብ ምድሪ ኤርትራን ህዝብታት ኤርትራን ዝግበር ዘሎ፡ ዝተሓዝ ዘሎ ፖለቲካዊ ኣንፈት፣ ዝተደዋወሰ ኣረኣእያን ሕድሕድ ዘይምክብባርን ዘይምቅዳውን ልቢ ኢልካ ምስ እትዕዘብ ግን፡ ህዝብታት ኤርትራ ካብ ናይ ገዛእ ርእሶም ሕሉፍ ቃልሲ ኮነ፡ ኣብ ከባቢኦምን ዓለም ዝተኻየደን ዝካየድ ዘሎን ፖለቲካዊ ፍሕፍሕፍን ግርጭትን ከመይነት ኣፈታትሓኡን ተመክሮ ክቐስሙ ቅሩባት ኣይመስሉን። ብፍላይ ናይ ስርዓት ህግደፍ ጸግዒ ዝሓዙ ወገናት፡ ከም’ቲ ገለ ተዛረብቲ ዝብልዎ፡ ሓንቲ ግዜ ካብ ኢሳያስ ዝተዋህበት ቃል ሒዞም፡ ኣይንላዕሊ ኣይንታሕቲ፡ ኣይግዙ ኣይሕገዙ ኣኺልዎም ጠረው ምስ በሉ’ዮም።
ሃገራዊ ታሪኽካን ተሞክሮኻን ዘይምፍላጥን ካብ ካልኦት ክትመሃር ቅሩብ ዘይምዃንን ድማ እነሆ ነዚ ንሓልፎ ዘለና መርሆ ኣልቦ ጽልምትምት ፈጢሩ። ስማዊ መንግስቲ ንህዝቢታት ኤርትራ ንዒቑ፡ ኣብ ዓፍራ ረጊጹ ብዙሕ ግዜ ንሰማይ ኣንቃዕሪሩ ኣምባሂቑ። መብጸዓ ኣትዩ። ፈኪሩ። ተጻሪፉ። ናይ ቃልሲ ተመክሮ ካብ ዘለዎም ኣብ ቀረባ ርሕቀትና ካብ ዝርከብ ኮነ፡ ካብ ኣብ ርሑቕ ርሕቀትና ዝርከቡ ህዝብታትን ቃልስታቶምን ገለ ሓጋዚ ትምህርቲ ክወስድ ቅሩብ ኣይኮነን። ሓይሊ ሓሳብ፡ ብስነ-መጎት ሓይሊ ንምቕታል፡ ንኺድ ጥራሕ ደኣምበር ካብ ሕሉፍ ክመሃር ቅሩብ ኣይኮነን። ደለይቲ ደሞክራስያዊ ለውጢ ኮነ እቲ ዘይተወደበ ህዝቢ’ውን ብተመሳሳሊ ካብ ካልኦት ብፍላይ ካብ ከባቢና ገለ ክወስድ ድልውነት የብሉን ክብል እደፍር። እሞ ዝኸበርኩም ህዝብታት ኤርትራ ኣብ’ታ ዘይብልና መን ከማና መን ከም መንግስትና እናበልና፡ ናበይ ንኸይድ ኣለና? ኣበይ ኢና ክንበጽሕ? ሕሉፍ ተመክሮና ብግቡእ እተተ ማሃርናሉ፡ ካብ ናይ ካልኦት ልምዲ እንተወሰድና እንታይ ንጉዳእ? ንጥቀም ደኣምበር ዋላ ሓንቲ ጉድኣት የብልናን። ካብ ሕሉፍ ናይ ቃልሲ ጉዕዞ ኣይንመሃር፡ ኣብ ቀረባ ርሕቀትና ካብ ዝርከቡ ናይ ቃልሲ ተመክሮ ኣይንወስድ፡ ንኹሉ ንዒቕና ኣበይ ኢና ክንበጽሕ? ኣብ ንበጽሖ ከምዘይብልና ብተግባር ንነብረሉ ዘለና ኩነታት ሓባሪ ይመስለኒ። ስለዚ ዝኸበርኩምን ዝኸበርክንን ኣሕዋትን ኣሓትን ነብስና ንፈትሽ፡ ምስ’ዚ ኣየውፍር ኣየእቱ ሒዝናዮ ዘለና ዓይኒ መርፍኡ ዝጠፍኦ ኣነ ንሕና መን ከማና ዝብል ባዶ ጃህራን ፈኸራን ብንቕሓት ንፋታሕ። ካብ ናትናን ናይ ካልኦትን ተመክሮ ብኽፉት ኣእምሮ ንመሃር። ንፍለጥ፡ ንንቃሕ፡ ንብቃዕ.....
ፍረ-ህይወት ካብ ኡጋንዳ
ፈነወ ረድዮ ድምጺ ሰላምን ደሞክራስን ኤርትራ፡21-10-2015


text:
ዓቀብቲ ሕጊ ኢጣልያ ኣሽሓት ኣፍሪቃዊያን ናብ ኢጣልያ ኣስጊርካ ተባሂሉ ንዝተኸሰ ኤርትራዊ ነፃ ከውፅእ ዝኽእል ናይ DNA መርትዖ ኣይንቕበልን ኢሎም።
ሰበስልጣን ኢጣልያ ብዘይሕጋዊ ምስግጋር ሰባት ዝሓዙዎ መድሃኔ ተስፋማርያም በርሃ ብጌጋ ዝተኸሰሰ ሰብ ምኳኑ መርትዖታት እንተቐረቡ እውን ንልዕሊ ሓደ ዓመት ክርኣይ ዝፀንሐ ጉዳዩ ቀፂሉ’ሎ።
ናይ መድሃኔ ተስፋማሪያም በርሀ ጠበቓ ሚሸለ ካላንትሮፖ ዝሓለፈ ረቡዕ ንቤት ፍርዲ ኣብ ዘቕረብዎ ናይ 45 ደቓይቕ ሞገተ ዓሚሎም ብጌጋ ዝተትሓዘ ሰብ እዩ ኢሎም ኣለው።
59 ዓመት ዝዕድሚአን ወ/ሮ መዓዛ ዘርኣይ ወልዳይ ወላዲት ኣዲኡ ንመድሃኔ ተስፋማሪያም በርሀን ምዃነን ዘረጋግፅ ናይ DNA ምርመራ ክህባ ኣብ ዝሓለፈ ሰሙን ካብ ኣስመራ ተበጊሰን።
ናይ በርሀ ጠበቓ ካላንትሮፖ እቲ ንስደተኛታት ብምስግጋር ዝጥርጠር ሰብ ምስ መድሃኔ ተመሳሳሊ ሽም ከምዘለዎን መድሃኔ ተስፋማሪያም በርሀ ኣብ 2016 ዓ.ም ብጌጋ ኣብ ሱዳን ዝተኣስረ ሰብ እዩ ኢለን ይኣምኑ።
ዓቀብቲ ሕጊ ምስቲ ኣብ ቁፅፅር ዘውዓልዎ ሰብ ዘይመሳሰል ፎቶታት ኣቕሪቦም።እቲ ስእሊ ምስቲ ብሓቂ ዘይሕጋዊ ኣስጋሪ ደቂ ሰባት ተባሂሉ ናይ ዝእመን መድሃኔ ይሕደጎ መርእድ ይመሳሰል።
ንሱ ዘይምዃኑ ተወሰኽቲ መርትዖታት ቀሪቦም እዮም።ዓቀብቲ ሕጊ ክሲ ኣብ ዝጀመርሉ እዋን ኣብ ውሽጢ ኤርትራ ከምዝነበረ፣ኣብ 2014 ዓ.ም ናይቲ ተጠርጣሪ ሰብ ጠሊፎም ዝቐድሑዎ ድምፂ ምስ ናይ መድሃኔ ተስፋማሪያም በርሀ ከምዘይመሳሰል፣ብመድሃኔ ይሕደጎ መርእድ ዝሰገሩ ሰባት መድሃኔ ተስፋማዊያም በርሀ ዘይምዃኑ ምግላፆም፣ኣብ ስዊድን እትነብር ሊዲያ ተስፋይ ዝተበሃለት በዓልቲ ቤቱ ንመድሃኔ ይሕደጎ መርእድ ከይተረፈት ሰበስልጣን ጣልያን ንዝተጋገየ ሰብ ምሓዞም ምግላፃ/ድምጺ ኣሜሪካ ንሊድያ ንምዝርራብ ፈቲኑ ኣይተዓወተን/ ወዘተ ተጠቒሶም ኣለው።
ዓቀብቲ ሕጊ ነቲ ሓድሽ ናይ DNA ምርመራ ከምዘይቕበሉዎ ገሊፆም ኣለው።ኣብ ኢጣልያ ካብቲ ምርመራ ወፃኢ መርትዖ ቅቡል ንክኸውን ክልቲኦም እቲ ዓቃቢ ሕግን ጠበቓን ክሰማምዑ ኣለዎም።
ብመሰረት ፀብፃብ ጋዜጣ ዘ ጋርድያን ዓቃቢት ሕጊ ኣናማሪያ ፒኮዚ ኣብቲ ቤት ፍርዲ ዝሃብኦ ቃል “ሕጋዊ መስርሕና ኣብ DNA ከይኮነስ ኣብ ካልኦት ሓበሬታታት ዝተመስረተ እዩ’ ኢለን።
ኣብ ኖርወይ እንትነብር ሓፍቱ ንመድሃኔ ተስፍማሪያም በርሀ ህይወት ተስፋማሪያም በርሀ ፍትሒ ተደፊኑ’ሎ ኢላ ትኣምን።እንተኾነ ግን ናብቲ ቤት ፍርዲ ቀሪቦም ምስክርነት ንምሃብ እውን ሰባት ከምዘድሕርሕሩ ህይወት ትገልፅ።
እቲ ጉዳይ ን9 ሕዳር 2017 ዓ.ም. ክቕፅል ቤት ፍርዲ ቆፀሮ ሂቡ’ሎ።


text:
ረቡዕ ዕለት 12 መስከረም 2017 ዓ.ም. ቅዱስ ኣቦና ር.ሊ.ጳ. ፍራንቸስኮ ከምቲ ልሙድ ኣብ ቅርዓት ቅዱስ ጴጥሮስ ካብ ውሽጥን ወጻእን ዝመጹ በሸሓት ዝቑጸሩ መእመናን ኣብ ዝተረኽብሉ ጉባኤ፥ ካብ ዕለት 6 መስከረም ክሳብ ዕለት 11 መስከረም 2017 ዓ.ም. ኣብ ኮሎምቢያ ዘካየድዎ መበል 20 ዓለም ለኻዊ ሓዋርያዊ ዑደት ኣማእኪሎም ኣስተምህሮ ትምህርተ ክርስቶስ ከምዝለገሱ ልእኽቲ ጋዜጠይና ራዲዮ ቫቲካን ደቦራ ዶኒኒ ሓቢረን።
ኣብ ኮሎምቢያ ዘካይድክዎ ምብጻሕ ነቲ ሕዝቢ ኮሎምቢያ ብዙሕ ማህሰይትን መቑሰልትን ካብ ዘስዓበሉ ድሕሪ ናይ ፍርቂ ዘመን ኵናት ሓድሕድ ተላቒቑ ዝፍጽሞ ዘሎ ከይዲ ዕርቂ ንምብራኽ ዝብል ድላይ ዘማእከለ እዩ ኔሩ ከምዚ ምንባሩ ድማ እቲ ናይቲ ዘካይድዎ ሓዋርያዊ መገሻ መርሖ Demos el primer paso ቀዳማይ ስጉምቲ ካባና ይንቀል ዝብል ምንባሩ ድማ ኣዘኻኺሮም ኮሎምቢያ ብእግዚአብሔር ተደጊፊ እዚ ስጉምቲ’ዚ ድሮ ኣንቂላቶ እያ።
ቅዱስ ኣቦና ኣብ ዘቕረብዎ ኣስተምህሮ ትምህርተ ክርስቶስ፥ ቅድም ቀዳድም ንኮሎምቢያ ንኽበጽሑን ንዝዓደምዎምን ኣብ ኮሎምቢያ ምስ ኣተዉ ድሙቕን ክቡርን ኣቀባብላን ገይሮም ነዘኽበርዎም ንናይ ኮሎምቢያ ርእሰ ብሔር ክብረት ይሃበለይ ቢሎምን ነቶም ድሙቕን ውዕዉዕን ኣቀባብላ ንዝገበሩሎም ብፁዓን ጳጳሳት ብፍላይ ድማ ንሕዝቢ ኮሎምቢያ ብምምስጋን እቲ ዘደንቕ ምስቲ ኩሉ ስቓዩ ዘርእዮ ዝነበረ መንፈስ ሃሴት ብሓቂ ዝድነቕ እዩ። እቲ ናተይ ናብ ኮሎምቢያ ብምጻሕ ካብቲ ሕዝቢ ካብ ዝህቦ ንመላእ ቤተ ክርስቲያን እውን ሃብቲ ዝኾነ ምስክርነት ሕይወት ገዛእ ርእሰይ ንኽመሃር እውን ዕድል እዩ። እቲ ሕዝቢ ናይ ተስፋ ህዝቢ እዩ። እቲ ዘደንቕ ኣብ ይሓለፍሉ ኣብ ዝነበሩ ስፍራ ዝርከብ ዝነበረ ሕዝቢ ወለዲ ደቃቶም ሓፍ እናበለኡ ክባርኸሎም ዘቕርብዎ ዝነበረ ሕቶ እዩ። ወደይ እዩ ቢሎም ንኽርእይዎ ዝገብርዎ ዝነበሩ ጻዕሪ ወለዲ ናይ ምዃኖም ሓበን ዝምስክር እዩ። ሃብተይ ውላደይ እዩ። እዚ ተስፋይ እዩ እዮም ዝብሉ ዝነበሩ። ወላድ ሕዝቢ ውላዱ ተሓቢኑን ብተስፋን ዘርእይ ሕዝቢ በዓል መጻኢ እዩ ብሓቂ ደስ ዘበለኒ ኣጋጣሚ ድማ እዩ ከምዝበሉ ዶኒኒ ገሊጸን
ኮሎምቢያ ልክዕ ከም ኩለን ሃገራት ላቲን ኣመሪካ ጽኑዕ ክርስቲያናዊ መሰረት ዘለዋ ሃገር እያ፡ እዚ ድማ ብሓደ ሸነኽ እቲ ዘጋጠማ ዘሕዝን ፍጻሜ ዘስዓቦ ስቓይ ጭሙት ምስትውዓል ክገብረሉ ዝድርኾ እውን እንተኾነ ብኻልእ መዳይ ዋሕስ ሰላም እዩ፡ እቲ ንሕዝቢ ክገማምዕ ዝደለየ መንፈስ ክፍእት ብዘየገድስ ናይ ክርስቶስ ፍቕሪ ካብ ሞት ኣዚዩ ብርቱዕ እዩ።
ቅዱስ ኣቦና በቲ ዘካይድዎ ሓዋርያዊ ምብጻሕ ኣቢሎም ሕዝቢ ኮሎምቢያ ነቲ ኣብ ቦጎታ ርእሰ ከተማ ኣብ ኣሽሓት ህዝብን ሕጻናትን መንእሰያትን የዕይንቲ ኣቢሉ ንዝገለጾ ድላይ ሰላም ናይ ክርስቶስ ቡራኬ ንምብጻሕ እዩ።
ኮሎምቢያ ካብተን ኣብ ዓለም ብብዙሓ ሕይወት ሃብታማት ተባሂለን ካብ ዝጥቀሳ ሃገራት ውሽጢ ካልኣይቲ ምዃና ዘኪሮም ብጸጋታት እግዚኣብሔር ዝተባርኸት ሃገር እያ ምስ በሉ፥ ቀጺሎም ምስ መላእ ብፁዓን ጳጳሳት ካቶሊካዊት ቤተ ክርስቲያን ኣብ ኰሎምቢያን ምስ ናይ መላእ ካቶሊካዊት ቤተ ክርስቲያን ጳጳሳት ኣብ ላቲን ኣመሪካን ካሪቢያንን ብፁዓን ጳጳሳት ኣባይቲ ምኽሪ ሕብረት ወሳኒ ኣካል እውን ከምእተራኸቡ ገሊጾም።
ቅዱስ ኣቦና ናይቲ ሓዋርያዊ መገሻኦም ቀንዲ ዕላማ ንሱ ዕርቅን ናይ ንስሓ ሊጡርጊያን ናብ ዝብል ሓሳብ ምልስ ቢሎም፥ ኣብ ቪላቪሰንሲዮ ዓርቢ ዕለት 8 መስከረም 2017 ዓ.ም. ዘካይድዎ ርክብ ምዃኑ ጠቒሶም፡ ቅድሚ እዚ ናይ ዕርቂ ሊጡርጊያ ምክያዱ ንጐሆ ንሰማዕት ብፁዕ ኣቡነ ኣገልጋሊ እግዚኣብሔር ኸሱስ ኤሚሊዮ ኻራሚሎ ሞንሳልቨን ንሰማዕት ናይ ሰበኻ ካህን ኣገልጋሊ እግዚኣብሔር ፐድሮ ራሚረዝ ራሞስ ቅድስና ንምእዋጅ ዘዕረገዎ መስዋዕተ ቅዳሴ ዘኪሮም፡ ስለ እምነቶም ዝተቐሉ ደም ሰማዕታን ብዙሓት ከምኣቶም ናይ ፍትሒ መሰኻኽር፡ ኣብ ዝኸፈልዎ መስዋዕቲ ሰላም ይጸንዕ፡ ናይቶም ብፁዓን ታሪኽ ሕይወት ኣብ ቅዳሴ ክንበብ እንከሎ ክሳብ ንኽትነብዕ ዝድርኽ ምድንፋቕ ኣሕዲሩልና እዩ። ናይ ስቓይን ናይ ሓሴትን ንብዓት። ኣብ ቅድሚ ናይቶም ብፁዓን ቅዱሳት ትሩፋት ዝነበረ ሕዝቢ መለለይኡ ብልዑል መንፈስ ክሰምዕ ክኢሉ እዩ፡ ስለ እቶም ብዙሓት ኣደዳ ዓመጽ ምኽንያት ብዙሕ ስቓይ ስለ ምሕረት እግዚኣብሔር ድማ ሓሴት። ምሕረትን ሓቅን ተራኸባ ጽድቅን ሰላምን ተሰዓዓማ (መዝ. 85.10)፡ ዝብል ኣብ መኽፈቲ እቲ ዘቕረብዎ ኣስተምህሮ ትምህርተ ክርስቶስ ዝተነበ ቃል ቅዱስ መጽሓፍ ነቲ ናይቲ ኵናት ሓድሕድ ኣደዳ ዝዀኑን ዝቖሰሉን ዜጋታትን ኣባላት ሓይሊ ምክልኻልን ነበር ዕጡቓት ሓይልን፡ ናይ መንግስቲ ኣባላት ሓይሊ ምክልኻልን ነበር ኣባላት ዕጡቓት ሓይልን ዘሳተፈ ኣብ ቪላቪሰንሲዮ ዝተነብረ ብሔራዊ ናይ ዕርቂ ሊጡርጊያ (ናይ ንስሓ ሊጡርጊያ) ዝገልጽ እዩ። … እዚ ትንቢታዊ ቃል ኣብቶም ኣብቲ ናይ ንስሓ ሊጡርጊያ ቃል ምስክርነት ዝሃቡ ናይ ኣካል መቑሰልቲ ዘጋነፎምን ኣድማይን ደማይን ኩሉ ብጸጋ እግዚኣብሔር ገዛእ ርእሶም ከፊቶም ንምሕረትን ንዕርቅን ረሃዉ ከምዝበሉ ልእኽቲ ጋዜጠይና ራዲዮ ቫቲካን ሓቢረን።
ቅዱስ ኣቦና ሕይወት ክርስትና ሓዋርያነት እዩ። ጸዋዕታን ተልእኾን እዩ ቢሎም ዕለት 9 መስከረም 2017 ዓ.ም. ኣብ ከተማ መደሊን ዝተነብረ መንፈስ ከምዝነበረ ገሊጾም። ክርስትና ጸዋዕታን ተልእኾን ምስ ዝኸውን ክርስቲያን ጨውን ብርሃንን መባኹዕትን ይኸውን። ከምዚ ምዃኑ ድማ ኣኺሉ ዝተፍር ፍረ ይህብ። ከምዚ ምዃኑ እውን እቲ ኣብ ሆጋረስ ናይቲ ናይ ዝተኻየደ ኵናት ሓድሕድ ኣደዳ ዝዀኑ ዘኽታማት ዝእለይሉ ቤትን ከምኡ እውን ምስቶም ኣባላት ውፉይ ሕይወን ካህናኣትን ደናግልን ዘካይድዎ ርክብ እናዘከሩ፡ እቲ ዝረአይዎ ኣብ ኮሎምቢያ ዘሎ ጽዋዕታ ውፉይ ሕይወት ዝምስክሮ ፍድፋድ እዩ።
ኣብ መወዳእታ ቅዱስ ኣቦና ኣብታ ከተማ ቅዱስ ፔትሮ ክላቨር ተባሂላ ኣብ እትግለጽ ከተማ ካርታገና ዘካየድዎ ሓዋርያዊ ዑደት ጠቒሶም። ቅዱስ ክላቨር ኣቦ እቶም ዝልወጡን ዝሽየጡን ዝነበሩ ጊልያውያን ናጻ ንምውጻእን ንኣኣቶም ሓዋርያዊ ግብረ ኖልዎ ብምቕራብን ስሌኦም ስለ ምኽባር ሰብኣዊ መሰልን ክብርን ዝተጣበቑን ከምእዉ እውን ቅድስቲ ማሪያ በርናርዳ ቢዩልተር ዘኪሮም፡ ናይቲ ፖለቲካዊ ዘይኰነ ናይቲ ሓቀይና ጐደና ሰውራ ወንጌል ምዃኑ ብሕይወቶም ዝመሰክሩን እቲ ንሳቶም ዝሃብዎ ኣብነት ነቲ ትማሊ ዝነበረ ስርዓት ጊልያነትን ነቲ ሎሚ እውን ዘሎ ሓድሽ ዓይነት ስርዓትን ተግባርን ጊልያነት ንምውጋድ ዘተባብዕ እዩ።
እቲ ናይቲ ሓዋርያዊ ምገሻኦም ዋና መርሕ ቃል ቀዳማይ ስጉምቲ ካባና ይንቀል ዝብል ጠቒሶም ናይ ሓውን ሓብትን ቁስሊ ምስቲ ስሌና ጊልያን ኣገልግልን ምስ ዝዀነ ኢየሱስ ክርስቶስ ኰይንካ ብምትንካፍ እቲ ናይ ጐይታ ፍቕሪ ስግው ንምግባር ቀዳማይ ስጉምቲ ካባና ይንቀል። ነፍሲ ወከፍ ኮሎምቢያዊ ቀዳማይ ስጉምቲ በታ ኣብ ኮሎምቢያ ቀሪበ ዝራእክዋን ኣብ ቅድሜኣ ኮይነ ኣማላድነታ ብዝጸለኹላ ቅድስተ ማርያም ዘቺኵይንኵይራ ድጋፍን ሓልዮትን ካብኡ ኣበጊሱ ሰላም ይሕነጽ። እዚ እዩ እቲ ቅድመይ ብፁዕ ጳውሎስ ሻድሻይን ደሓር ድማ ቅዱስ ዮሓንስ ጳውሎስ ዳግማዊ ኣብ ኮሎምቢያ ብምጻሕ ኣካይዶም ዝሃብዎ ለበዋ እውን ንሱ እዩ ኔሩ እንክብሉ ዘለገስዎ ሓፈሻዊ ኣስተምህሮ ትምህርተ ክርስቶስ ኣጠቓሊሎም።


text:
“ቅዱስ ኣቦና ር,ሊ,ጳ, ፍራንቸስኮ፥ ስደተይና ልክዕ ከምቶም ስደተይናታት ዘእንግዱ ኣብሳሪ ተስፋ እዩ”
“ተስፋ ምክፋል ዘይምፍራሕ” ዝበሉ ቅዱስ ኣቦና ር.ሊ.ጳ. ፍራንቸስኮ ዕለት 28 መስከረም 2017 ዓ.ም. ክርስቲያናዊ ተስፋ ኣማእኪሎም ዝጀመርዎ ተኸታታሊ ኣስተምህሮ ትምህርተ ክርስቶስ ብምቕጻል፥ ተጻባእቲ ተስፋ ኣብ ዝብል ንኡስ ኣርእስቲ ኣሞርኲይዞም ኣብ ዘቕረብዎ ኣስተምህሮ ምዃኑ ልእኽቲ ጋዜጠይና ራዲይ ቫቲካን ጃዳ ኣኵይሊኖ ገሊጸን።
ልክዕ ከምቲ ኣብ ዓለም ዘሎ ኵሉ ምግባረ ሰናይ ተስፋ እውን ብዙሕ ተጻባእቲ ኣለውዎ፡ ዝበሉ ቅዱስ ኣቦና ኣብ ታሪኽ ናይ ብዙሓ ወጅሂ ብምስትውዓል ገባርን ድኻ ሰራሕተይናታን እቶም ተስፋ ኣሚቶም ዝስደዱን ኵሎም ዋላ’ኳ ቡዙሕ ምረት እውን የጋጥም ጸኒዖም ንደቃቶም ንቕኑዕን ርጉእን ሕይውት ተኣሚኖም ንዝበለጸ መጻኢ እናማዕደዉ ንሎማዊ ጸገማት ዝተቓለሱን ዝቃለሱን ብዙሓት እያቶም ኢሎም።
ስደተይናታት እናሓሰቡ ተስፋ ነቲ ቤቱን መሬቱን ኣባይቲ ስድራኡን ዛሕዚሑ ዝበለጸ ምስ ናይ ሕይወት ክብሪ ዝተመዓራረየ መጻኢ ንገዛእ ርእሱን ንመላእ ቤቱን ኣሚቱ ንኽስደድ ዝድርኽ ሓይሊ እዩ። እዚ ድርኾት ተስፋ’ዚ ኣብቲ ስደተይና ዝኣትዎ ሃገር ዘሎ ሕዝቢ ልቢ እውን እንገዳን ሌላን ዘተን ድላይ ዘነቓቕሕ ድርኾት እዩ። ተስፋ ናይ ጉዕዞ ተኻፋሊ ንኽትከውን ይድርኽ፡ ስለምታይ ጉዕዞ ብኽልተ ኣካላት ኢዩ ዝፍጸም። እቲ ናባና ዝመጽእን ኣንሕናውን ባህሉን ቋንቋኡን ንኽንርዳእ ናብ ልባቱ ነብል፡ ስለዚህ ጉዕዞ ብኽልተ በዓል ቤት እዩ ዝፍጸም። ብዘይ ተስፋ ግና እዚ ዓይነት ጉዕዞ ዘይፍጸም እዩ።
እቲ ዝተፈላለያ ናይ ኵላዊት ቤተ ክርስቲያን ግብረ ሰናይ ማሕበራት ዝጥርንፍ ካሪታስ ኢንተርናዚዮናሊስ ተኻፋሊ ጉዕዞ ብዝብል መርሕ ቃል ስደተይናታት ንኽእንገዱ ዝጽውዕ ዝሓንጸጾ መደብ ጐስጓስ ቅዱስነቶም ኣስተምህሮ ትምህርተ ክርስቶስ ኣብ ዘቕረቡሉ ዕለት 28 መስከረም 2017 ዓ.ም. ብወግዒ እንከበግሱ፥ ናይቲ ጎስጓስ ተኻፋሊ ጉዕዞ ዝብል መርሕ ቃል ጠቒሶም ተስፋ ናይ ጉዕዞ ተኻፋሊ ንኽትከውን ዝድርኽ እዩ። ተስፋ ብመሰረቱ ንሕይወት እናተኸላኸለን እናዓቀበን እናዕበየን ንሕይወት ጠጠው ዘብል እዩ። ተስፋ ንጽጉብ ከብዲ ምግባረ ሰናይ ኣይኰነን ስለምንታይ ብዘይምቍራጽ እቶም ብቐዳምነት ተስፋ ዘእንግዱ ድኻታት ስለ ዝኾኑ እንክብሉ ቅዱስነቶም የረድኡ።
በዚ መገዲ’ዚ ድኻታት ናይ ታሪኽ ተዋሰእቲ እያቶም ብኻልእ መዳይ እግዚኣብሔር ናብ ዓለም ንኽኣትው ዘድልይዎ ብትኽክል ንሳቶም እያቶም፡ ዮሴፍን ማርያምን ጓሶት ቤተ ልሔምን “ትሑታት” ብዘይ ረአዩለይን ስምዑለይን ብጽሞና ናይ ጽባቔን ለውሃትን ሰውራ ዘሰናድዉ። እዚኣቶም ምንን ዘይነበሮም እውን እንተዀኑ እቲ ኣብ ዓለም ክህልው ዝግብኦ ብሉጽን ዘደንቕን ሃብቲ ንሱ ኸኣ ናይ ለውጢ ድላይ ዝነበሮም እያቶም።
ገለ ገለ እዋን ኣብ ሕይወት ኵሉ ዘሎካ ምዃን ዘይምዕዳል እዩ። ብፍላይ ድማ ንመንእሰያት። ኩሉ ዘለካ ምስ እትኸውን ኣባኻ ምጽባይን ሃረር ምባልን ዘየለ ይኸውን። ብሓፈሻኡ ኢትምኒታዊ ትኸውን። ብሓቂ እዚ እዩ እቲ ዝኸፈአ ፍርዲ። ንትምኒትን ሕልምን ልባቶም ይዓጽዉ። ኣብ ከምዚ ኵነት ኣብ ንዝርከብ መንእሰይ የቐውዕ። ናይ መጸው መንእሰይ ይኸውን።
ባዶ መንፈስ እቲ ዝዓበየን ዝኸፍኤን መሰናኽል ተስፋ እዩ። ካብዚ ዓይነት መንፈስ ባዶነት ናጻ እየ ወይ ከኣ ኣየጋጥመምን ክብል ዝኽእን ሓደ’ኳ የልቦን። ጸረ ተስፋ ምዃን ኣብ ጉዕዞ ክርስቲያናዊ ሕይወት ከጋጥም ዝኽእል ፍተና እዩ ዝበሉ ቅዱስ ኣቦና፥ ጥንታውያን መነኮሳት እናሓሰቡ፡ እቲ ስልከያ ወይ ድማ ምስልካይ ዝብል ንሕይወት ካብ ውሽጡ ቧሕጊጉ ኣብ ባዶነት ዘንከባልል እዩ። ስልኩይ ሕልና።
ክርስቲያን ንኵነት ስልከያ ክቃለስን ፈጺሙ ዘይቕበሎን ዘየእንግዶ ዘቤታዊ ክገብሮ ዘይግብኦ ተግባር እዩ። ልብና ካብዚ ፈተና’ዚ ካብቲ ካብ እግዚኣብሔር ዘይኰነ ኣልቦ ሓሴት ምዕቃብ የድሊ። ኣብቲ ኣብ ልዕሊ ጓህን ጭንቀትን እነካይዶ ከቢድ ዝዀነ ቃልሲ ሰዓሪ ንምዃን ብስም እቲ ህያው ዝዀነ ወልደ እግዚኣብሔር ኢየሱስ ምባል የድሊ። ነቲ ሓጢኣተይና እየ እሞ መሓረኒ ዝብል ወንጌላዊ ናይ ተስፋ ጸሎት ምድጋም የድሊ። ኢየሱስ ክርስቶስ ጥራሕ እዩ ልቢ ዘርህውን ሽግራትና ዝፈትሕን ናይ ተስፋ ኣድማስ ንኽንጥምት ዘብቅዕ፡ ኣብ ቃልሲ ቀብጺ ተስፋነት ንበይንና ከምዘይኰንና ዝተረጋገጸ እዩ። ኢየሱስ ንዓለም ስለ ዝሰዓረ ኣባና ውን ኣብ ልዕሊ ምግባረ ሰናይ ዝስዕር እዩ። እግዚኣብሔር ምሳና እንተድኣ ኰይኑ ነቲ ንኽንነብር ኣዚዩ ዘድልየና ምግባረ ሰናይ ንሱ ኽኣ ተስፋ ካባና ዝምንዝዕ ሓደ’ኳ ኣይክህልውን እዩ።
እንክብሉ ቅዱስ ኣቦና ዝለገስዎ ሓፈሻዊ ኣስተምህሮ ትምህርተ ክርስቶስ ዛዚሞም ነቶም ነቲ ኣስተምህሮ ንኽልገሱ ኣብ ቅርዓት ቅዱስ ጴጥሮስ ንዝተኣከቡ ካብ ውሽጥን ወጻእን ዝመጹ መንፍሳውያን ነጋዶ ሰላምታኦም ኣቕሪቦምን ነቶም ኣብ ቀረባ እዋን ብዝተኸስተ ብርቱዕ ህቦብላ ንፋስ ዝተጠቕዓ ሃገራት ካሪቢያንን ህዝብታትን እግዚኣብሔር ክሕልዎምን ክባርዀምን ተማሕጺኖም ሓዋርያዊ ቡራኬ ሂቦም ከምእተፋነዉ ልእኽቲ ጋዜጠይና ራዲዮ ቫቲካን ኣኵይሊኖ ሓቢረን።


text:
ምሩጽ ፕረዝደንት ትራምፕ ሩሲያ ኣብ ዝሓለፈ ሕዳር ኣብ ዝተኻየደ ፕረዝደንታዊ ምርጫ ኣሜሪካ ኢዳ ምእታዋ ኣሚኖም ኣለው።
ሩሲያ ኣብ ናይ ዩናይትድ ስቴትስ ምርጫ ኢዳ ምእታዋ ዝኣመኑ ምሩጽ ፕሬዝዳንት ዶናድ ትራምፕ ናይ ሩሲያ ፕሬዝዳንት ቪላድሚር ፑቲን እንተድኣ ፈቲዮምኒ ግን ከም ፀጋ እምበር ከም ሓጥያት ኣይርእዮን እየ ኢሎም።
ኣብ ቅድሚ 250 ጋዜጠኛታት ኣብ ውሽጢ ሽዱሽተ ኣዋርሕ ዝሃብዎ ፈላማይ ጋዜጣዊ መግለፂ ፑቲን ኣብ ክንዲ ንሂላሪ ክሊንተን ንዕኦም ዝድግፉ እንተድኣ ኮይኖም ስልጣን ምስሓዙ ኣብ ዓለምለኸ መድረኽ ኣብ ልዕሊ ሩሲያ ብርቱዕ መርገፂ ከምዝሕዙ ትራምፕ ገሊፆም።
ንሶም ብተወሳኺ ምስ ሩሲያ ፋይናንስያዊ ምትእስሳር ወይ ረብሓ የብለይን እውን ኢሎም። "ምስ ሩሲያ ዝኣተኹዎም ናይ ንግዲ ስምምዕ የብለይን፤ናይ ሩሲያ ዕዳ የብለይ" ኢሎም ኣለው።
ፑቲን ኣብ ልዕሊ ኣሜሪካ ናይ ኮምፒተር ስለያ ክካየድ ኣዚዞም ዝብል እምነት ሰበስልጣን ስለያ ኣሜሪካ ብዝምልከት ዝተሓተቱ ትራምፕ "ፑቲን ከምኡ ክገብሩ ኣይነበሮምን" ክብሉ መሊሶም።
ዶናልድ ትራምፕ ክልተ ኣወዳት ደቆም ዶናልድ ትራምፕ ጂኒየርን ኤሪክን ንኩሎም ዓለምለኸ ውራያት ንግዶም ከምዝመርሑ እውን ኣፍሊጦም።
‘ብዛዕባ ዝሰርሑዎ ውራይ ንግዲ ምሳይ ኣይዘራረቡን፣ኩሉ ነገር ደቀይ ብምሉኡ ክቆፃፀሩዎ የረክቦም ኣለኹ።’ ኢሎም ኣለው።
ትራምፕ ናይ መወዳእታ ጋዜጣዊ መግለፂ ዝሃቡ ኣብ ዝሓለፈ ዓመት 27 ሓምለ ነይሩ።
ምሉእ ትሕዝቶ ኣብዚ ምስማዕ ይክኣል።


text:
እቲ ኣብ ሚላኖ ሆቴል ንሰለስተ መዓልቲ ዝፀነሐ ዓውደ ርእይ ብዙሕ ህዝቢ ከምዝረኣዮን እዚ ድማ ዝምስገንን ዘተባብዕን ምዃኑ እቶም መንእሰያት ገሊፆም።
እቶም ኣሳእል ካብ ልሙድ ፍልይ ዝበለ ቅዲ ብምሓዝ ካብ ሳእኒ ኰንጎ፣ካብ ንቑፅ እንጀራ (ኰረንሾ)፣ካብ ካሴትን ዝተዳለዎን ብእርሳስን ዝተስኣሉ እዮም።
ህዝቢ ናብቲ ምርኢት ንምእታው ሓንቲ እርሳስ እዩ ከፊሉ፤ እዚ ድማ ተዋህሊሉ ነቶም ብሰንኪ ሓደጋ ድርቂ ናውቲ ትምህርቲ ዝሰኣኑ ወገናት ሓገዝ ዝውዕል እዩ ይብል ሓደ ካብቶም ሰኣልቲ ሰለሞን ገብሩ።
እቶም ሰኣልቲ ካብ ህዝቢ ዝረኸብዎ ናእዳን ሓገዝን ዘሐጉስ ኰይኑ በቶም ፀዊዖሞም ዝተረፉ መንግስታዊ መራኸቢ ብዙሃን ግን ሓዘን ከምዝተሰመዖም ደጋጊሞም ገሊፆም እዮም።
መንግስቲ ክልል ትግራይ ብፍላይ ኰሌጅ ኪነ ጥበባት ትግራይ ንቐፃሊ ክሕግዞምን እቲ ብቓል ዝዝረብ ብተግባር ክፍጽምዎም’ውን ፃውዒት ኣቕሪቦም።
ምሉእ ትሕዝቶ ኣብዚ ምስማዕ ይክኣል።


text:
ንልዕሊ 10 ዓመት ዳስ ዝነበረ ቤት ትምህርቲ ዓዲ ጨሞ ናብ ክላስ ብምልዋጥ ስሩዕ ከይዲ ምምሃር ምስትምሃር ክጅምር ተገይሩ።
Category : News , Uncategorized
ብ2000 ዓ/ም 100 ተምሃሮ ብምሓዝ ብብርኪ ብሳተላይት ዝጀመረት ቤት ትምህርቲ ዓዲጨሞ ኣብዚ እዋን ቅድመ ስሩዕ ማለት እውን ህፃን ብህፃን 70 ተምሃሮ “ኦ” ክፍሊ 45 ተምሃሮ ከምኡ’ውን 190 ስሩዕ ተምሃሮ ብሓፈሻ 300 ተምሃሮ ተቐቢሉ እናምሀረ እዩ።
ማሕበር ልምዓት ትግራይ ክላስተር ፌደራል ኣብያተ ዕዮ ምስ ባንኪ ንግዲ ኢትዮጵያን ህዝብን ምምሕዳርን ወረዳ ታሕታይ ቆራሮን ብምትሕብባር ንልዕሊ 10 ዓመት ዳስ ዝነበረ ቤት ትምህርቲ ዓዲ ጨሞ ደረጅኡ ናብ ዝሓለወ ህንፃ ንምልዋጥ 9 መስከረም 2009 ዓ/ም ሰረት እምነ ዝተነበረሉ ኮይኑ ኣብ ውሽጢ ሓደ ዓመትን ፈረቓን ህንፀቱ ብምዝዛም 13 ጥሪ 2010 ዓ/ም ንምረቓ በቒዑ እዩ።
ኣብ ስነ ስርዓት ምረቓ ቀዳማይ ብርኪ ቤት ትምህርቲ ዓዲ ጨሞ ነበርቲ ጣብያ ዓዲ ግዳድ ቁሸት ዓዲጨሞ፣ ኣባላትን ደገፍትን ማሕበር ልምዓት ትግራይ ክላስተር ፌደራል ኣብያተ ዕዮ፣ ኣመራርሓን ሰራሕተኛታትን ዋና ቤት ፅሕፈት ማልትን ባንኪ ንግዲ ኢትዮጵያን ተረኺቦም ’ዮም።
ነቲ ቤት ትምህርቲ መሪቖም ዝኸፈቱ ኣካቢ ቦርድ ማልት ክላስተር ፌደራል ኣብያተ ዕዮ ኣይተ ኣክሊሉ ገብረስላሰ ከም ዝበልዎ ድኽነትን ድሕረትን መሊኡ ንምቕንጣጥ ዘኽእል ቀንዲ መሳርሒ ትምህርቲ ብምዃኑ ኣባላትን ደገፍትን ክላስተር ኣብያተ ዕዮ ፌደራል ማልት ኣብ ፅላል ዋና ቤት ፅሕፈት ማሕበርኩም ማሕበር ልምዓት ትግራይ ብምስላፍ ቤት ትምህርቲ ዓዲ ጨሞ ካብ ዳስ ናብ ክላስ ንክቕየር ዝክኣሎም ኩሉ ብምግባር ንምረቓ ክበቅዕ ገይሮም ኣለው። ከምዚ ዓይነት ስራሕቶም ኣጠናኺሮም ብምቕፃል መነባብሮ ህዝቢ ጣብያ ዓዲግዳድ ብሓፈሻ ድማ ህዝቢ ወረዳ ታሕታይ ቆራሮ ኣብ ምልዋጥ እጃሞም ከም ዘበርክቱ ኣረዲኦም።
ኣብቲ ዕለት ንኣባላት ኣመራርሓ ባንኪ ንግዲ ኢትዮጵያ ወኪሎም እቲ ቤት ትምህርቲ ዘመረቑ መካየዲ ስራሕ ባንኪ ንግዲ ኢትዮጵያ ዲስትሪክት መቐለ ኣይተ ኣሻግሬ ኣበራ ብወገኖም፤ ትካል ህዝቢ ዝኾነ ባንኪ ንግዲ ኢትዮጵያ ኣብቶም ዝሓለፉ ዓመታት ኣብ ምእላይ ማሕበረሰባዊ ፀገማት ብፍላይ ክዓ ኣብ ህንፀት ትካላት ትምህርቲ ይነጥፍ ከም ዘሎን ብምግላፅ ኣብቶም ዝቕፅሉ ዓመታት ’ውን ኣብ ህንፀት ኣብያተ ትምህርቲ ዝጀመሮ ስራሕ ኣጠናኺሩ ብምቕፃል ተረባሕነት ህዝቢ ንምዕባይ ከም ዝሰርሕ ቃል ኣትዮም።
ተወካሊ ዋና ኣማሓዳሪን ሓላፊ ቤት ፅሕፈት ትምህርትን ወረዳ ታሕታይ ቆራሮ መምህር ገብረኪዳን በርሀ ብወገኖም ኣብቲ ወረዳ ኣብ ሸሞንተ ኣብያተ ትምህርቲ ሓደ ሓደ ብሎክ ብምስራሕ ብብርኪ ሳተላይት ክህነፃ ብምግባር ድሓር ምምሕዳር ወረዳ ሓደ ሓደ ብሎክ ክውስኽ ብምኽኣሉ ኣብዚ እዋን ናብ ስሩዓት ኣብያተ ትምህርቲ ክልወጣ በሪ ዝኸፈተት ማሕበር ልምዓት ትግራይ ሐዚ ድማ ምስ መዳርግቲ ኣካላት ብምትሕብባር ንልዕሊ 10 ዓመት ብብርኪ ዳስ ንከይዲ ምምሃር ምስትምሃር ዘገልግል ደረጅኡ ናብ ዝሓለወ ቀዳማይ ብርኪ ቤት ትምህርቲ ኣህኒፃ ምርካባ ኣብ ምምሕያሽ ሽፋንን ፅሬትን ትምህርቲ እቲ ወረዳ ዝለዓለ ኣበርክቶ ክህልዎ እዩ ኢሎም።
ቀዳማይ ብርኪ ቤት ትምህርቲ ዓዲ ጨሞ ካብ ክላስተር ፌደራል ኣብያተ ዕዮ ማልት ብር 3.7 ሚልዮን ብር 2.1 ሚልዮን ካብ ባንኪ ንግዲ ኢትዮጵያ ከምኡ’ውን ብር 1 ሚልዮን ካብ ህዝብን ምምሕዳርን ወረዳ ታሕታይ ቆራሮ ብድምር ብር 4.7 ሚልዮን ወፃኢ ተገይሩሉ ዝተሃነፀ ቤት ትምህርቲ እንትኸውን ሸሞንተ መምሃሪ ክፍሊ ዘለዎ ክልተ ብሎክ፣ ሓደ ብሎክ ምምሕዳር ህንፃ፣ ሓደ ብሎክ ቤተ-ፈተን 8 ነዃል ዘለዎን ንተምሃሮን ንመምህራን ንኽልቲኡ ፆታ ዘማእኸለ ክልተ ብሎክ ዓይነ ምድሪ ብምህናፅ እዩ ንከይዲ ምምሃር ምስትምሃር ድልው ኮይኑ።
ነበርቲ ወረዳ ታሕታይ ቆራሮ ጣብያ ዓድግዳድን ተምሃሮ ቀዳማይ ብርኪ ቤት ትምህርቲ ዓዲጨሞን እቲ ቤት ትምህርቲ ህንፀቱ ተዛዚሙ ንምረቓ ምብቅዑ ዝተሰመዖም ሓጎስ ብሰላማዊ ሰልፊ ገሊፆም።


text:
ርእሰ-ዓንቀጽ ሰዲህኤ
ኣብ ኤርትራ ዘሎ ብሰንኪ ህግደፍ ዝተፈጥረ ጸገማት ብዙሕ መልክዕ ዘለዎ እዩ። ህዝቢ ኤርትራ ካብዚ ጸገምዚ ንምውጻእ ኣብ ክንዲ ኣንጻርቲ ናይዚ ጸገማት ጠንቂ ዝኾነ ሓይሊ ንምውጋድ ዝቃለስ፥ ካብቲ ጸገምን ቃልስን ምርሓቕ ስለ ዝመረጸ፣ እቲ ናይቲ ጸገም ጠንቂ ጉጅለ መመሊሱ ክሻድንን ጸገም ኣብ ልዕሊ ጸገም ክድርዕን ዕድል ይረክብ ኣሎ።
ኣብዚ ቀረባ ግዜ ኣዝዩ ኣዛራቢ ዘሎ ናይቲ ኣብ መንጎ ኤርትራን ትግራይ ተዓጽዩ ዝጸንሐ ዶብ ብወገን ዛላንበሳን ራማን ምኽፋቱ እዩ። ጉጅለ ህግደፍ ስለምንታይ በዚ ዝረአ ዘሎ ደረጃ ንክኽፈት ደልዩ ዝተፈልጠ የለን። ክሳብ መዓስ ከምዚ ኢሉ ከም ዝቕጽልን ናይቶም በዚ ኣገባብ ናብ ኢትዮጵያ ዝኣትዉ ድሮ ኣደዳ ዝተፈላለየ ማሕበራዊ ጸገማት ምዃን ጀሚሮም ዘለዉ ኤርትራውያን መጻኢ ዕድልን ሕጋውነትንከ ከመይ ክኸውን እዩ ዝፍለጥ የለን። እቶም ጌና ካብ ህግደፍ ዘይቀበጹ ወገናት ብዛዕባዚ መብርሂ ንክህብ ይጽበይዎ እዮም። እንተኾነ ብተግባር ዝረአ ዘሎ ኩነታት ከም ዝሕብሮ፣ ህግደፍ እቲ ህዝቢ ብስምዒት፣ መውደቒኡ ከይፈለጠ ክፈልስ እሞ እታ ሃገር ጥራያ ክትተርፍ ድሌቱ ምዃኑ ካብዚ ዝዓቢ ምስክርነት የለን።
እዚ ሕጂ ዝረአ ዘሎ ውዑይ ፍልሰትን ናይ ቅድሚ ሕጂ ስደትን ህዝቢ ኤርትራ ኣብ ልዕሊ ህግደፍ ዘለዎ ጽልኢ ዘመልክት ምዃኑ ፍሉጥ እዩ። ህዝቢ ንህግደፍ ዝጸልኣሉ ምኽንያት እውን ኣይኮነንዶ ንዓና ኤርትራውያን ንሕብረተሰብ ዓለም እውን ፍሉጥ እዩ። ኣብዚ ቀረባ ግዜ ህግደፍ ምስ ጐረባብቲ ሃገራት የርእዮ ብዘሎ ምቅርራብ ክሽፍኖ ንዝደሊ ኤርትራዊ ውሽጣዊ ፖለቲካዊ ሃለዋት ብምቅላዕ፣ ላዕለዎት ኮሚሽነራት ስደተኛታትን ሰብኣዊ መሰልን ሕቡራት ሃገራት ዘውጽእዎ ንህግደፍ “ጌና ብዙሕ ይተርፈካ ኣሎ” ዝሕመረቱ መልእኽቲ ከኣ ናይዚ ኣብነት እዩ።
ምናልባት ጉጅለ ህግደፍ ብዛዕባዚ ቀጥዒ ብዘየብሉ ካብ ኤርትራ ናብ ኢትዮጵያ ዝካየደ ዘሎ ፍልሰት መንግስታዊ ሓላፍነት ተሰሚዕዎ ክዛረብን መፍትሒ ከቕርብን ዝጽበ ወገን እንተልዩ ይጋገ ኣሎ ኢና እንብል። ምኽንያቱ ህግደፍ ህዝቢ ዓዲ ገዲፉ ሃጽ ኢሉ ክጠፍኣሉ እሞ ውሑዳት ሒዙ በይኑ ክብሕታ ሕልሙ ስለ ዝኾነ። ህዝቢ ኤርትራ ጥዒምዎስ ዝያዳ ጥዑም ስለ ዝደለየ እዩ ሃገር ዝገድፍ ዘሎ ዝብል እምነት የብልናን። ናይቲ ዝወስዶ ዘሎ ስጉምቲ ጠንቂ፣ ማእሰርቲ፣ ግዱድ ውትህድርና፣ ስእነት ስራሕ ኮታ ብሓፈሻ ብኩራት ልዕልና ሕግን ኣብ ሃገሩ ናይ ምንባር ውሕስነት ምስኣንን ምዃኑ ብሩህ እዩ። እንተኾነ ከምቲ ቅድሚ ሕጂ እውን እንብሎ እቲ ክኸውን ዝግበኦ ቀጻልን መሰረታውን መፍትሒ ንምምጻእ፣ ካብቲ ጸገም ምህዳም ዘይኮነ ነቲ ጠንቁ ምውጋድ እዩ። እዚ ጠንቂ ናይቲ ጸገም ዝኾነ ጸላኢ ህዝቢ ኤርትራ ጉጅለ ክሳብ ዘሎ ወትሩ ክንስደድ፣ ድሕሪ ዝተወሰነ ግዜ ከኣ ሃገርና ሰባ ገዲፍዋ ክትባድም ምዃና ዘጠራጥር ኣይኮነን። ድሕሪኡ ዝመጽእ ድማ ናይታ ብኽንደይ መስዋእቲ ዝመጸት ሃገር ዳግማይ ኣብ ሓደጋ ምእታው እዩ። ምኽንያቱ ህዝብን ሃገርን ሓደ ብዘይካቲ ሓደ ህልውና ስለ ዘየብሎም።
ስደት ኣይኮነንዶ ኣብዚ ንርከበሉ ዘለና ዝተሓላለኸ መዋእል ካብ ቀደም እውን ዝነበረ እዩ። እንተኾነ ስደት መሰረታዊ ፍታሕ ከም ዘየምጽእ ከኣ ካባና ኤርትራውያን ንላዕሊ ዝፈልጦ የለን። ስደት ዘይውሑስን ዘይተሓስበሉን ክኸውን እንከሎ ሳዕቤኑ ክሳብ ክንደይ ሓደገኛ ምዃኑ ንሕና ተዘክሮ ላፓዱዛ እንፈልጥ ኣይንዝንገዖን ኢና። እቲ ዘሕዝንን ኣብ ትዕዝብቲ ዘውድቐናን ከኣ ካብዚ ናይ ገዛእ ርእስና ተመኩሮ ክንመሃር ዘይምኽኣልና እዩ። ምናልባት በዚ ናብ ኢትዮጵያ ዝረአ ዘሎ ፍልሰት ኣቢልና ንህግደፍ ነሕርቖ ወይ ንቐጽዖ ዘለና ከይመስለና። እቲ ኩነታት ብኣንጻሩ እዩ። ህግደፍ ህዝቢ ክጠፍኣሉ እሞ ኣብ ጽምዋ ክነብር እዩ ዝደሊ። ስለዚ “ኪድን ኣይትበሎ፡ ከም ዝኸይድን ግበሮ” ዝብል እኩይ ሜላ እዩ ዝኽተል ዘሎ። ክንቀጽዖ እንተኮይና ብውሽጥን ብወጻእን ቀርቂርና ተቓሊስና ከነወግዶ እንከለና ጥራይ እዩ። እዚ ኩነታት ነቶም ዝስደዱ ዘለዉ፣ ህጻናት፣ ኣባጽሕን ብዕድመ ዝደፍኡን ብፍላይ ከኣ ምስ ብዙሓት ደቀን ይስደዳ ንዘለዋ ኣደታት ጥራይ ዝምልከት ኣይኮነን። መላእ ህዝቢ ኤርትራ ኣብ ዓዲ ይሃሉ ኣብ ወጻኢ ተገዲሱ ክሓስበሉን መፍትሒ ክረኽበሉን ዝግባእ’ዩ። ኣብዚ ኣብ ኢትዮጵያ ዘሎ መደበር ስደተኛታት መጻኢ ዕድሉ እንታይ ምዃኑ ዘይተፈልጠሉ ግዜ ብዙሓት ኤርትራውያን ኣደዳ ኣብ ውሽጢ ኢትዮጵያ ናይ ዝንቀሳቐሱ ዘይሕጋውያን ኣሰጋገርቲ ይኾኑ ኣለዉ። ቀደም ካብ ኤርትራ ናብ ኢትዮጵያ ከነሰጋግረኩም “ክንድዚ ክፈሉ” እዩ ዝበሃል ነይሩ። ሎሚ ድማ እዞም ኣብ ከምዚ ተዋፊሮም ዝነበሩ ወገናት ካብ ኢትዮጵያን ኣብ ኢትዮጵያ ናብ ዘለዉ መደበር ስደተኛታት ከነመዝግበኩም “ክንድዚ ብር/ናቕፋ ክፈሉ” ዝብል ካልእ መልክዕ ሒዞም ይቀላቐሉ ኣለዉ’ሞ ምጥንቃቕ ዘድልዮ እዩ።
እዚ ቀጥዒ ዘየብሉ ዋሕዚ ኤርትራውያን፣ መልእኽቱ ናብ ህዝቢ ኤርትራ ጥራይ ዘይኮነ፣ ህዝቢ ኢትዮጵያ እውን እቲ ኣብዚ ቀረባ ግዜ ኣብ ኣዲስ ኣበባን ኣዋሳን ምዉቕ ኣቀባብላ ዝገበረሉ ዲክታቶር ኢሳይያስ ክሳብ ክንደይ ዕዮ ገዝኡ ዘይሰርሐ በሰሮን ብህዝቢ ኤርትራ ዝተጸልአን መራሒ ምዃኑ ንክርዳእ ዘኽእሎ እዩ። ምኽንያቱ ስደት፣ ህዝቢ መንግስቱ ክጸልእ እንከሎ ካብ ዝወስዶም ስጉምትታት ሓደ ብምዃኑ። እዚ ኩነታት መንግስቲ ኢትዮጵያ እውን ነዚ እንዳፈለጠ ዝኣተዎ ምዃኑ’ኳ ፍሉጥ እንተኾነ ክሳብ ክንደይ ብህዝቡ ምስ ዝተጸልአ መራሒ ይመሓዘው ምህላዉ ዘዘኻኽሮ ተረኽቦ እዩ። ዘይሩ ዘይሩ ግና ቀንዲ በዓል ጉዳይ ህዝቢ ኤርትራ እዩ እሞ፡ እዚ ዝረአ ዘሎ ፍልሰት ንኤርትራ ናብ ሰብ ኣልቦ ክመርሓ ምዃኑ ክርዳእን ካብዚ ንምድሓን መንገዲ ክጸርግን ምዝኽኻር መልእኽትና እዩ።


text:
ኣብ ህልዊ ፖለቲካዊ ኩነታት ህወሓት/ኢህወዴግን ኢትዮጵያን ኣማእኪልና ተኸታታሊ ድምጺታትን ሪኢቶታትን ዝተፈላለዩ ወገናት ናባኻም ምቕራብና ብምቕጻል ምስ ክልተ ካብ 11 መስረቲ ተጋድሎ ሓርነት ህዝቢ ትግራይ (ህወሓት) ዝነበሩ ክልተ ኣጋይሽ 1ይ ክፋል ቃለ ምልልስ ዓርቢ ከምዘቅረብና ዝዝከር’ዩ።
ዶ/ር ኣረጋዊን ኣቶ ግደይን መንግስቲ ኢትዮጵያ ክወስዶም ይግባእ ኢሎም ዝኣመንሎም ተግባራት’ውን ይገልጹ። ‘መንግስቲ ኢትዮጵያ ነቲ ዝጀመሮ ከይዲ ምፍታሕ ‘ፖለቲካዊ እሱራት ብዘይምድንጓይ ክቕጽለሉ፣ ፖለቲካዊ ባይታ ከስፍሕ፣ ምስ ተቓወምቲ ኮፍ ኢሉ ዝዘራረበሉ መድረኽ’ውን ከመቻችው’ ይግባእ ይብሉ።
ዶ/ር ኣረጋዊ በርሀ ወትሃደራዊ ኣዛዚ፣ ኣቶ ግደይ ዘርኣጽየን ድማ ምክትል ኣቦ መንበር ተሓህት/ህወሓት ዝነበሩ’ዮም። ኣብ 1976 ዓም ኢትዮጵያ ካብ መሪሕነት ድሕሪ ምውራዶም ንዝሓለፉ 34 ዓመታት ኣብ ስደት ይነብሩ።


text:
ብብፁዓን ጳጳሳትን ኣበምኔት ገዳማትን፡ መነኮሳትን ቀሳውስትን ዝተመርሑ ነጋድያን ሀገር ቅድስት ኢየሩሳሌም ካብ መዓርፎ ነፈርቲ ኣሥመራ ተበጊሶም ኣብ ሀገር ቅድስት ኢየሩሳሌም ብፍሉያት ክልተ ነፈርቲ ኣብ ዝኣተውሉ ጊዜ ምዉቕ ኣቀባብላ ተገይርሎም። ካብ መዓርፎ ነፈርቲ ኣትኂዞም ኣምበሳድር ኤርትራ ኣብ እስራኤል ኣቶ ተስፋማርያም ተኸሥተን፡ ኣብ እስራኤል ዝቕመጡ ውሉደ ክህነትን ተማሃሮ ትምህርቲ ሰንበትን ምእመናንን ምእመናትን ‘እንቋዕ በሰላመ እግዚአብሔር መጻእኩም’ ኢሎም ፍሉይ ሥነ ሥርዓት ኣቀባብላ ብምግባር ተቐቢሎሞም።ተውሳክ፡ . . . ንነጋድያን ሀገር ቅድስት ኢየሩሳሌም ፍሉይ ኣቀባብላ ተገይርሎም!
ነጋድያን ሀገር ቅድስት ኢየሩሳሌም ገይሾም!
ነጋድያን ሀገር ቅድስት ኢየሩሳሌም ገይሾም!
ዓመታዊ ብቤት ጽሕፈት መንበረ ፓትርያርክ ኦርቶዶክስ ተዋሕዶ ቤተ ክርስቶያን ኤርትራ ተማእኪሉን ተወዲቡን ዝካየድ ንግደት ናብ ሀገረ ቅድስት ኢየሩሳሌም፡ ናይ ሎሚ ዓመት ልዕሊ 400 ነጋድያን ወጋሕታ ረቡዕ 19 ሚያዝያ 2008 ዓ.ም. (27/04/2016 ዓ.ም.ፈ) ካብ መዓርፎ ነፈርቲ ኣሥመራ ተበጊሶም ናብ ሀገር ቅድስት ኢየሩሳሌም ብፍሉያት ክልተ ነፈርቲ ኸይዶም።
ብብፁዓን ጳጳሳትን ኣበምኔት ገዳማትን፡ መነኮሳትን ቀሳውስትን ዝተመርሑ ነጋድያን ምእመናንን ምእመናትን በቲ ኺወሃቦም ዝቐነየ ሓበሬታ ተሓጊዞም ብጽፉፍን ስሉጥን ኣገባብ ንብረቶም ምስ ጸዓኑ፡ ብሕጉስ መንፈስን ብብሩህ ገጽን ኣብ ነነፈርቶም ደይቦም ቦታኦም ኂዞም ካብ መዓርፎ ነፈርቲ ኣሥመራ ተበጊሶም።
ነጋድያን ሀገር ቅድስት ኢየሩሳሌም ኣብ ናይ ከባቢ ዓሠርተ መዓልቲ ጻንሖቶም ኣብ ቅዱሳት መካናት በጺሖም በረኸት ኺሳተፉ እዮም።
ልኡኽ ቅዱስ ሲኖዶስ ሓዋርያዊ ዑደቱ ፈጺሙ ተመሊሱ!
ልኡኽ ቅዱስ ሲኖዶስ ሓዋርያዊ ዑደቱ ፈጺሙ ተመሊሱ!
ልኡኽ ቅዱስ ሲኖዶስ ኣብ ዝተፈላለያ ሃገራት ዝገበሮ ዑደቱ ቅድሚ ሰሙነ ሕማማት ፈጺሙ ተመሊሱ።
ብዋና ጸሓፊ ቅዱስ ሲኖዶስ ብፁዕ ኣቡነ ሉቃስ ዝተመርሐ ናብ ሃገራት ኤውሮጳ፡ ብዋና ኣመኃዳሪ መንበረ ፓትርያርክ ብፁዕ ኣቡነ ባስልዮስ ዝተመርሐ ናብ ሃገረ ኣውስትራልያ ከምኡ’ውን ኣቐድም ኣቢሉ ብብፁዕ ኣቡነ ኣትናቴዎስ ዝተመርሐ ልኡኽ ናብ ሃገረ ኬንያ በብእዋኑ ሓዋርያዊ ዑደት ብምግባር ኣብያተ ክርስቲያን ባሪኹ ሓዲሽ ታቦት ከእቱን፡ ሕዝበ ክርስቲያን ክባርኽን ከጸናንዕን፡ ሥልጣነ ክህነት ክሸይምን መንፈሳዊ ጉባኤያት ሠሪዑ ክዛተን ድኅሪ ምቕናይ ብሰላመ እግዚአብሔር ተመሊሱ።
እዚ ሓዋርያዊ ዑደት እዚ እግዚአብሔር ዝሠመሮ ብዅሉ ሸነኻቱ ትስፉው መንገዲ ኣገልግሎት ዝጸርግ፡ ብርሃን ቤተ ክርስቲያን ዘድምቕን ጕስነት ሕዝበ ክርስቲያን ዘኅይልን ዕዉት ብምንባሩ ቀጻልነቱ ኣገዳሲ እዩ።
ልኡኽ ቅዱስ ሲኖዶስ ኣብ ክልተ ዓበይቲ ከተማታት ንግሥነት ኔዘርላንድ ሥራሕ ፈጺሙ !
ልኡኽ ቅዱስ ሲኖዶስ ኣብ ክልተ ዓበይቲ ከተማታት ንግሥነት ኔዘርላንድ ሥራሕ ፈጺሙ!
ብዋና ጸሓፊ ቅዱስ ሲኖዶስ ብፁዕ ኣቡነ ሉቃስ ዝምራሕ ልኡኽ ቅዱስ ሲኖዶስ ከም መቐጸልታ ናይቲ ኣብ ሃገረ ስብከት ኤውሮጳ ከካይዶ ዝጸንሐ፡ ኣብ ከተማታት ኣምስተርዳምን ሮተርዳምን ሓዋርያዊ ዑደት ፈጺሙ።
ብመሠረት መርሐ ግብር፣ ልኡኽ ቅዱስ ሲኖዶስ ቀዳም 8 ሚያዝያ 2008 ዓ.ም. ኣብ መድኃኔዓለም ቤተ ክርስቲያን ኣምስተርዳም ጸሎተ ቅዳሴ ድኅሪ ምስታፍ፡ ጸሎተ ቡራኬን መጸናንዒ ኣስተምህሮን ሂቡ። ተመሃሮ ትምህርቲ ሰንበት ሠለስተ ጣዕመ ዜማ ከስምዑ ከለዉ፡ ሰበኻ ጉባኤ መድኃኔዓለም ቤተ ክርስቲያን ኣምስተርዳም ኣብ ዘስምዕዎ ቃል፦ ብፁዕ ኣቦና ብኣድካሚ ጕዕዞ፣ ኣብ ኣምስተርዳምን ከባቢኡን ንዝቕመጥ ብርክት ዝበለ ሕዝበ ክርስቲያን ክባርኹ ብምምጽኦም ሓጐሶምን ምስጋናኦምን ድኅሪ ምግላጽ፣ ናፍቖት ሃገሩን ኣቦታቱን ንዘለዎ ሕዝቢ ገጽ ኣቦታቱ ክርኢ ንዘብቅዖም እግዚአብሔር ኣመስጊኖም።ተውሳክ፡ . . .ልኡኽ ቅዱስ ሲኖዶስ ኣብ ክልተ ዓበይቲ ከተማታት ንግሥነት ኔዘርላንድ ሥራሕ ፈጺሙ !
ነጋድያን ሀገር ቅድስት ኢየሩሳሌም ዘድሊ ምድላዋት ኣጻፊፎም!
ነጋድያን ሀገር ቅድስት ኢየሩሳሌም ዘድሊ ምድላዋት ኣጻፊፎም!
ዓመታዊ ብቤት ጽሕፈት መንበረ ፓትርያርክ ኦርቶዶክስ ተዋሕዶ ቤተ ክርስቶያን ኤርትራ ተማእኪሉን ተወዲቡን ዝካየድ ንግደት ናብ ሀገረ ቅድስት ኢየሩሳሌም፡ ሎሚ ዓመት’ውን ኵሉ ምድላዋቱ ኣጻፊፉ። ንነጋድያን ሀገር ቅድስት ኢየሩሳሌም ናይ መወዳእታ መምርሕን ሓበሬታን ንምሃብ ድማ ብዕለት 10 ሚያዝያ 2008 ዓ.ም.ግ (18/04/2016 ዓ.ም.ፈ) ኣብ ቤት ጽሕፈት መንበረ ፓትርያርክ ጉባኤ ተኻይዱ።ተውሳክ፡ . . . ነጋድያን ሀገር ቅድስት ኢየሩሳሌም ዘድሊ ምድላዋት ኣጻፊፎም!
ኣብ ሃምቡርግ ብስም ቅዱስ ሚካኤል ታቦት ተባሪኹ ኣትዩ!
ኣብ ሃምቡርግ ብስም ቅዱስ ሚካኤል ታቦት ተባሪኹ ኣትዩ!
ብስም ቅዱስ ሚካኤል ሓዲስ ታቦት ብቀዳም 8 ሚያዝያ 2008 ዓ.ም.ግ ኣብ ንኡስ ሃገረ ስብከት ጀርመን ከተማ ሃምቡርግ ተባሪኹ ኣትዩ። ኣብ ሃምቡርግ ዝቕመጡ ሕዝበ ክርስቲያን፡ ንነዊሕ ዓመታት ብማኅበር ተጠርኒፎም፣ ኣብ ሃገረ ጀርመን ብዝርከቡ ትጉሃን ካህናት ኣገልግሎት ክረኽቡ ዝጸንሑ ኮይኖም ነቲ ፍረ ጸሎቶምን ትዕግሥቶምን ዝኾነ ታቦተ እግዚአብሔር ኣብ ቤተ ክርስቲያን ሃምቡርግ ኣብ ዝኣተወሉ፣ ብልዑል ሓጐስን ዓቢይ ክብርን ምዕሩግ ሥነ ሥርዓትን ኣቀባብላ ገይሮሙሉ።ተውሳክ፡ . . .ኣብ ሃምቡርግ ብስም ቅዱስ ሚካኤል ታቦት ተባሪኹ ኣትዩ!
More Articles ...
- 7ይ ሰንበት ዓቢይ ጾም፡ ‘ኒቆዲሞስ’
- ልኡኽ ቅዱስ ሲኖዶስ፡ ኣብ ንኡስ ሃገረ ስብከት ስዊዝ ሓዋርያዊ ዑደት ኣካይዱ!
- ልኡኽ ቅዱስ ሲኖዶስ ዝመርሖ ዕዉት ሓፈሻዊ ጉባኤ ሃገረ ስብከት ኤውሮጳ ተቓኒዑ!
- ኣብ ደርሙስታት ጀርመን ሓዲስ ታቦት ኣቡነ ኤዎስጣቴዎስ ተባሪኹ ኣትዩ!
- 6ይ ሰንበት፡ ‘ ገብርኄር ’
- ልኡክ ቅዱስ ሲኖዶስ ሓዋርያዊ ዑደት ኣብ ሃገረ ፊላንድ ኣካይዱ!
- ዝክረ ጥንተ ስቅለት ክብረ በዓል መድኃኔዓለም ተኸቢሩ!
- ብብፁዕ ኣቡነ ባስልዮስ ዝተመርሐ ሓዋርያዊ ጉዕዞ ናብ ኣውስትራልያ!
- ኃሙሻይ ሰንበት፡ 'ደብረ ዘይት'
- ብብፁዕ አቡነ ሉቃስ ዝተመርሐ ዑደት ናብ ኤውሮጳ
- ብብፁዕ አቡነ አትናቴዎስ ዝተመርሐ መንፈሳዊ ጉዕዞ ናብ ኬንያ
- ክብረ በዓል ገዳም ደብረ ጽጌ ኣቡነ ዮናስ ፡ ብምዕሩግ መንፈሳዊ ጽንብል ተኸቢሩ!


text:
ምኽንሻብ ወይ ምግራዝ ደቂ ኣንስትዮ ኣብ ክልል ትግራይ ከም ባህሊ ዝተለምደ እዩ፡፡ እዚ ባህሊ ንበሎ ልምዲ ኣብ ትግራይ ብፍላይ ኣብ ገጠራት ትግራይ ልሙዱን ፅዑቁን እዩ፡፡ እዚ ተግባር ድማ ኣብ ደቂ ኣንስትዮ ከቢድ ፀገም ዘስዕብ ምኳኑ ይፍለጥ፡፡
ስለዝኾነ ድማ ሕቡራት ሃገራት ነዚ ልምዲ ንምትራፍ ዓሊሙ ኣብ ነፍሲ ወከፍ ዓመት ክዝከር ወሲኑ ።ኣብዚ በዓል ሕብረተሰብ ዘለዎም ኣፍልጦን ዝዕመም ዘሎ ስራሕን ንምርዳእ ምስ ኣብ ቢሮ ሓለዋ ጥዕና ክልል ትግራይ መተሓባበሪ ክፍሊ ኣዴታትን ህፃናት ኣይተ ከበደ እምባየ ኣዋጊዐ ዝሃቡና መብርሂ “እዚ ምክንሻብ ወይ ምግራዝ እንብሎ ቅድመ ሐዚ ነውሪ ከምዝኾነ ይፍለጥ እዩ፡፡ ክዓብያ ከለዋ ኣብ ጥዕና ይኩን ኣብ ስነ ኣእምሮ ጥዕና ዓብዪ ፀገም ዝፈጥር ይፈለጥ እዩ፡፡ ቅድመ ሐዚ ኣብ 2005 ምስ ጉዳይ ደቂ ኣንስትዮ ብምዃን መጽናዕቲ ተካይዱ ነይሩ እዩ፡፡ ስለዚ ኣብተን ብበዝሒ ዝተርኣየለን ብዝተኻየደ መጽናዕቲ መሰረት ኣብኡ ብዝተፈላለዩ መራሕቲ ሃይማኖት ፅዕንቶ ዝፈጥሩ ኣካላት ትምህርቲ እናተውሃበ ፀኒሑ እዩ”ኢሎም።
ብተወሳኺ ኣብ ምብራቃዊ ዞባ ሓይቅ መስሓል እቲ ተርእዮ ብዝሕ ዝበለ ምኳኑ ኣብ ናይ ዓዲ ጎሹ ድማ ምስ ኩናማ ዘለዉ ብሄረሰባት ኣብኡ ብዙሕ ዝተርአየ እዩ። ኣብ መቐለ እውን ኣብ ደብሪ ከባቢ ካብ ከተማ ውፅእ ኢልካ ብበዝሒ ዝተርኣየሉ እዩ ዝብሉን ካልእን ኣመልኪቶም መብርሂ ሂቦሙኒ ኣለዉ ፡፡


text:
በስመ ኣብ ወወልድ ወመንፈስ ቅዱስ ኣሐዱ ኣምላክ ኣሜን!!
እሙን ኣገልጋሊ! "ንጎይታኡ ከምቲ ዝልኣኾ ኮይኑ ዝጽንሖ ኣገልጋሊ ኣየናይ`ዩ፧" ኩላትና ኣገልገቲ ጎይታ ኢና! ከመይ ኣለና፧ እቲ ናይ ምጽኣት ምልክታት ግሁድ ኮይኑ ይርአ ኣሎ፡ ናትና ምስትውዓል ክኣ ድኹም እዩ! ዝካየድ ዘሎ ጥልመት እንዃን ንፈጣሪ ንፍጡር ክትስምዖ ዘስደምም'ዩ! ሂወት ሰብ ምሕላፍ ቀሊል ኮይኑ! ሓሶት ነጊሱ! ሰብ ሃይማኖቱ ንኽርስዕ ዝግበሩ ጻዕርታት ልዕሊ ንቡር ይቀላጠፉ ኣለዉ፡ ገለ ን ኽብሪ ብዓል ዝመስል ኣብ መገዲ ተለጢፎም ካብ ዝርኣዩ፦ " ወጋሕ ትበል ለይቲ ብምኽንያት ብዓል ትንሳኤ ምስ ድምጻዊ/ት. . ." ዘገርም ሰብ ብምኽንያት በዓል ትንሳኤ ኣብ ቤተ ክርስትያኑ ከይሓድር ን ዕብዳን ይዕድምዎ! ካብ ከምዚ ንጠንቀቕ!!
መኑ ውእቱ ገብር ኄር ወምእመን ዘይረክቦ እግዚኡ በምግባረ ሠናይ ወይሠምዮ ዲበ ኵሉ ንዋዩ ካዕበ ይቤሎ እግዚኣብሔር ገብር ኄር ወምዕመን ዘበውኁድ ምዕመነ ኮንከ ዲበ ብዙሕ እሰይመከ ባእ ውስተ ፍሥሓሁ ለእግዚእከ።
ኦ እግዚኣብሔር ዘስተውዕል ልቢ ሃበና!!


text:
ኣብ ኬንያ፡ ስርቂ ብጉልባብ ልብሲ ደናግል
ፖሊስ ኬንያ ሓንቲ ልብሲ ደናግል ዝተኸድነት ሰብ: 10 ደቒቕ ኣብ ዘይመልእ ግዜ፡ ካረን ኣብ ዝተባህለ ቦታ ናይ ወጻኢ ባጤራ ካብ ዘሸራርፍ ትካል $35,000 (£25,000) ገንዘብ ሰሪቓ ከምዘምለጠት ሓቢሩ።
እቲ ስርቂ ኣብ ኣዚዩ ሓጺር ግዜ ስለዝተፈጸመ ንዋርድያ እቲ ቀጽሪ ኮነ፡ ንተኸታተልቲ ገበን ከምዘገረሞምን ከምዘሸገሮምን እውን ገሊጹ።
ናይቲ ቀጽሪ መቆጻጸሪ ካሜራ ከምዝሰነዶ፡ እታ ልብሲ ደናግል ዝተኸድነት ሰብ፡ በቲ መፈተሺ ማዕጾ ሓሊፋ ኣብቲ ባንኮ ምስ ዝነበረ ወሃቢ ኣገልግሎት ተዘራሪባ ንውሽጢ ኣትያ ዘድልያ ገንዘብ ጠራኒፋ ሃዲኣ ከምዝወጽአት የርኢ።
ኣብ ዝሓለፈ ሕዳር፡ ኣብ ጥቓ እዚ ሕጂ ስርቂ ዝተፈጸመሉ ኣከባቢ፡ ቲካ ኣብ ዝተባህለ ቦታ ሰረቕቲ 30 ሜትሮ ገለርያ ኩዒቶም ካብ ባንክ $500,000 ዶላር ዝኣክል ገንዘብ ምስራቖም ይዝከር።


text:
ኣብ ዒራቕ ናይ ከለዳዊ ስርዓት ናይ እትኽተል ካቶሊካዊት ቤተ ክርስቲያን ፓትሪያርክ ብፁዕ ካርዲናል ልዊስ ራፋኤለ ሳኮ ቀዳማዊ፡ ናብ ናይ ሃገሮም ናይ ፖለቲካ ኣካላትን ኣብ ዒራቕ ንናይ ዝተፈላለያ ሃገራት ልኡካነ መንግስታትን ኣብ ዒራቕ ዘዘንብይ ዘሎ ምግምማዕ ሃገር ከውገድ ብቕዓት ዘለዎን እቲ ኣብታ ሃገር ዝረአይ ኤኮኖሚያው ቅልውላው መፍትሒ ከቕርብ ዝኽእል ብርቱዕን ብቑዕን ሱሙር ናይ ፖለቲካ ውድባት መንግስቲ ምቛም ከምዘድሊ ዘተሓሳስብ መልእኽቲ ኣመሓላሊፎም።
ስምዖን ተ. ኣርኣያ - ከተማ ቫቲካን
ኣብ ዒራቕ ድሕሪ ሳዳም ሑሴን ዝተረጋገጸ ምንም ዓይነት ስርዓት ደሞክራሲይ የሎን፡ ብዙሕ ጊዜ ቃል ተኣትዩን ዝተፈተነን እውን እንተዀነ፡ ካብ 2003 ዓ.ም. ኣትሒዙ ዝተፈላለየ መንግስታት ተበራርዮም እያቶም፡ ድሕሪ እቲ ናይ መወዳእታ ዕለት 12 ግንቦት 2018 ዓ.ም. ዝተኻየደ ምርጫ መላእ ሃገር ኣብ ጽንኩር ኵነት ትርከብ፡ ፖለቲካዊ ተቕዋም ለሚሱ ይርከብ፡ ከምዚ ብምዃኑ ከኣ ሕዝቢ ኣብ መንግስቲ እማነ ዘይብሉ ኰይኑ ይርከብ፡ ሎሚ ኣብ ስልጣን ዘለዉ መራሔ መንግስቲ ናይ ኢራን ርየት ፖለቲካ ሰዓቢ ባዳር ናይ እተሰምየ ናይ ፖለቲካ ውድብ መራሒ ሓዲ ኣል ኣሚሪ እዮም፡ ይኹን ደኣ እምበር ክሳብ ሕጂ ኢራቕ ሕዝባዊ ባይቶ ኣየቖመትን።
ሕጹጽ ኣገዳስነት ጥሙር መንግስቲ
ኣብ ዒራቕ ዘሎ ህልው ኩነታት ኣዚዩ ዝተሓሳስብ እዩ፡ እዚ ጉዳይ’ዚ ነታ ኣብታ ሃገር እትርከብ ካቶሊካዊት ቤተ ክርስቲያን ብብርቱዕ ዘሻቕላ ከምዝዀነ ኣብ መልእኽቶም ዝገለጹ ብፁዕ ካርዲና ሳኮ፡ ነቲ ኣብታ ሃገር ዘሎ ወናንን ወሳንን ሕግን ብዓሌት ዝቖመ ግንባር ዕጡቓት ሓይሊ ንምውጋድ ዝተፈላለያ ናይ ፖለቲካ ውድባት ዝሓቁፍ ስሙር መንግስቲ ምቛምን ናይታ ሃገር ሓይሊ ምክልኻል እውን ኣብ ሓለዋ ጸጥታን ደሕንነትን በርቲዑ ክነጥፍ ዘኽእሎ ኵነት ክፍጠረሉ ይግባእ ኢሎም።
ዓመጽ ስእነት ስራሕን ምግባረ ብልሽውናን
ብፁዕ ካርዲናል ሳኮ እቲ ዘመሓላለፍዎ መልእኽቲ ኣብ ዓሰርተ ሓረጋት ዝቖመ ኰይኑ፡ ነቲ ኣብ ዒራቕ ባዕዳዊ ወተሃደራዊ ሓይሊ መንግስቲ ሳዳም ኣሊኻ ዒራቕ ናብ ደሞክራሲ መንግስቲ ምብጻሕ ብዝብል ብሕቡራት መንግስታት ኣመሪካ ዝተመርሐ ወተሃደራዊ ስርሒት ፍሹም ምዃኑ ዝረአይ ዘሎ ሓቂ እዩ፡ ዓመጽን ስእነት ስራሕን ምግባረ ብልሽውናን ምውጋእ ናብ ጐዳና ሰላም ምምጻእ ማለት ምዃኑ ተንቲኖም፡ ናይ ሕዝቢ ሕቶ ምላሽ ክረክብን፡ ናይ ኢንዳስትርን ሕርሻን መስህብ ፖሊቲካ ደስኪሉ ኣሎ፡ እቲ ዘሎ ናይ ነዳዲ ኤኮኖሚ እዩ፡ ነዳዲ ይሽየጥ እቲ ዝኣትው ሃብቲ ገንዘብ ከኣ ይስረቕ፡ ስለዚህ ናይታ ሃገርን ናይቲ 30 ሚሊዮን ዝግመት ህዝቢ መጻኢ እንታይ እዩ ዝኸውን ዝብል ሕቶ የቕርቡ።
ናይ ዜግነት መሰረተ ሕጊ ንናይ ኵሉ ዓይነት ሕዳሴ ባይታ እዩ
ብፁዕ ካርዲናል ሳኮ፡ ናይ ዜግነት መሰረተ ሕጊ ናይ ኩሉ ሕዳሴ ሃገር መሰረት ብምዃኑ፡ ውሑዳት ሰባት ውልቃዊ ረብሓኦም ምኽንያታዊ ንኸምስሉ ኣብ መንጐ ዝተፈላለያ ሃይማኖታት ዘለዓዕልዎ ምስሕሓብ ንምውጋድ ቅዋም ሃገር ምሕዳስ ኣገዳሲ እዩ ኢሎም፡ ሃይማኖት ኣብ ፖለቲካ ክኣትው የብሉን ናይ ኩለን ዝተፈላለያ ሃይማኖታት ሃገራዊ ማዕርነት ክብርን ክሕለውን ኣብ ሕንጸት ሃገርን ህዝብን ዓቢይ ግደ ከምዘለዎ ኣብሪሆም፡ ዘተ ምትብባዕ የድሊ፡ ኣብዚ መዳይ ዝቦኸረ ፖለቲካ እዩ፡ እቲ ንሃገርን ህዝብን ዝሓስብ ፖለቲካ እዩ ጐዲሉ ዘሎ፡ ንኢራቕ ሰላምን ምርግጋእን ጻውዒት ኣቕሪቦም መልእኽቶም ኣጠቓሊሎም።


text:
ኣርባዕተ ኣባላት ቤት ምኽሪ ዩናይትድ ስቴትስ ንሃገራት ትሕቲ ስሃራ ኣፍሪካ ሓይሊ ኤልክትሪክ ንምብፃሕ ዝሕግዝ ሕጊ ነዲፎም።ብዋጋ ዝሓሸን ዘተኣማምንን ሓይሊ ኤሌክትሪክ ንምሕጋዝ ዩናይትድ ስቴትስ እትኽተሎ ስትራተጂ እዩ ተባሂሉ’ሎ።
ወከልቲ ኤድ ሮይንስ፣ኤልዮት ኢንጀል፣ክሪስ ስሚዝን ኬረን ባስን ትማሊ ሰሉስ ዘውፅእዎ ንድፊ መሰረተ ልምዓት ሓይሊ ኤሌክትሪክ ትሕቲ ስሃራ ኣፍሪካ ዘመናዊ ንምግባርን ተረባሕነት ኤሌክትሪክ ንምዕባይን ዝሕግዝ እዩ።
ካብ 10 ኣፍሪካዊያን እቶም ሸውዓተ ኣብ ገሊኡ ናይ ገጠር ዓድታት ድማ ካብ 10 እቶም ትሽዓተ ሓይሊ ኤሌክትሪክ ኣይረኽቡን ክብሉ ወፍሪ ሓደ ናይ ዝተብሃለ ትካል ፈፃሚ ዳይረክተር ቶም ሃርት ገሊፆም።
ነቲ ሕጊ ካብ ዘፋለጡ ሓደ ኣብ ቤት ምኽሪ ዩናይትድ ስቴትስ ኣቦ መንበር ንኡስ ኮምቴ ኣፍሪካ ክሪስ ስሚዝ እቲ ሕጊ ሚሊዮናት ኣፍሪካዊያን ተረባሕቲ ዘመናዊ ጥዕና ዝገብር እዩ ኢሎም።
እቲ ሕጊ ከዕውቶ ብዛዕባ ዝደልዮ ዘሎ ሸቶ ሃርት እንትገልፁ ‘’መጀመሪያ 50 ሚሊዮን ኣፍሪካዊያን ንፈለማ ግዜ ተጠቀምቲ ሓይሊ ኤሌክትሪክ ክኾኑ ምግባር እዩ’’ ምስ በሉ ኣስዒቦም ‘’ኣብታ ኣህጉር እንተወሓደ 20 ሕሽ ሜጋዋት መጠን ዘለዎ ሓድሽ ሓይሊ ኤሌክትሪክ ክምንጪ ኢና ንፍትን ዘለና’’ኢሎም።ኣብ ከተማን ገጠርን ከምኡ እውን ኤሌክትሪክ ዘይረኽቡ ኣብ ርሑቕ ከባቢታት ዝነብሩ ሰባትን ኤሌክትሪክ ምብፃሕ ኣገዳሲ እዩ ኢሎም።
እዚ ሕጊ እዚ ኣብ ዝሓለፈ ዓመት ፕሬዝዳንት ባራክ ኦባማ ምስ ዝኣወጁዎ ተበግሶ ፓወር ኣፍሪካ ዝደጋገፍ እዩ ኢሎም ሃርት።
ኣፍሪካ ውራያት ንግዲ ንኸተሳልጥ ቀንዲ ዕንቅፋት ኮይኑዋ ዘሎ ሕፅረት ሓይሊ ኤሌክትሪክ እዩ እውን ኢሎም ሃርት።


text:
እዚ ሲቪ ዚብል ሓጺር ኣጸሓሕፋ፤ ናይቲ Curriculum vitae ዚብል ናይ ላቲን ኣምር፤ መግለጺ ጉዕዞ ናይ ህይወት ዝሓዘ ሰነድ እዩ። ሲቪ ማለት፤ ሰነድ መግለጺ ተምኵሮ-ስራሕን ደረጃታት-ትምህርቲን ማለት እዩ። ገለ-ገለ እዋን መዝገብ ዓቕምታት ተባሂሉን ውን ይጽዋዕ እዩ። ሲቪ፡ ነቲ ስራሕ ኣብ ምድላይካ ክተቕርቦም ዘድልዩኻ ሰነዳት፤ ኣዋዲድካ ንምቕራብ እትጥቀመሉ ኣገባብ እዩ።
ሓደ ሲቪ ክህልዎ ዚኽእል ትሕዝቶ:
• ሓጺር ናይ ህይወትካ መግለጺ
• ናይ ስራሕ ልምዲታት፤ ናይ ቅድም ዝነበረካ ስራሕን ሓላፍነታትን
• ትምህርቲን ዝተመረቕካሉ ደረጃታትን
• ኣብ ማሕበራት ኣባል ቦርድ ዝነበርካሉ (ምስ ዚህሉ)
• ናይ ነጻ ግዜ ንጥፈታትካን ኣባል ናይ ዝኾንካሉ ማሕበራትን
• ናትካ ግላዊ-ሓበሬታ፤ ንኣብነት ቁጽሪ መንነት፤ ኣስማት ርክባት፤ ኣድራሻ
• ስም ተተውከስቲን ናይ ርክቦም ሓበሬታን። ነዞም ተተውከስቲ ሰባት ኣቐዲምካ፤ ከም ናትካ ተተውከስቲ ክኾኑ ኣቐዲምካ ሓቢርካዮም ክትጸንሕ የድሊ እዩ። እቲ ልሙድ ኣብቲ ናይ ቅድም ስራሕካ ሓለቓኻ ዝነበረ እዩ። ናይዚ ሓድሽ ዘመልከትካሉ ወሃብ ስራሕ፤ ደዊሉ እንታይ ዓይነት ሰብ ምዃንካን እንታይ ትሰራሕ ከም ዝነበርካን ክሰምዕ፤ ምስቶም ተተውከስቲ ሰባት ርክብ ክገብር ይኽእል እዩ።
ኣብዚ ዚስዕብ: www.arbetsformedlingen.se ብዝያዳ ክተንብብ ትኽእል ኢኻ።


text:
ኣብ ሱማሊያ ክሳብ ሎሚ ዓቀብቲ ሰላም ዘዋፈራ ሃገራት ኡጋንዳ፣ብሩንዲ፣ኬንያ፣ጁቡትን ሴራሊዮንን እየን ነይረን።ኢትዮጵያ ልዕሊ ኣርባዕተ ሽሕ ወታደራት ብምውፋር ሻድሸይቲ ሃገር ኣባል ኣሚሶም ክትኸውን እያ።ኣብታ ሃገር ዝህልው በዝሒ ወታደራት ኣሚሶም ድማ ናብ 22 ሽሕ ሓፍ ክብል እዩ።
ኣባል ኣሚሶም ዝኾኑ ወታደራት ኢትዮጵያ ክዋፈርሉ ተባሂሎም ትፅቢት ዝግበር ኣል-ሸባብ ሱር ኣብ ዝሰደደሎም ወይ ድማ ፅኑዕ ትሕዝቶታቱ እዮም ናብዝተብሃሉ ክፍለ ግዝኣታት ጌዶ፣በይን ባኩሉን እዮም።
ወታደራት ኢትዮጵያ ናብዞም ከባቢታት እዚኦም ምእታዎም ንሓይልታት ዓቃቢ ሰላም ሕብረት ኣፍሪካ /ኣሚሶም/ ዓብዪ ሓይሊ ክፈጥረሉ እዩ ተባሂሉ’ሎ።
ኣብ ኢትዮጵያ ናይ ዩናይትድ ስቴትስ ኣምባሳደር ዝነበሩን ሎሚ ኣብ ዩኒቨርስቲ ጆርጅ ዋሽንግተን መምህር ዓለምለኸ ርክባትን ዝኾኑ ዴቪድ ሽን ግን ወታደራት ኢትዮጵያ ኣብ ሱማሊያ ዳግም ምውፋሮም ትኽእክለኛ ስጉምቲ ኣይኮነን ይብሉ።’’ሓይልታት ኢትዮጵያ ካብ ከባቢ ዶብ ኢትዮጵያን ሱማሊያን ወፂኦም ናብ ውሽጢ ሱማሊያ ዝኣትው እንተኾይኖም ጌጋ እዩ ዝመስለኒ’’ኢሎም።
ኣል-ሸባብ ኣብቲ ካባቢ ካብ ዝርከቡ ሓይልታት ዝፍርሖ ንኢትዮጵያ ጥራሕ እዩ ዝብሉ ምህላዎም ብዝምልከት ወኪልና ጆ ዲ ካፕዋ ሕቶ ኣልዒሉሎም ክኸውን ከምዝኽእል ዝተዛረቡ ኣምባሳደር ሺን ካብቲ ዞባ ኣብ ምብራቕ ኣፍሪካን ሃገራት ቀርኒ ኣፍሪካን ሰራዊት ኢትዮጵያ ናይ ምውጋእ ልምድን ብቕዓትን ዘለዎም ሓይሊ ምዃኑ ገሊፆም።
ሰራዊት ኢትዮጵያ ኣብዝተፈላልዩ እዋናት ናብ ግዝኣት ሱማሊያ እናተወንጨፈ መጥቓዕትታት ክፍፅም ምፅንሑ ምስ ሓበሩ ሎሚ ግን ኣካል ኣሚሶም ኮይኖም ኣብ ዝንቀሳቐስፕሉ እዋም ምስ ሞቓድሾ ዘራኽቦም ኩነት ክፍጠር ስለዝኽእል ኣሉታዊ መዘዝ ክህልዎ ይእኽል እዩ ኢሎም ከምዝኣምኑ ገሊፆም።


text:
ቻይና ንግዲ ስኒ ሓርማዝ ኣጊዳ
እገዳ ንግዲ ስኒ ሓርማዝ ከም ሓደ ዓቢ ምዕባለ ኣብ ምርግጋጽ ድሕነት ሓራምዝን ቁጽሮምን ይነኣድ ኣሎ።
ጎስጎስቲ ተጣበቕቲ ናይ ዱር ኣራዊት፡ ኣብ ኣፍሪቃ ኣብ ዓመት 30,000 ሓራምዝ ከምዝቕተሉ ይኣምኑ።
ብመሰረት ሓበሬታ መራኸቢ ብዙሓን ናይ ቻይና፡ ኣብታ ሃገር ኣብዚ ዝሓለፈ ዓመት ዋጋ ስኒ ሓርማዝ ብ65 ሚእታዊት ቀኒሱ'ሎ።
ማዕከን ዜና ቻይና፡ ሺንህዋ ከምዝሓበሮ ድማ፡ መጠን ናብታ ሃገር ክኣቱ እንከሎ ዝህገር ስኒ ሓርማዝ ብ80 ሚእታዊት ቀኒሱ'ሎ።
ዋላ'ኳ እቲ እገዳ ዓሚ እንተተኣወጀ፡ ዝሓለፈ ሰንበት (መወዳእታ መዓልቲ ናይ 2017) እዩ ተግባራዊ ኮይኑ።
ድሮ 67 ኣብ ንግዲ ስኒ ሓርማዝ ዝነጥፋ ዝነበራ ወግዓውያን ትካላትን ዱኳናትን ክሳብ መጋቢት 2017 ኣብ ዝነበር ኣዋን ከዝተዓጽዋ ሺንህዋ ሓቢሩ። እተን ዝተረፋ 105 ትካላት ድማ ክሳብ ዝሓለፈ ሰንበት ኣብ ዝነበረ እዋን ክዕጸዋ ትጽቢት ተገይሩለን ነይሩ።
"ካብ ሕጂ ንንዮ፡ ሓደ ነጋዳይ 'እዚ ትካል'ዚ ናይ መንግስቲ ፍቓድ ዘለዎ ትካል'ዩ' እንተድኣ ኢሉካ፡ የታልለካ'ሎ ማለት'ዩ፡ ኮነ'ይሉ ድማ ሕጊ ይጥሕስ ኣሎ ማለት'ዩ" ኢሉ ሚንስትሪ ዱር ኣብ ዘውጽኦ መግለጺ።
ነዚ እገዳ'ዚ ንምትግባር፡ ብሓገዝ ኮኾብ ተጻዋታይ ኩዕሶ ሰኪዔት ያኦ ሚንግ ዝርከቦም ህቡባት ሰባት፡ "ሓደ ካብቶም ዝዓበዩ ጎስጓስ መወዓውዒ" ተተግቢሩ ኢሉ ሺንህዋ።
"ማዕጾ ናይቲ ናይ ዓለምና ዝዓበየ ዕዳጋ ስኒ ሓርማዝ ብምዕጻዉ ተሓጒሰ" ኢሉ እቲ ዎርልድ ዋይልድ ላይፍ ፋንድ ፎር ኔቸር (WWF) ዝተባህለ ትካል። "እዚ ስጉምቲ'ዚ ድሕነት ሓራምዝ ኣብ ኣፍሪቃ ንምርግጋጽ ኣብ ዝግበር ጻዕሪ ዓቢ ስጉምቲ'ዩ" ኢሉ ዳይሬክተር WWF ፍረድ ኩማህ. "እንተኾነ ግን ኣብዚ ዘይሕጋዊ ንግዲ ናይ ዱር እንስሳታት ብብዝሒ ዝካየደሉ ዞባ፡ ዓለም ነዚ ናይ ቻይና ስጉምቲ'ኳ እንተኣሞገሰ፡ ኣብ ቻይና ይኹን ኣብ ኣፍሪቃ፡ ግዝፊ ናይቲ ኣብ ቅድሜና ተገቲሩ ዘሎ ዓቢ ስራሕ ይራኣየኒ" ድማ ኢሉ።
ብዙሕ ህዝባዊ ደገፍ ነቲ ናይ ቻይና እገዳ'ኳ እንተሎ፡ እቲ እገዳ ኣብ ተግባር ምውዓሉ ሕጽረት ኣፍልጦ ስለዘሎ ግን ቀጻሊ ኣስተምህሮ ክህሉ ሚስተር ኩማህ ተላብዩ።
"እዚ ስጉምቲ'ዚ ሃድን ሃራምዝ ኣብ ምንካይ እቲ ዝዓበየ በይናዊ ስጉምቲ'ዩ" ኢሉ ሃላፊ ዋይድ ኤይድ (WildAid) ፒተር ናይትስ። "ቻይና መሸጣ ስኒ ሓርማዝ ብምእጋዳ፡ 2018 ድሕነት ሓራምዝ ዝረጋገጸላ ዓመት ምዃና ብተስፋ ክንጅምራ ንኽእል ኢና" ኢሉ ንሱ።
እንተኾነ ግን ሆንግ ኮንግ በዚ እገዳ'ዚ ስለዘይትቕየድ፡ ስክፍታ'ሎ። ሆንግ ኮንግ ዓቢ ንግዲ ስኒ ሓርማዝ ዝካየደላ ማእከል'ያ፡ ዝበዝሑ ዓማዊል ድማ ቻይናውያን ምኻኖም ይእመን። ግዝኣት ሆንግ ኮንግ ናይ ባዕላ ሓፈሻዊ እገዳ ንምእዋጅ ኣብ መስርሕ ኣላ።
ብመሰረት ውዕል ናይ ዓለም-ለኻዊ ንግዲ ኣብ ሓደጋ ወዲቖም ዘለዉ ናይ ዱር ኣራዊት (International Trade in Endangered Species of Wild Fauna (CITES)፡ ቻይና ቅድሚ ሕጂ'ውን ንግዲ ቅድሚ 1975 ዝተወነነ ስኒ ሓርማዝ ከልኪላ ነይራ'ያ። ነቐፍቲ ግን ንግዲ ስርሓት ስኒ ሓርማዝ ብወግዒ ምፍቃድ፡ ዘይሕጋዊ ንግዲ ስኒ ሓርማዝ የተባብዕ'ዩ ይብሉ።
ዓለም-ለኻዊ እገዳ ንግዲ ስኒ ሓርማዝ ኣብ 1990 እዩ ተኣዊጁ።


text:
ህዝቢ ኤርትራን ንሕስያ ዘይፈልጥ መቋሒኡ ጉጅለ ህግደፍን ካብ ነዊሕ እዋን ኣትሒዞም ኣብ ምትሕንናቕ ምጽናሖም፡ ካብ ኣፍልጦ ዓለም ዝተኸወለ ኣይኮነን። ህዝቢ ኤርትራ ነዚ ዘድምዮ ዘሎ ተሪር መቑሕ ሰይሩ ሰባቢሩ፡ መሰረታዊ ሰብኣዊ ሓርነታዊ መሰላቱ ንከረጋግጽ፡ መቋሒ ጉጅለ ህግደፍ ከኣ እዚ ናይ መቑሕ ሰንሰለት ብገለ ከም ገለ ንከይፈኩስ፡ ኣማራጺ ኣብ ዘይብሉ ኲነተ ሞት ወይ ሕየት ይርከቡ።
እዚ ኣብ መንጎ ተበዳልን ደማይን ህዝቢ በቲ ሓደ ወገን፡ በቲ ካልእ ከኣ በዳልን ኣድማይን ጉጅለ ዝካየድ ዘሎ ቃልሲ ብውሽጥን ብደገን’ዩ። ዝለዓለ ዝግኣትን ምድላዋትን ናይ መቋሒ ጉጅለ ከኣ ነቲ ግዳማዊ ዘይኮነ ዘቤታዊ ናዕቢ ከይለዓል’ዩ። ነዚ ድማ’ዩ ብድፍረት ዓው ኢሉ ናይ ተቓውሞ ምልክት ንዘስመዐ ጥራሕ ዘይኮነስ፡ ክሳብ እንታይ ደኣ ዝን ኢሉ ገለ ይሓስብ ኣሎ ማለት’ዩ ብዝብል፡ ሰባት ክኣስርን ከበሳብስን ዝረአ። መበገሲ ናይ’ዚ ከም’ዚ ዝበለ ፋሽስታዊ ተግባር ጉድለት ርእሰ ምትእምማን’ዩ። ስግኣት’ዩ። ሸቶኡ ከኣ ነቲ ኣብ ውሽጢ ዝቀላቐል ስምዒታት እንተደቚሰዮ ብኡ ንብኡ እቲ ናይ ደገ ክደሃልዩ ኣብ ዝበጽሖ የብሉን ዝብል ስዑር ግምትን መደብን’ዩ።
መቋሒ ጉጅለ ህግደፍ ዝበለ ይበል ዝገበረ’ውን ይግበር ኣብ ዘቤታዊ መዳይ ካብ ህዝቢ ተነጺሉ’ዩ ተፈንፊኑ’ዩ። ኣብ ደገ’ውን ከምኡ ዓለም ዝምስክሮ ናይ ምትግባር ዓቕሙ ተዳኺሙን ተሸምሪሩን’ዩ። እንተኾነ ግን ብኾን ደኾን ይምሰለለይ’ሞ ይሰምረለይ ኢሉ ንሃሱሳቱ ናይ ሓሶት ሞራል ብምስናቕን፡ ዳግማይ ብምውዳብን ናይ ጥፋእት መደባት ሰሪዑ ኣብ ምንቅስቓሶም ይርከብ። እዚ ግን ናይ ሕሹኽሹኽ መደብ ስለ ዝኾነ ዝፍይዶ ነገር የለን። ስማዊ ሚኒስተር ጉዳያት ወጻኢ ናይ’ቲ ጉጅለ ዝኾነ ዑስማን ሳልሕ፡ ኣብ ዝሓለፈ ወርሒ መስከረም 2015 ኣብ መበል 70 ዓመት፡ ምምስራት ሓፈሻዊ ባይቶ ውድብ ሕቡራት ሃገራት ዘስመዖ መደረ ምስ’ቲ ኣብ ኤርትራዊ ባይታ ዘሎ ኩነታት ጨሪሱ ዘይቃዶ ኣብ ርእሲ ምዃኑ ብሰማዕቲ’ውን ተኻዒቡ’ዩ። እንታይ ዓይነት መልእኽቲ፣ እንታይ ዘይስከፍ ልኡኽ፣ እንታይ ወረዶ እዚ ህዝቢ ዝብል ሕቶን ኣግራሞትን’ዩ ፈጢሩ።
ብዝኾነ ማሕበረ-ፖለቲካዊ ኮነ፡ ቁጠባዊ ቅልውላው ኤርትራ፡ እቲ ጠንቂ መቋሒ ጉጅለ ካብ ትዕዝብትን ኣቓልቦን ደላዪ ሰላም ማሕበረ-ሰብ ዓለም ክኽውሎ ‘ኳ እንተፈተነ፡ ዘቤታዊ ተቓውሞታት ካብ ግዜ ናብ ግዜ ከም ባርዕ ጫካ’ዩ ዝላባዕ ዘሎ። ሃልሃልታኡ ከኣ እነሆ ኤርትራዊ ደጋዊ ምንትእኽኻብ ፈጢሩ፡ “ እምቢ ንምልኪ ሕራይ ንፍትሒ” ብዓውታ ብምጽዋዕ፡ ንሰላም፡ ፍትሒ፡ ሓርነት፡ ደሞክራሲ ዝግብሮ ገስጋስ ብናህሪ ይምርሽ ኣሎ። ንኣብነት ኣብ ዝሓለፈ ወርሒ ሰነ 2015 ኣብ ጀኔቭን ካልኦት ሃገራትን ዝተኻየደ ብዓይነቱ ኮነ ብዓቐኑ ፍልይ ዝበለ ውደባን ሰላማዊ ሰልፍን በሪ ናይ’ቲ እንጽበዮ ዘለና ዓቢ ዓወት ኣርሕዩ ክብል እደፍር። እቲ ሰላማዊ ሰልፊ’ቲ ኣብ ታሪኽ ሕቡራት ሃገራት፡ ቤት ምኽሪ ጉዳይ ሰብኣዊ መሰላት’ውን ብኹሉ መዕቀኒታት ፍሉይ ቦታ ዝሕዝ’ዩ።
መቋሒ ጉጅለን መጋበርያታቱን ክሳብ ዕለተ ምሉእ ስዕረቶም ካብ ምሕሳው፡ ምድንጋር፡ ፈተነታት ካብ ምግባር ከም ዘይቑጠቡ ግን ክዝንጋዕ የብሉን። ታሪኽ መለኽትን ፋሽስታውያንን ከምኡ ስለ ዝኾነ፡ ክሳብ ናይ መወዳእታ ሰዓት ኣለኹ ኣይሞትኩ ከስምዕ ባህሪያዊ’ዩ። እቲ ኣብ ዝዓለፈ ዕለታት 9 ን 10ን ናይ’ዚ ሒዝናዮ ዘለና ወርሒ ኣብ ጀርመን መጋበርያታቱ ኣኪቡ ዘመሓላለፎ መልእኽቲ ከኣ ሓደ ኣብነት’ዩ። ውድብ ሕቡራት ሃገራት ጉዳይ ሰብኣዊ መሰላት ኣብ 28 ጥቕምቲ 2015 ብመሰረት’ቲ ዝጸንሐ ኣጀንዳኡ ኣብ ጉዳይ ኤርትራ ኣመልኪቱ ከመያየጥ ሒዝዎ ንዘሎ መደብ ብኣሉታ ንምጽላው፡ ነቲ ክቡር ኣህጉራዊ ባይቶ ንምርባሽን በጋሚዶታት ኣኻኺቡ ይዳሎ ከም ዘሎ ዝተፈላለዩ ምንጭታት ይሕብሩ ኣለዎ’ዮም።
እሞ ኣሕዋት ደለይቲ ደሞክራስያዊ ለውጢ፡ ንሕና ኸ፡ ተሳትፎና ኣብ’ዚ ኣዝዩ ኣገዳሲ ምናልባት’ውን ወሳኒ ኣህጉራዊ መድረኽ ከመይ ክኸውን ኣለዎ? ከመይ ተዳሊና ኣለና? ከም’ቲ ሓያሎ ተቓለስቲ ብተደጋጋሚ ከዘኻኽሩና ዝጸንሑ፡ ብግምታት ዓዳምን ተዓዳምን ክረአ የብሉን። እንታይ ደኣ ናብ ከተማ ኒዮርክ ኩላትና ዓደምትን ገያሾን ኢና። ኣብ ጀኔቫ ድምጺ ውጹዓት ብብዝሕን ብሓይልን ምስ ኣንጎድጎደ፡ ኣብ ሓጺር እዋን መቓልሕ ሰብኣውን ደሞክራስያውን ጠለባት ኣብ መላእ ዓለም ተዘርጊሑ። እቲ ሽዑ ዘመስገብናዮ ዓወት ከኣ እነሆ ክሳብ’ዛ ዕለት የሰንየና። መቋሒ ጉጅለ ድማ ብፍላይ ካብ’ቲ እዋን’ቲ ንነጀው ብስንባደ ተዋሒጡ ይርከብ። ኩሎም ሰራሕተኛታት ሚኒስትሪ ግዳያት ወጻኢኡ መሬት ዝዘበጠ ሞራል ናይ’ቶም ከም ደጋሚ ዑፍ ሆ ጥራሕ ዝፈልጡ ዕላማ ኣልቦ ደገፍቶም ብምብርባር፡ ኣለና ንማለት ጥራሕ ፈተነ ረብሻ ክገብሩ መምርሒ ወሪድሎም ከም ዘሎ ዘይወግዓዊ ሓበሬታ የመላኽት ኣሎ። ከም ናይ ጀኔቭ ክሳብ ኣካላዊ ጎነጽ ንምግባር ክኸዱ ይኽእሉ’ዮም። እሞ ንሕና ደለይቲ ደሞክራስያዊ ለውጢ’ኸ ናይ ጀኔቭ ወርቃዊ ተመክሮናን ዓወትናን ጨቢጥናን ዳግማይ ስዕረትን ሕፍረትን ከነጎብቦም ክንዕጠቕ ኣለና። ደጊም ኣይንጋየሽ። ቃልሲ ቃልሲ ቀደምና’ዩ። ፍትሒ ኣብ ኢድና’ዩ። ሓይሊ’ውን ምሳና’ዩ። ስለዚ ረዚን መልእኽቲ ሒዝና ኣብ ሰላማዊ ሰልፊ ኒዮርክ ንዕሰል።
ብጆርጅ ማሕራይ
ፈነወ ረድዮ ድምጺ ሰላምን ደሞክራስን ኤርትራ፡ 21-10-2015


text:
መብራህቱ ታእዛዝ እቲ ቀንዲ ስሞም እዩ፣ ብላታን ጌታን ሎሬንሶ ታእዛዝ ግና ክብሪ ስም ከም ሎርድ ማለትዩ፣ መኽንያቱ ኣብተን ዝተማህሩለን ዩኒቨርሲታት ብብሉጽ ትምህርቲ ስለዝተመረቑ እዩ እቲ መኽንያት። ክቡር መብራህቱ ፕሮፈሶር ሎሬንሶ ታእዛዝ ኣብ ዓዲ ቀዪሕ ኣከለግ)ዛይ ዝተወልዱ ወደባት ኤርትራዊ እዮም ።
ሎንሬንሶ ታእዛይ ውሩይ ጸሓፋይ ስለዝነበሩ፣ ኩሉ ግዜ ከኣ ነታ ዝጽሕፉላ ፒሮ ቍሩብ ከዕርፉ ከለው፣ ነታ ፒሮ ኣብ ኣብ ኣፎም ብከንፈሮም ይነኽሱዋ ነበሩ። ነዚ ዘጽንዑ ንጉስ ሃይለስላሴ ድማ፣ ምስ መሃንድሳ እከይ ዝኾኑ እንግሊዛውያን ተማሳጢሮም፣ ሓዳስ ፒሮ ሰለምዎም እሞ፣ ሎሬንሶ ታእዛዝ ነታ ፒሮ ክጽሕፉላ ምስ ጸንሑ፣ ከምቲ ልማዶም ብከናፍሮም ነኸሱዋ፣ ድሕሪኡ ከኣ በቲ ኣብታ ፒሮ ዝተገብረ ስሚ ተመሪዞም ሞቱ። ምስማም ካብ ሎሚ ዝተጀመረ ኣይኮነን፣ ካብ ንግስቲ ዘውዲቱ ዝነበረትሉን ቅድሚኡ ዝነበረ ዘመናት እዩ ተጀሚሩ። መለስ ዜናዊ እንተኾነውን ብስሚ ተሰሚሙ እዩ ሞይቱ። ንግስቲ ዘውዲቱ ብንጉስ ሃይለስላሴ ተሰሚማ እያ ሞይታ እዩ ዝብሃል። ሎሚ ኣብ ኤርትራ እሞ ማእለያ ዘይብሎም ንኢሰያስ ዘሰምብዱዎን፣ ዘርዕዱዎን ጀጋኑን ገዳይምን ተጋደልቲ፣ ብመሃንድሳት ስለላ መርበብ ሞሳድ ዝተዋህቦ ቀዛፊ ስሚ ብስዉር እንዳኣስተዮም እዩ ዝቐዝፎም ዘሎ። እቲ ገርሀኛ ህዝቢ ድማ “እዚ ጅግና መስኪን ጀነራል ገረዝጊሄር ውጩስ ብሕማም ልቢ ተሰዊኡ” እንዳበለ ይዛረበሉ።
ዘርኣይ ደረስ ኣብ ከተማ ሮማ ሞይቱ ምስተባህለ ኣብ ከተማ ኣስመራ ቀብሪ ተገብረልሙ ንታሪኹን ጅግንነቱን ዘንጸባርቕ ግጥምታትን፣ መልቀሳትን፣ መደራታትን ተገብረሉብኣቶ ተስፋጽዮን ብዓል ሃዘጋ ከምዚ aiሎም ኣልቀሱሉ፣
ዘርኣይ ክንዲ ኣንበሳ መዅሲ ወዲ ድግሳ
ነዛ ዓባይ ሞያኻ ብየን ክቕልሳ ኣብ ሮማ ክነሳ
ከላግጹ መጹ ጓሳ! ወዲ-ጓሳ! ኣብ ሮማ ብያሳ
ወዮ ሓየት ረባዕ መሲሉዎም ሬሳ
ኣፉ ትም እንተበለ ኣዒንቱ እንተደቀሳ
ተበራበረምበር ዘርኣይ ክንዲንበሳ
ጒራደ መዘዘ ገበሮም ኮልሰሳ
ኣብ ማእከሎም ኣትዩ ኣብ ገበሮም ረስንሬሳ
ጥሒሻ ወዲ ማይፈለጋ ኣይገደፍካን ጣዕሳ
ሺምካ ክተርፍያ ዘለኣለም ሓዲሳ
ኣንታዝወዲባ ክንደይከ ይደፍር
ወይ ንመኳንንቶም ወይ ንንጉሶም ዘይፈርሕ ዘይሓፍር
ንዱቸ (ንጉስ ጣልያ) ዘይፈርሕ ንህዝቦም ዝደፍር
ንዓዱ ምስ ጸረፉ ብብዙሕ ከናፍር
ኣብቲ ማእከሎም ኣብ ሮማ ብጒራደ ዝጭፍር
ኣብ ማእከሎም የኹድድ ሰባኡት የንፈርፍር
ወዲ ተስፋንድርያስ ሓርማዝ ጒርጉር
ካልኦት ክድሃሉ ንሱ ይስዕር
ጽምዲ ውዓልካሎም ከም ኣብዑር
ወዲ ሓየት ኢኻ ሰቢሩ ዝግዕር
ነዲኡን ነሕዋቱን ከይዝክር
ጸርፊ (ብቶም ኢጣልያውያን) ምስ መረሮ ገበረ መስተንክር
ኣንታ ሕነ ዓዱ መንጕዱ ዘብኵር
ናትካ ሞያስ ዘገርም ዘስተንክር
ነቶም ቀዳምት ጀጋኑና ከተዘኻኽር ሎሚንዶ ተመለስ ኣብ ዓራት (ንግስነት) ክትሰፍር
ኣብ ማእከል ዓድኻ ክትዝክር ክትመክር
ኣነስ ተዓዊተ ስርሐይ ፈጺመ
ደጊም ይኣኽለኒ እንታይለዮ ዕድመ
ይፋቐሩ ግና ክስታን ምስ ኣስላመ
ብሓይሊ ፈጣሪ ትንቢት ተፈጸመ
ንሓውካ ገዲፍካ ምስ ኣዴኻ
ኣብ ማእከል ከተማ ሮማ ሓየት በረኻ
እሞ ንበይንኻ ብጻይኳ ዘይብልካ
ኣንታ ዘርኣይ ሓወይ እንታይ መእተዊኻ?
ኣርዑት ጸላኢ ምሒር ከቢዱኒ
ልበይ ነዲዱኒ ደመይ ፈሊሑኒ
ምእንቲ’ታ ዓደይ እታ ተኽሊ ወይኒ
ይውግኡኒ ድኣ ይፈላልጹኒ
ዘራፍ ኣቶ ዘርኣይ ወዲ ብተይ ግኒ
ሓመድ ፈሲሱካ ጸቐጠካባ እምኒ
እንከይ ተደሰትካ ብሞት ሞሰሊኒ
ሓዊ ዓዲ ገረድ ኣንበሳዶ’ዋረድ፣ ዓደይ ካብ ትቃለል ኣነኸ ዘይሕረድ
ጥዪት ዘፈሰኒ ከም ዝናብ ከም በረድ ኣብ ዳሕራይ ወለዶ በደለይ ክፍረድ
ወዲ ማይፈለጋ ሓዊ ጸዓዘጋ ወድኺ ሃዘጋ ናተይ ሕነ ኣልጋ
(ኣልጋ = ዓራት ሽመት)
እዚ ገዚፍ መንጋጋ ገፊሕ መሓግሓጋ
ባርያድዩ ገሩኒ ዘይሃበለይ ዋጋ
ምንም ከይበደልኩ ከይፈጸምኩ ጌጋ
ሳላ ብሪጣንያ ሓጋዚት ኢትዮጵያ ዳልጋ
ሎሚ ግን ሰሚዐ ተመሊሳ ኣልጋ (ስልጣ)
ደመይ ዘፍሰስኩላ ኣብ ማእከል ዕዳጋ
ነዛ ዓደይ ደመይ ዘፍሰስኩላ ንዝኽሪ ክኸውን ዓጽመይ ኣምጽኡላ
ኣብ ማእከል ሓማሴን ጨርሒ ጨሩሑላ (ሓውልቲ ስርሑላ)
ዝፈሰሰ ደመይ እትሓፍስ ይግበራ፣ ንነብሰይ ከኣ ኣምላኽ ይቀበላ
ናይ ሰማእታት ኣኽሊል ባዕሉ ይኸልሳ
ዓድኻውን ትብለካላ ወይ ኣነ
ናትካ ሞትስ እንብዛ እሕቆንቆነ
ወልደምበሳ ኩሩዕ ዝገነነ ወዲኺ ሃዘጋ ምስ ዓደመነ
ሓየት በረኻ ዘይዳነ
ይበኽያልካለዋ ዓንሰብ ምስ ዓድንኣምን
ብብረት ዝሰብር ብፋረ ዝፍንፍን
ይበኽያልካለዋ መራሒዝ ምስ ዓዲሓዪስ
ንማእከል ሮማ ንስኻ ክትገይሽ
ካብን ናይ ካልኦትሲ ስረኻ ይሓይሽ
ዘይትምለስድኣ ዓራት ከተጣዪስ
ይበኽያልካለዋ ተኀላ ድብዛና
ወደ ዓደቦታ ወዲ ጀጋኑ ወዲ ጅግና
ብሕጻኑ ዝወጸ ፈተና ወዳጀይ ሓየት ወዳጀኸ ፋና
ይበኽዩልካለዉ ሹፋ ምስ ዕማሮ ወዲ
ሒላ ኲስቶስ ወዲ ቓንዳ ጽሎ
ወዲ ተስፋንድርያስ ወዲ ቓንዳ ጽሎ
ወዲ ወልደንክኤል ወዲ ቓንዳ ጽሎ
ኣደራሽኩም ሽሻይ ዝዕደሎ
ጠያዪትኩም ዝብል ንዕሎንዕሎ
ጒራዴኹም ዝብል መልዕሶ በሎ
ዘርኣይ ወደንበሳ ብርኪ ሊሎ
ንስኻ ትኽእሎስ መን ይኽእሎ?
ይበኹዩልካለው ሓልሓል ምስ ቤት ተውቀ
ስረ ብድሕሬኻ ዕደ ሰብ ተዓጥቀ
ይበኽዩልካለው ዓዲሕሙኻ ኣክለጒዛይ
ወዲ ጓንጒል ብሹቶል መጋዛይ
ወዲ ራእሲ ከም ማዕበል ውሓዛይ
ዓርከየ በጃኻ ዓርከየ መሓዛይ
ይበኽዩልካ’ለዋ ሃዘጋ ምስሽምድኑቕ
ኤረ ጅግንነትካስ ንዓለም ዝንቕንቕ
በሊሕ ጒራዴኻ ንፋሺስቲ ዝሓንቕ
ኣንታ ናትካ ሞትስ እምብዛ የሕነቕንቕ
ይበኽያልካ’ለዋ ሃዘጋ ምስ ዓዲ-ሽማግለ
ዓጣቕ ልዕለ-ትሕተ ድርብ ስረ
ብልቡ ዝሓሰቦ ዝፍጽም ከም ዘዝመረ
ኣንቆልቍሉ ዝወግኦም ኣርሓ ትግረ
ይበኽያልካ ‘ለዋ’ዘን ተከለ ዓገባ
ወዲ ተስፋንድርያስ ሓየት ሉባ
ወዲ ጐሚዳ ወዲ ሓየት ሉባ
ኩስትር ወዓልካዮም እልፊ ዱባ
ንበይንኻ ኣሕለፍካ ጸበባ
ኣባሓጎ ኢሰያስ ንጉስ ሃይለስላሴ ግና፣ ኣስከሬን ዘርኣይ ደረስ ካብ ሮማ ንዓዱ ንኽኣቱ፣ ካብ ኮሎንያል ጣልያን ፍቓድ ከፍቅድ ኣይደለየን፣ መኽንያቱ ንጉስ ሃይለስላሴውን፣ ኣባል እቶም ሓለፍቲ ጽዮናውያን ከም ንግስቲ ኤልሳቤጥን፣ ካልኦት ላዕለዎት ኣባላት ኢሉሚናትን ስለዝኾነ። ኢሰያስ ቅያር ንጉስ ሃይለስላሴ ንክኸውን እዮም መሃንድሳት ጽዮናውያን ንሜዳ ኤርትራ ንኽስሊ ልኢኾሞ። ሎሚ ዝፍጽሞ ዘሎ ውዲታዊ ድራማ ብምርኣይ ከኣ ኢሰያስ መን ምኻኑ ምርዳእ ቀሊል እዩ።
ንመረዳእታ
እዚ ንጉስ ሃይለስላሴን መርራሒት ሃገር ጀርመን ኣንጀላ ሜርከልን ብኣጻብዕቶም ዘርእዩዎ ዘለው ምልክት፣
ምልክት ስሉስ ኲርናዕ ኮይኑ፣ ቀንዲ ምስጢራዊ ምልክት ኢሉሚናቲ ወይከኣ ስዉራት ሓይልታት ማለት እዩ።
ብሓልዮት መርበብ ሓበሬታ ደቀባት ኤርትራ
22.08.2018 ዓ.ም.ፈ.